
Tuturor bunicilor din lume. 
Ce am fi fără voi? 


Prolog 
Sunt un erou. Sau poate nu sunt? 


— Pun eu mâna pe tine, afurisito! 

Omul întinde spre Odette laba lui uriaşă. Odette se ghemuieşte speriată 
într-un colț, cât mai departe de el. Dar n-are niciun rost, pentru că 
individul o va apuca imediat de ceafă. În orice caz, aşa crede el. Fiindcă, 
fireşte, eu nu intram în socotelile lui: eu, Winston Churchill, motan fără 
frică şi fără prihană! Calculez iute distanta, apoi sar. Fără frică şi fără 
ezitare! O fracțiune de secundă mai târziu, aterizez pe umerii 
răufăcătorului. Duhneşte a tutun şi... a brad. Adică exact ca lucrul ăla pe 
care îl târăşte Werner în casă de Crăciun. Uluitor! Dar nu mai am timp să 
mă gândesc la asta, pentru că tipul începe să se scuture zdravăn ca să scape 
de mine. Mă reped hotărât cu ghearele spre obrajii lui. 

— Aaau! Ce-i asta? 

Îşi retrage grăbit brațul dinspre Odette şi încearcă, în schimb, să mă 
înhațe pe mine. Dar nu mă prinde — sunt prea agil pentru el. Odette, cea 
mai frumoasă pisică albă din lume, sare din colțul ei. 

— Fugi, Odette, fugi de-aici! îi strig. O să-i distrag eu atenția! 

— Nu, Winston, nu plec fără tine! 

— Ba da, e mai bine! Pleacă! strig eu încă o dată, dar inimioara mea de 
pisică tresaltă de bucurie, pentru că Odette vrea să rămână lângă mine. 

Înainte ca individul să scape din ghearele mele, îi mai trag o lovitură de 
labă. El scoate un urlet şi iar încearcă să mă prindă. 

— Ah, Winston, şopteşte Odette, eşti atât de... 


XXX 


— ...Gras! Fă loc! 


Eu, gras? Odette!!! Ce înseamnă asta? Casc ochii mari și o privesc 
pe Odette consternat. Cum poate să mă jignească așa? Doar sunt 
eroul și salvatorul ei! 


Permiteți-mi să mă prezint: motanul Winston, consilierul 
fetelor. In niciun caz motan de companie! 


Nu Odette este cea care m-a jignit atât de odios, ci colocatarul meu 
uman, profesorul Werner Hagedorn, care se pare că vrea să se așeze 
aici. Și anume pe canapeaua pe care stau acum, visând cum o salvez 
pe Odette de un teribil răufăcător. Fir-ar să fie! Era un vis fantastic şi 
tare mi-aș fi dorit să știu ce voia să-mi spună Odette. Ce-i drept, în 
viața reală noi nu ne-am întreţinut prea des. La urma urmei, eu 
locuiesc aici, pe Hochallee, la numărul 106a, sus, la etajul doi, iar 
Odette hoinărește mai mult prin curtea din spate a casei noastre. Dar 
în loc să aflu ce mi-ar fi şoptit Odette la ureche, sunt împins fără 
menajamente la o parte de Werner. Se trânteşte zgomotos lângă mine 
pe canapea. Ce obrăznicie! Ofensat, sar pe podea. Dacă Werner își 
închipuie acum că îl voi mai lăsa să mă scarpine cu una, cu două, se 
înșală. Pentru mângâieri oricum nu contez deloc pe el, nici vorbă! 
Cel puţin de la o vreme încoace, pentru că, de ceva timp, Werner și 
cu mine nu mai locuim singuri în apartamentul nostru spațios din 
Harvestehude, cartierul select al Hamburgului. Asta fiindcă ne-am 
ales cu două noi colocatare — Ana și Kira. La început, Ana stătea aici 
numai peste zi, lucrând ca menajeră, dar de când a fugit de fostul ei 
prieten, s-a mutat la noi împreună cu fiica ei, Kira. 

Kira şi cu mine am trecut deja printr-o aventură incredibilă şi, deși 
eu am crezut întotdeauna că nu pot suferi copiii, între timp am 
devenit cei mai buni prieteni. Un motiv în plus pentru ca acum să-l 
las pe prostănacul de Werner să stea pe canapea și să mă duc să o 
caut pe Kira! 

Alerg până la capătul lungului nostru coridor. Acolo este fosta 
cameră de oaspeţi, care acum este a Kirei. Ușa este abia 
întredeschisă. O împing ușor cu botul, ca să-mi fac puţin loc, și mă 


preling în cameră. Kira stă la micul birou de sub fereastră. Probabil 
că tocmai își face temele. Din două salturi, ajung de pe podea pe pat, 
iar de acolo pe birou. Într-adevăr, Kira scrie ceva într-un caiet de 
școală. 

— Bună, Winston! strigă ea bucuroasă şi mă scarpină după urechi. 

Miorlau, asta da întâmpinare! Mă arunc de pe tăblia biroului în 
poala Kirei şi încep să torc. Dacă tot nu pot să-mi duc mai departe 
frumosul meu vis, măcar merit din plin niște mângâieri. Torc și mai 
tare. 

— Aşa, drăguţule! Îți place, nu-i așa? zâmbeşte Kira. Apropo, 
Pauli și Tom s-au interesat de tine. Voiau să știe ce mai faci. 

Pauli (Paula, de fapt) și Tom sunt colegi de clasă ai Kirei şi, 
totodată, cei mai buni prieteni ai ei. Sunt împreună în clasa a VII-a C 
la Gimnaziul Wilhelmin. Amândoi sunt de nădejde, serios. Am avut 
ocazia să mă conving de asta personal. Cum am reușit s-o fac, ca 
motan? Foarte simplu: am făcut schimb de corpuri cu Kira şi am 
mers la școală în chip de fată de doisprezece ani. IMPOSIBIL? Nu. 
Chiar aşa s-a întâmplat! Şi pe urmă, până să facem schimbul înapoi, 
i-am luat maul unui infractor şi am ajutat-o pe mama Kirei să evite 
mari probleme cu poliţia. Sfântă sardină în ulei, ce poveste 
palpitantă a mai fost şi asta! 

Dar s-o luăm pe rând: acum câteva săptămâni, Kira şi cu mine am 
ajuns pe un șantier în timpul unei furtuni și am fost loviți de un 
fulger. Și asta exact în clipa în care amândoi ne doream să fim 
altcineva. Mda, dorința ne-a fost împlinită, deoarece, când ne-am 
revenit, nimic nu mai era ca înainte: eu, Winston, mă aflam în corpul 
de fată al Kirei. Ea, Kira, a devenit dintr-odată Winston, motanul 
negru din rasa British Shorthair. Și fiecare putea citi gândurile 
celuilalt. Deşi ăsta era un avantaj, schimbul de roluri nu ne-a căzut 
deloc bine. Mie din cauză că m-am pomenit din senin că trebuia să 


mă duc la școală în fiecare dimineaţă în chip de Kira, lucru care la 
început mi s-a părut îngrozitor. Scârba de Leonie şi gaşca ei de 
nesuferite au încercat să-mi vină de hac. Şi poate că ar fi reușit, dacă 
n-ar fi fost Tom și Pauli. Cu ei alături, nu mi s-a putut întâmpla 
nimic rău. Sunt un pic mândru că am reușit să-i câștig pe amândoi ca 
prieteni pentru Kira. La început ei nici nu știau că, de fapt, sunt un 
motan, iar Kirei nu i-ar fi dat prin minte să se împrietenească cu ei. 
Prin urmare, într-o oarecare măsură, am fost consilier de fete. 

În ciuda acestei experiențe palpitante, nu voiam să rămân până la 
sfârşitul zilelor mele în corpul Kirei. În adâncul inimii, sunt 
patruped, nu biped. Dar cum să facem schimbul la loc? Când nu mai 
speram să găsim vreo soluţie, lui Tom i-a venit ideea salvatoare, 
pentru care nici măcar nu aveam nevoie de un fulger... Pe scurt, 
totul s-a încheiat cu bine: Kira a devenit din nou fată, iar eu iarăși 
motan. Din păcate, de atunci nu ne mai putem citi unul altuia 
gândurile. În orice caz, nu verbal. Dar, cu toate astea, ne înțelegem 
chiar foarte bine. D-asta știe Kira cât de mult m-aș bucura să-i revăd 
pe Tom și pe Pauli! 

— Mă gândeam să te iau cu mine la următoarea noastră întâlnire. 
Care, întâmplător, are loc azi după-amiază la chioşcul cu înghețată. 
Înainte de asta, putem să mai dăm o raită prin curtea din spate și să-i 
vizităm pe amicii tăi. Sau pe o anumită amică. 

Kira îmi zâmbește cu subinţeles. Firește că ştie că Odette mi se 
pare trăsnet. La urma urmei, ne-am întreținut destul de des pe tema 
asta când încă puteam să ne citim gândurile. Odette este cea mai 
frumoasă pisică pe care o cunosc. Are o blăniţă albă ca zăpada, cu 
sclipiri de mătase şi ochi de un negru adânc, în care ai putea să te şi 
îneci. Și, deşi trăieşte ca o pisică de curte, fără stăpân, este o 
adevărată doamnă. Din păcate, multă vreme m-a considerat un 
motan de companie cu nasul pe sus, arogant şi moleşit. Ceea ce este 


o totală stupizenie, bineînţeles! Eu sunt educat, nu înfumurati!! — o 
deosebire uriaşă! De aceea, Kira mi-a dat o serie de ponturi despre 
cum aş putea să intru în grațiile lui Odette. Şi n-au fost deloc rele. 
Așa se face că Odette şi cu mine ne-am împrietenit cât de cât şi, când 
ne întâlnim întâmplător prin curte, sporovăim cu plăcere despre 
banalităţi — despre vreme sau despre ultima masă pe care am luat-o, 
de pildă. Dar cu siguranţă că pentru Odette nu sunt un erou, așa ca 
în visul meu. Nu încă. Fiindcă sunt al naibii de hotărât să schimb 
asta. 


Oare poți să împarți un vis cu altcineva? Şi cum de nu-ți 
poți alege colegii? 


O oră mai târziu, Kira terminase temele pentru acasă și am pornit 
spre chioşcul cu îngheţată. Bineînţeles, nu fără ocolul promis prin 
curtea din spate. Ca să nu venim în vizită cu mâna goală, Kira luase 
cu ea un castronel cu ficat de pasăre, care este nu numai unul dintre 
felurile mele de mâncare preferate, ci o delicatesă care o încântă şi pe 
Odette. Mai ales atunci când e proaspăt, ca astăzi. 

— Pis, pis, pis! îi strigă Kira pe colegii mei de curte şi o ia spre 
platforma pubelelor. 

Ăsta este locul de întâlnire al pisicilor, cum ar veni. Acoperișul 
platformei este aproape singurul loc din curte unde soarele bate mai 
toată ziua. Aici este chiar cald, iar vântul nici nu se simte. Așadar, 
locul perfect în care să mai omori timpul. 

Dar astăzi, platforma pare părăsită. Nu sunt acolo nici Odette, nici 
prietenii ei, Caramel și Spike. Îmi pare rău de Odette, desigur, dar pe 
ceilalți nu-i regret deloc. E drept că nu mă mai cert cu ei ca acum 
câteva săptămâni, când am făcut pentru prima oară o vizită în curte 
împreună cu Kira. Dar nici nu pot să zic că suntem cei mai buni 
amici. Şi nici nu vom deveni vreodată, pentru că suntem, pur şi 
simplu, prea diferiţi: în timp ce eu, Winston Churchill, sunt un 
motan cu un pedigri impecabil și mă trag din renumita rasă British 
Shorthair, am o blană de un negru profund, foarte bine îngrijită şi 
cele mai bune maniere, Spike şi Caramel sunt, ca s-o spun pe șleau, 
nişte vagabonzi oarecare. Spike este cam gras și tărcat, iar Caramel 
are blana maronie, ciufulită rău şi neîngrijită. Şi amândoi sunt niște 
neciopliți. Mare minune că o doamnă ca Odette pare să se simtă atât 
de bine în compania lor. Desigur, asta spune multe despre caracterul 
ei: în ciuda originii ei neîndoios nobile, ea nu se consideră prea fină 


pentru cei doi. Prin urmare, Odette nu este numai nobilă, ci şi 
mărinimoasă. Numai că, din păcate, acum lipsește. 

— Pis, pis, pis! strigă încă o dată Kira, după care pune pe 
platformă castronelul plin cu mâncare și își roteşte privirea prin 
curte. Ei, unde-ţi sunt prietenii? 

Sar pe platformă și lungesc gâtul. Apoi mă uit la Kira. Ea îmi 
ghiceşte imediat gândul. 

— Eşti dezamăgit, nu? Ai fi vrut s-o vezi pe Odette, nu-i așa? 

Miaun tare, iar Kira zâmbește. 

— Ei, hai, mai aşteptăm o clipă. Dacă simte mirosul ficatului 
ăstuia delicios, sigur vine. Mai avem puţin timp până la întâlnirea de 
la chioșc. 

Se aşază lângă mine pe platformă și mă scarpină după urechi. 
Miau, splendid! Mă întind cât sunt de lung și-mi dau capul pe spate. 

După un timp, se aude ceva în fundul curţii. Odette! Imediat îi 
recunosc mirosul. Sar iute în picioare şi încerc să mă prezint într-un 
mod cât mai favorabil. Mă dau mare şi îmi împing pieptul înainte. 
Acum ar trebui să am un aer destul de distins. Cel puţin aşa sper! 

— Bună, Winston, mă salută prietenos Odette. Ce ai, nu te simți 
bine? 

— Ăăă, bună, Odette! Dar ce vrei să spui? 

— A, nimic. Te ghemuiseşi aşa de chinuit, c-am crezut că poate te 
doare ceva. 

Brrr! Par chinuit? Și mi-am dat atâta osteneală! Dezamăgit, mă 
destind şi mă scutur scurt. 

— Dimpotrivă. Mă simt excelent. Mă bucur să te văd. 

— Și mie îmi pare bine că ne-am întâlnit. Să vezi ce întâmplare! 
Închipuie-ți că noaptea trecută te-am visat. 

Adevărat? Nu se poate! Și ea m-a visat? 

— Ăăă, da? Cum anume? Încerc să aflu de la Odette. 


— Hm, nu-mi mai amintesc exact... dar cred că m-ai salvat. De un 
monstru. Sau de un om rău. Eram în primejdie și m-ai ajutat. 
Nostim, nu? 

„Nostim” nu e cuvântul potrivit. Mi se pare de-a dreptul 
incredibil! 

— Închipuie-ţi, Odette, și eu am... 

Dar, până să apuc să-i explic că avuseserăm acelaşi vis, Kira mă 
împinge într-o parte şi o ia pe Odette în braţe. 

— Uite, Odette. Ţi-am adus ceva de mâncare. E proaspăt gătit. Şi, 
fireşte, mama iarăşi a făcut prea mult! 

Menno, Kira, avem ceva mai important de discutat decât 
aprovizionarea cu mâncare. Dar momentul a trecut și Odette îi 
mulțumește politicos Kirei, torcând ușurel. Apoi se întoarce din nou 
spre mine. 

— Unde eram? 

— La visul tău! 

— Ah, da. Numai că iar l-am uitat. Oricum, nu era aşa de 
important. 

Fir-ar să fie! 

— Foarte drăguţ din partea voastră că mi-ați adus ceva bun. Din 
păcate, n-am deloc poftă de mâncare. Tocmai am prins un șoarece 
gras. 

Ce? Pfui! Vânătoare de șoareci! Ca motan de apartament, știu de 
astfel de practici doar din auzite, firește, și nu-mi pot închipui ce 
plăcere poţi să obţii de pe urma lor. Nu mai zic că n-ai cum să pui 
pătrunjel pe un şoarece pe care l-ai prins! Și numai pătrunjelul face 
mâncarea perfectă. Mai bine o las mai departe pe Ana să-mi 
gătească. Dar bineînţeles că nu vreau să critic regimul alimentar al 
lui Odette, așa că prefer să tac. 

— Le dau de veste lui Spike şi lui Caramel, lor sigur le e foame. 


Oh, nu! Nu ăia doi! Înainte să apuc s-o opresc, Odette a și sărit de 
pe platformă și a dispărut în fundul curții. Miorlau! Astăzi nimic nu 
iese ca lumea. Şi eu chiar n-am chef să-i aştept pe Caramel și pe 
Spike. Fac şi eu un salt jos și pornesc spre poartă. Kira aleargă după 
mine. 

— Hei, Winston! Unde vrei să fugi? Odette nici nu s-a atins de 
mâncare. Sigur se întoarce repede. Așteaptă și tu o clipă! 

Kira pare dezamăgită. Este de înţeles: la urma urmelor, adusese 
castronelul cu mâncare ca să-mi facă o plăcere. Aș fi vrut să-i pot 
explica de ce vreau acum să plec. Cât am fost unul în corpul celuilalt, 
asta nu era o problemă, puteam să ne înțelegem în gând. Acum nu 
mai merge. Păcat, dar nu se mai poate schimba nimic. Oricum n-aş 
mai vrea să fiu fată, mi s-a părut mult prea stresant. Prea multe 
fandosite pentru un motan ca mine! 


XXX 


— În sfârşit, aţi apărut! 

Evident, Tom şi Pauli ne aşteptau. Stăteau pe scaunele de răchită 
de pe terasa Eismarie. Oficial, este terasa preferată a tuturor 
Wilhelminilor (așa îşi spun elevele și elevii de la Gimnaziul 
Wilhelmin). Pauli se ridică, ne vine în întâmpinare şi se apleacă să 
mă ia în braţe. 

— Winston, băiete, motan bătrân ce ești! De mult nu te-am mai 
smotocit. Chiar mi-a fost dor de tine. 

Prrr, prrr, PRRR! Şi mie la fel. Ceea ce este uluitor. Dacă în urmă 
cu câteva luni mi s-ar fi spus că mă voi lăsa de bunăvoie luat în braţe 
de un copil — ba mai mult, c-o să-mi facă plăcere —, m-aș fi tăvălit pe 
jos de râs. Înainte să-i cunosc pe Kira și pe prietenii ei, nu puteam să 
sufăr copiii. Îmi păreau prea zgomotoşi şi prea sălbatici. Dar între 


timp a trebuit să recunosc că, fără copii, viața mea era tare 
plictisitoare. Așa de... LINIȘTITĂ! 

— Aşa, pisicuţe răsfăţate ce sunteţi, intervine Tom, uitându-se cu 
reproş peste marginea ochelarilor lui mari şi maronii, cu rame de 
corn, Şi încrețindu-și nasul plin de pistrui. Gata cu alintatul! Am 
nevoie urgent de o înghețată spaghetti“. cu multă ciocolată rasă pe 
deasupra. Hai să comandăm odată! Ziua de azi de la școală m-a 
făcut praf! 

— Cum așa? Ce-a fost așa de rău? se interesează Kira plină de 
compasiune. Mie mi s-a părut totul în ordine. 

— Mda, dacă în loc de un patru la mate aş fi primit un doi, nici eu 
nu m-aş fi plâns. Dar cel mai mult şi mai mult mă enervează noua 
idee de Klassen-Buddy!“ a domnului Pretorius, oftează Tom din 
adâncul rărunchilor. 

Domnul Pretorius este profesorul de biologie de la a VII-a C şi, 
totodată, dirigintele clasei. Un om foarte de treabă — și un mare 
iubitor de pisici, fireşte! Mă mir că a putut avea o idee pe care Tom s- 
o găsească groaznică. Chiar dacă eu n-am cum să pricep ce este ăla 
Klassen-Buddy, sunt sigur că e o idee bună. Evident, nu sunt singurul 
de această părere. 

— Ce nu ţi-a plăcut la ideea asta? Mie mi s-a părut foarte bună, 
spune mirată Pauli și-și trece mâinile prin părul negru ca smoala, 
care-i stă în toate direcţiile. 

Pauli spune mereu că este o punkeriță, ceea ce înseamnă, 
probabil, că aşa trebuie să-şi poarte părul. Și să se îmbrace cu blugi 
rupți și tricouri şi să se dea cu foarte mult creion de ochi. 

— Dacă se stabileşte din timp cine se va ocupa de foile tale de 
lucru şi de teme în caz că te îmbolnăvești, poți măcar să fii sigur că o 
să se ocupe cu adevărat. Înainte, totul ţinea de șansă şi de multe ori 
nici măcar nu funcționa. 


— Așa e, recunoaşte Tom. În privința asta, n-am nicio obiecţie. 
Dar mi se pare o tâmpenie că Buddies sunt trași la sorți. Cred că am fi 
putut să ne ocupăm noi singuri de repartizarea partenerilor. Aşa, am 
fi primit fiecare un Buddy cât de cât acceptabil. 

Kira şi Pauli ridică din umeri aproape în același timp. 

— Dar nu e chiar aşa de rău, spune Kira. La urma urmei, chestia 
asta nu se întâmplă des. Poţi să iei liniștit foile de lucru şi pentru 
cineva care nu ţi se pare prea grozav. 

— A, da? face Tom, privind-o sceptic. Tu pe cine ai primit la 
tragerea la sorți? 

Kira ezită un moment. 

— Ăăă, eu am tras-o pe Pauli. 

Tom cască ochii mari. 

— Serios? 

— Da. Ce întâmplare... 

— Poftim? Avem în clasă douăzeci şi opt de elevi, ceea ce 
înseamnă că în cutie erau paisprezece nume, pe care trebuiau să le 
tragă ceilalți paisprezece copii. Și tu ai pus mâna fix pe biletul lui 
Pauli. Nu pot să cred! Sigur ai făcut vreo mânărie. 

Kira nu spune nimic. Pauli începe să chicotească. 

— Ei, i-am dat și noi sorții o mână de ajutor. Kira a tras mai întâi 
biletul Emiliei, dar l-a aruncat repede înapoi în cutie. 

Înţeleg perfect. În afară de prietena ei, scârba de Leonie, Emilia 
este de departe cea mai odioasă fată din a VIl-a C. Neprietenoasă, 
arogantă... Unde mai pui că nici n-o prea duce capul. Una peste alta, 
o combinaţie de trăsături nu foarte atractivă. Nici eu nu i-aş fi adus 
temele dacă ar fi fost bolnavă. 

— Mda, la a doua tragere am avut mai mult noroc, confirmă Kira. 
Atunci am primit-o pe Pauli. Ce bine, nu? 

Tom oftează din nou adânc. 


— Tu pe cine ai nimerit? îl întreabă Pauli. 

Tom trage aer adânc în piept și răspunde cu ciudă: 

— Pe Emilia. Am tras-o pe Emilia. 

Miau! Ca motan, fireşte că nu sunt expert în trageri la sorți, dar 
cred că cele două fete îi datorează urgent lui Tom o îngheţată 


spaghetti foarte, FOARTE mare! 


Muzica pluteşte în aer. Şi bărbaţii sunt şi ei oameni 


— Mulţumesc, domnule profesor! Vă mulțumesc din suflet! 

Hei, ce se întâmplă aici? Kira, Pauli și cu mine intrăm în casă chiar 
în momentul în care Ana îi sare de gât lui Werner. Nu prea îi stă în 
fire. Vreau să spun că, de obicei, ea şi Werner păstrează o anumită 
distanță. Nu așa de mare încât să-ți închipui că nu se pot suferi. 
Dimpotrivă, am impresia că se înţeleg, chiar bine. Dar, așa cum îl știu 
eu pe bătrânul meu Werner, se cam fâstâcește când îi e cineva 
simpatic. Și cred că Ana îi e foarte simpatică. În orice caz, de când 
Ana şi Kira locuiesc la noi, profesorul se poartă altfel. De pildă, e mai 
atent la felul în care arată. Desigur, Werner a fost întotdeauna 
îngrijit, dar, mai nou, petrece suspect de mult timp în faţa oglinzii. 
Apoi, își zbârlește buclele șatene cu șuvițe cenușii când într-o 
direcție, când în alta. Ceea ce oricum este complet absurd, fiindcă 
freza lui Werner nu se schimbă deloc, indiferent dacă buclele sar în 
dreapta sau în stânga: tot răzvrătite sunt. În ultima vreme, Werner 
pare să mediteze pe îndelete la felul în care se îmbracă. Şi dacă nu 
este mulțumit de ce vede în oglindă, se schimbă iarăși. E ceva 
absolut nou! Când Olga, sora Anei, mai era menajera noastră, 
profesorul nu făcea niciodată asta. O să urmăresc fenomenul 
îndeaproape! 

Dar deocamdată, tot ce vreau e să ştiu de ce l-a îmbrățișat Ana cu 
atâta entuziasm pe stăpânul meu. Ana e radioasă și acum, iar 
Werner stă încremenit, un pic cam stingherit. Mă apropii de ei şi 
ascut urechiușele. 

— Cu plăcere, Ana. Ar fi mare păcat ca acest frumos pian cu 
coadă să se degradeze, devenind o simplă piesă de mobilier. Așadar, 
dacă ai vrea din când în când să cânţi la el, mi-ai face o mare bucurie. 


Aha! E vorba de pianul caraghios care ne ocupă în ultima vreme 
toată sufrageria. Pianul cu coadă. Ciudat nume pentru un pian, nu? 
Dacă am înţeles eu bine, mama lui Werner, Erika, s-a mutat dintr-o 
casă mare într-o locuință mică și n-a putut să ia cu ea monstrul. 
Cum, în comparație cu frații săi, Werner are de departe cea mai mare 
locuință, noi am moștenit măgăoaia. Fiind valoros, nu putea să 
ajungă, ca alte mobile, la depozitul de vechituri. Mda. Şi uite-așa se 
schimbă frumosul nostru living. Deși este, evident, un instrument, 
iar Werner este total lipsit de simţ muzical. 

Kira tușeşte ușor. 

— Bună, mami, bună ziua, domnule Hagedorn! Am adus-o cu 
mine pe Pauli, sper că e în ordine. Ultima oră nu s-a mai ținut, Pauli 
și-a uitat cheia și mama ei încă nu e acasă. 

— Nicio problemă, mormăie Werner, iar Ana încuviințează cu o 
mişcare din cap. 

— Oricum, iar am gătit prea mult, spune ea şi râde. Avem nevoie 
de ajutoare la mâncat. 

— Super, mulțumesc! 

Ne încolonăm cu toţii spre camera Kirei. Când s-au mutat la noi 
Ana şi Kira, la început au împărțit camera de oaspeţi. Dar apoi, când 
a devenit clar că vor rămâne amândouă aici, Werner şi-a eliberat 
spaţioasa cameră de lucru și şi-a instalat biroul în cămăruța de lângă 
bucătărie. Înainte de asta, fusese un fel de debara cu fereastră. Dar 
acum, golită şi proaspăt zugrăvită, nu arată deloc rău. Kira locuiește 
în vechea cameră de oaspeţi, Ana, în fostul birou, iar Werner are 
acum un drum mai scurt până la frigider, dacă atunci când 
meditează la vreo complicată problemă de fizică are urgent nevoie 
de un iaurt sau de o chiflă cu salam. Numai pentru mine nu s-a 
schimbat nimic: coșulețul meu este tot pe coridorul cel lung, pieziș 
faţă de ușa de la intrare. 


În mod surprinzător, Werner şi-a cedat camera fără niciun regret. 
Dimpotrivă. „Odaia aia era oricum prea mare pentru o singură 
persoană. Acum e numai bine!” a constatat el mulțumit, după ce 
toate mobilele au fost mutate. Cine s-ar fi gândit că Werner se va 
trezi cu încă o familie, la vârsta lui! 

Odată intrate în camera Kirei, fetele se trântesc pe pat. Aştept o 
clipă, apoi mă strecor după ele și mă așez alături. 

— Spune-mi, mama ta și profesorul Hagedorn sunt cumva 
împreună? se interesează Pauli. 

— Nuu! Ce ţi-a venit? se miră Kira. 

— Păi părea o scenă foarte drăgăstoasă. Exact ca între doi oameni 
care chiar țin unul la celălalt. 

— E clar că ţin unul la celălalt. Dar asta nu înseamnă că și sunt 
împreună. Lui mami îi place profesorul ca om. Nu ca bărbat. 

Sfântă sardină în ulei! Ciudat mai vorbesc oamenii! Bărbat sau om 
— care-i diferența? Bărbaţii sunt şi ei oameni. Sau poate nu? Și Pauli 
pare contrariată de distincția asta. În orice caz, se încruntă și scoate 
un „Aha”. 

Kira oftează. 

— Vezi tu, Pauli, lucrurile stau așa: după eșecul cu fostul ei 
prieten, Vadim, mama s-a cam săturat. Cred că se bucură să fie din 
nou singură. 

Între Werner şi Vadim nici nu există comparaţie, pentru că primul 
este un profesor foarte amabil şi grijuliu, iar cel din urmă, un 
delincvent antipatic şi periculos. Dar, dincolo de asta, informaţia pe 
care ne-a dat-o Kira nu-mi pică deloc rău. La urma urmelor, Olga, 
sora Anei, ne-a părăsit pentru că s-a îndrăgostit de un oarecare 
Dieter și s-a mutat cu el într-un loc îndepărtat, numit Köln. Numai 
din cauza asta a angajat-o Werner pe Ana ca menajeră. Ar fi tare rău 
dacă și Ana s-ar îndrăgosti de un bărbat şi, din cauza asta, am 


rămâne brusc fără ea. În primul rând, pentru că Olga şi Ana nu mai 
au nicio soră. În al doilea rând, pentru că și Kira ar pleca de aici şi 
asta ar fi chiar foarte rău. Doar suntem cei mai buni prieteni acum. 
Aşa că e bine că Ana nu mai vrea să știe de bărbaţi. Altfel stau 
lucrurile dacă se îndrăgosteşte de Werner, fireşte. Atunci n-ar mai 
trebui să plece. În schimb, dacă ipoteza Kirei despre interesul Anei 
față de bărbaţi e corectă, atunci totul rămâne ca până acum. Foarte 
frumos. Eu și așa nu sunt amator de mari schimbări. 

Pauli chicotește. 

— Adică bărbaţii sunt porci? 

Ce? Porci? Cu rât și patru picioare? De unde i-a venit aşa o idee? 
Că oamenii sunt niște dobitoace, asta am aflat şi eu, dar cum să fie 
bărbaţii porci? Ăsta sigur nu-i un compliment. Cum de noi, 
animalele, trebuie să plătim întotdeauna pentru însușirile neplăcute 
ale oamenilor? Asta da obrăznicie! 

Kira clatină din cap. 

— Nuuu, nici chiar așa. Cum am spus, îi place Werner ca om. 
Mama n-are nimic împotriva bărbaţilor în general. Numai împotriva 
bărbaţilor ca bărbaţi. 

Ah, ce logică omenească sucită! Şi ce stupizenie! Bărbaţii sunt și ei 
oameni, miau! 

— Mama mea tare ar vrea să nu mai fie singură, povestește Pauli. 
N-a spus-o explicit, dar eu ştiu că aşa e. De fiecare dată când apare 
un tip cât de cât prezentabil, își răscoleşte toate boarfele, se machiază 
şi tot aşa. În plus, s-a înscris pe un site de dating, unde poţi să cunoşti 
alți oameni singuri, spune Pauli, chicotind. Dar asta este strict secret. 
Nu mi-a povestit nici mie, dar mi-am dat seama, pentru că în ultima 
vreme a început din nou să stea la calculator. 

Site de dating? Ce-o mai fi și asta? Eu mi-am închipuit mereu că 
internetul este un loc în televizorul ăla mic care se numește 


computer. Mi-a arătat Kira când își făcea temele la biroul Anei. 
Căuta pe internet nişte rezolvări la mate. Mie mi s-a părut că 
internetul e un fel de lexicon. Deci nu un loc unde să te duci. Cum să 
cunoști pe cineva acolo? 

— Serios? se miră Kira, chicotind și ea. Mama ta își caută pe 
cineva? 

Pauli încuviințează din cap. 

— Da, cred că vrea să se îndrăgostească din nou. 

Interesant! Conceptul omenesc de iubire a rămas pentru mine 
foarte ceţos. Dacă vrei să fii împreună cu cineva, evident că este 
important să fii îndrăgostit. Altminteri şi Werner şi Ana ar putea fi, 
pur şi simplu, împreună. Noi locuim toți într-o locuinţă, ne şi 
înțelegem bine... de ce nu poate să fie de ajuns? Şi cum să cunoşti în 
calculator pe cineva de care să te și îndrăgostești? Fără ca măcar să-l 
fi văzut vreodată? Nu înţeleg. Drept să spun, eu unul sunt foarte 
bucuros că Werner al meu n-are nimic de-a face cu tot tărăboiul ăsta 
care se face în numele iubirii. Iubirea pare să fie un lucru foarte 
complicat, de care n-avem deloc nevoie aici. Noi ne mulțumim să 
trăim pașnic împreună în apartamentul nostru din Hochallee. Miau! 

— Treaba asta a început s-o preocupe pe mama mai ales de când 
s-a recăsătorit tata, povestește mai departe Pauli. Vestea a supărat-o 
rău și probabil îl invidiază din cauza asta. 

— Hm, face Kira și rămâne tăcută. 

Pauli o priveşte îngândurată. 

— Ce s-a întâmplat cu tatăl tău? E şi el în Hamburg? 

Kira se ridică de pe pat și dă din umeri. 

— Habar n-am. Dar nu cred. Mama nu vorbește niciodată despre 
el. Ne-a părăsit când eu eram încă mică. Abia mi-l amintesc. 

— Ti-e dor de el? întreabă curioasă Pauli. 

Kira clatină din cap. 


— Nuuu. După cum ţi-am spus, abia mi-l amintesc. Ca atunci 
când încerci dimineața să-ți amintești ce-ai visat. Ştii că a fost ceva, 
dar nu mai știi exact ce. 

— Ei, lasă, nu e aşa de important. Câteodată mă gândesc că 
oricum ar fi mai simplu dacă ai avea de la bun început un singur 
părinte. La urma urmei, dacă e unul singur, n-are cu cine să se certe. 
Ar fi mai multă liniște — un mare avantaj! 

— Da. 

Kira nu spune mai mult, iar eu am senzaţia că nu mai vrea să 
vorbească despre asta. Ce s-o fi întâmplat? De obicei, nu e aşa de 
tăcută. Discuţia asta chiar că mi-a stârnit curiozitatea. Încerc să-mi 
imaginez cum ar putea arăta tatăl Kirei. Kira seamănă cu mama ei: 
este suplă și blondă, cu ochi albaştri. A fost comic că i-a păstrat chiar 
și când se afla în corpul meu, iar eu, la rândul meu, ca fată, aveam 
ochii mei verzi de motan Winston. A trebuit să ne ferim ca de foc ca 
Ana să nu observe. Şi-ar fi dat imediat seama că ceva nu e în regulă 
cu noi. De aceea, deseori apăream la micul dejun cu ochelarii de 
soare pe nas. Mă rog... Așadar, ce ar putea avea Kira de la tatăl ei? 
Poate felul cum îşi apleacă uneori capul? Ana nu face niciodată așa. 
Sau buclele uşoare din părul ei lung? În fond, părul Anei este 
complet întins. 

— Acum hai să ne vedem de temele pentru acasă, schimbă Kira, 
în sfârșit, subiectul. La engleză chiar trebuie să ne punem serios pe 
treabă, săptămâna viitoare avem lucrare de control. 

Pauli încuviințează din cap. 

— Da, ai dreptate. Ultima mea lucrare n-a fost strălucită. Aproape 
la fel de slabă ca a Emiliei, care nici nu ştie pe ce lume trăieşte, râde 
Pauli. Ce distracţie pe capul lui Tom, să răspundă de temele ei! 

— Mda, am un pic conştiinţa încărcată, recunoaște Kira. Tragerea 
la sorţi n-a fost chiar corectă. Sper că Tom nu ne poartă pică. 


— O să supravieţuiască, ridică Pauli din umeri. 

— Totuşi, eu m-am simţit destul de prost azi când i-am mărturisit 
totul. 

— În regulă, atunci o să ne revanșăm însoțindu-l în prima lui 
misiune ca Buddy. Sper să nu fie prea curând. 

Kira râde. 

— Nuuu, sigur nu. Doar Emilia nu se îmbolnăveşte niciodată. Ştii 
cum se spune: iarba rea nu piere cu una, cu două! 

Fetele își petrec ora următoare întrebându-se una pe alta cuvinte 
în engleză. Plicticooos! Singurul lucru care îmi ţine atenţia trează 
este că știu şi eu unele cuvinte, pentru că mai țin minte ceva engleză 
de când eram în corpul Kirei. Ca om, m-am pomenit ştiind dintr- 
odată toate lucrurile astea care se învaţă la școală, cum sunt cititul, 
scrisul și socotitul. Și se pare că nu mi-am pierdut cunoştinţele nici 
după ce m-am întors în corpul meu. Aşa se face că s-ar putea să fiu 
singura pisică din lume care ştie să citească. Din păcate, nu există 
nimeni care să mă aprecieze la justa mea valoare, deoarece restul 
pisicilor nu dau doi bani pe asta, iar oamenilor n-am cum să le arăt 
ce grozav sunt. Nici măcar Kirei, fiindcă s-a zis cu cititul gândurilor. 
Miorlau! Este îngrozitor să fii un geniu necunoscut! 

Mă strecor afară din cameră şi mă instalez pe pervazul sufrageriei. 
Aici mă pot bucura din plin de ultimele raze de soare ale călduroasei 
după-amiezi de vară. Pe fereastra batantă pătrunde o adiere călduţă. 
Ce minune! Cine să vrea să fie om, dacă poate fi motan? 

Chiar când era să mă fure somnul, un zăngănit puternic mă aduce 
înapoi la cruda realitate. Dar ce se întâmplă? Abia a încetat 
zăngănitul, că încep un miorlăit şi un pufăit de ţi se rupe sufletul. Te 
trec fiorii, nu alta! Arunc speriat o privire pe fereastră, să văd ce se 
petrece în curte. Nu pot să deslușesc nimic, dar pufăitul și miorlăitul 


sfâșietor se aud tot mai tare. Sfântă tăviţă cu nisip! Acolo trebuie să 
se fi petrecut ceva îngrozitor! Sper că Odette n-are probleme! 

Îmi întind capul spre deschizătura ferestrei, ca să pot auzi mai 
bine, şi recunosc, într-adevăr, glasul lui Odette. Pe dată părul de pe 
ceafă mi se ridică băț şi un fior rece îmi coboară pe spinare până în 
vârful cozii. E drept că nu înțeleg ce spune, dar se simte în vocea ei 
că îi este foarte frică. E clar: trebuie să-i sar în ajutor! lar pentru asta 
trebuie să cobor în curte, și încă IMEDIAT! 


Despre cum fac eu exact ce trebuie şi totuşi aterizez într-o 
pubelă 


Dintr-un salt, ajung de pe pervaz lângă uşa livingului. Apoi 
fuguţa pe coridor şi înapoi în cameră la Kira și Pauli. Pufai zgomotos 
și mă arunc la picioarele Kirei: Fetelor, deschideţi-mi uşa! Repede! 

Dar Kira nu numai că nu-mi mai poate citi gândurile, ci nici nu 
pricepe nimic din limbajul meu prin semne, extrem de inteligent. În 
loc s-o pornească în fugă cu mine spre ușa de la intrare și să mi-o 
deschidă, ea se apleacă şi mă ia în braţe. 

— Hei, Winston, cum se face că iar ţi-e foame? Doar ştii că nu 
trebuie să cerșeşti pentru asta. 

Miorlau, miau, miau, miooo! Nu mi-e foame! Şi NU cerșesc! Atâta 
lucru ar fi trebuit să ştii și tu, Kira! Am nevoie de ajutor IMEDIAT! 
Mă zvârcolesc în braţele Kirei, încercând prin smucelile mele să o 
împing afară din cameră. Ceea ce, firește, n-are nicio șansă de 
reuşită, dar trebuie să-i dau cumva de înţeles ce aştept de la ea. 

În zadar: Kira chicotește și mă strânge și mai tare în brațe. 

Pauli mă priveşte curioasă. 

— Dacă ar fi un câine, aş zice că vrea să iasă afară. 

În primul rând: ce mega-nerușinare! Doar nu sunt câine! În al 
doilea rând: perfect corect! Hai, Kira, ascultă-ți prietena şi lasă-mă să 
ies! 

Kira ridică din umeri și se pregăteşte să mă lase jos. 

— Dacă aşa crezi... 

Nici n-am atins bine podeaua, că și țâșnesc ca din pușcă şi nu mă 
opresc decât când mă văd ajuns ia ușa de la intrare. Kira şi Pauli vin 
fugind în urma mea, de data asta par să fi înţeles ce încerc să le 
transmit. Era şi timpul! Cum deschide Kira ușa, cum o zbughesc pe 
palier şi în jos pe scări. La parter am noroc: ușa casei este larg 


deschisă, pentru că Klaus-Dieter, stomatologul bărbos de la etajul 
trei, tocmai îşi aranjează foarte tacticos cumpărăturile săptămânale 
în faţa ușii, ca apoi să își aducă bicicleta pe coridor. Zdup! Am și ieşit 
și imediat o cotesc în curtea din spate. 

Odată ajuns acolo, mă uit înfrigurat după Odette. Dar n-o văd și 
nici n-o mai aud. Rămân năucit în mijlocul curții. Mă uit încă o dată 
în jur. Nimic. 

la stai! Nu se aude cumva un scâncet slab dinspre platforma 
pubelelor? Fug într-acolo şi îmi ciulesc din nou urechile. Chiar așa! 

— Odette! strig eu. Tu ești? 

Dinspre platformă se aude un huruit, apoi Odette apare dintre 
două pubele. Arată groaznic: blana ei albă este încleiată și pătată şi, 
în plus, miroase atât de puternic, încât îmi mută nasul din loc. 

— Odette! Sfântă sardină în ulei! Ce s-a întâmplat? 

Odette se aşază lângă mine, se vede că este epuizată. 

— Winston, cerul te-a trimis! 

Ha, iată un salut pe placul meu. Îmi iau un aer afectat. Dacă sunt 
erou, să mă port ca atare! 

— Cum pot să te ajut? mă interesez eu cu importanţă. 

— Caramel a căzut într-unul dintre containere și a rămas prins. 
Eu am încercat să-l eliberez, dar nu reuşesc. Este înțepenit între 
peretele pubelei şi o lădiţă de fructe şi de-abia mai poate respira. E 
groaznic! Dar poate c-o scoatem la capăt împreună! 

Aha, deci! Este vorba de nătărăul de Caramel. Observ cum curajul 
meu de erou se risipește fulgerător. Să fim înţeleşi, pe Odette aș fi 
ajutat-o, desigur, oriunde și oricum, nu mi-ar fi fost frică de nimic. 
Dar Caramel? Să mă bag pentru el într-o pubelă întunecoasă și 
împuţită? Miorlau, nu așa îmi imaginasem situaţia! 

— Hm, dar Spike pe unde umblă? încerc eu să mă lămuresc. N- 
are decât să-și salveze el tovarășul! 


— Habar n-am. Nu e pe aici. Poate că s-a dus la veterinar cu 
nevestica lui. 

— Aha. Păi atunci înseamnă că sigur vine curând. În cazul ăsta, 
eu... ăăă... 

Trag de timp, mă gândesc cum s-o fac pe Odette să înțeleagă că n- 
am deloc chef să mă arunc în pubelă de dragul lui Caramel. 

— la spune, să înțeleg că trebuie să-l aştept pe Spike? Pentru că tu 
nu vrei să ne ajuţi? spune Odette cu dezamăgire în glas. 

— Ăăă... Nu... doar mă gândeam așa... ăăă... 

— Winston, Caramel are nevoie de ajutor ACUM, nu mai târziu. 
Şi Spike oricum e prea gras — n-are cum să încapă înăuntru! Dă-i 
drumul, hai să sărim împreună în tomberon şi să încercăm să 
îndepărtăm cumva lădiţa de fructe de Caramel. 

Mă holbez la spaţiul dintre Odette şi pubelă, încă nehotărât. 

— WINSTON! pufnește Odette indignată. Unul dintre tovarășii 
tăi e la ananghie! Ia ascultă! Ce greu răsuflă Caramel! Ştiu că voi nu 
vă înţelegeţi prea bine. Dar când cineva are nevoie de ajutor, nu poţi 
să-l lași baltă. Nu pentru că ţi-e simpatic, ci pur şi simplu pentru că 
aşa e corect. Priceput? 

Oftez. Din prudenţă, oftez doar în sinea mea, fiindcă nu mai vreau 
necazuri cu ea. OK, atunci zdup în pubelă! Dar n-apuc să fac mai 
mult de un pas spre lada de gunoi, când îmi vine în minte o idee mai 
bună. 

— Odette, fii atentă, am găsit o soluție! Kira şi prietena ei, Pauli, 
sunt în casă. Tocmai mi-au dat drumul afară, pentru că am făcut 
mare tărăboi când te-am auzit. Probabil că oricum se întreabă unde 
voiam să plec. Mă reped până sus și le aduc pe amândouă încoace. 
Ele nu trebuie decât să întindă mâna și l-au şi eliberat pe Caramel. 
Ar trebui ca el să facă un pic de zgomot când ajung amândouă lângă 
platformă, OK? Explică-i tu asta, iar eu plec să aduc domnişoarele. 


Odette mă priveşte sceptică, după care se ridică. 

— Bine, poate că ai dreptate şi avem nevoie de ajutor uman. Mă 
cațăr la Caramel și îi explic. O să rămân cu el, cred că are nevoie 
acum de un suflet de prieten lângă el. 

— Tocmai. Așa să faci. Am plecat. 

Dau fuga la uşa de la intrare. Sper să-l mai găsesc acolo pe Klaus- 
Dieter, luptându-se cu bicicleta lui! 

Nu. Din păcate, nu. Uşa casei este închisă, numai pungile cu 
cumpărături ale stomatologului mai sunt afară. Nici urmă de Kira şi 
Pauli. Fir-ar să fie! Cum ajung eu iar în casă? Mă hotărăsc ca pe 
moment să mă întind pe preș. Cu siguranţă nu va trece mult şi 
Klaus-Dieter va veni să-și ia pungile. Bun, Caramel chiar este într-o 
situaţie critică, dar nu arde. 

Nu trec decât două secunde şi încep să înţeleg că nu mai am mult 
timp la dispoziție. Îmi dau seama după o mașină uriașă, care oprește 
în dreptul curţii vecinilor noștri. Păi asta e... MAŞINA DE GUNOI! 
Vai, nu! Şi când or termina de ridicat gunoiul de la vecini, gunoierii o 
să tragă maşina în dreptul curții noastre şi o să golească pubelele de 
acolo! Cu Caramel cu tot. Şi... cu Odette! 

Mă cuprinde aşa o groază, încât sar imediat şi mă rostogolesc în 
jos pe treptele de la intrare, trecând la un fir de păr distanță de 
cumpărăturile aranjate de Klaus-Dieter. Străbat în goană curtea 
interioară până ajung la platformă și apoi sar în tomberon. Imediat 
mă înconjoară o duhoare grețoasă — dar, cel puţin, aterizez pe un fel 
de pernă moale. 

— Vai... 

Bine, nu e pernă, e Odette. 

— Ce faci aici? Unde a rămas Kira? Caramel cred că a și leșinat. 

— Odette, nu mai avem timp! Gunoierii trebuie să vină din clipă 
în clipă să răstoarne pubela în maşina de gunoi, cu tot ce e în ea. Am 


văzut destul de des cum se întâmplă asta de la fereastra mea — crede- 
mă, n-ai vrea să ajungem acolo! 

— Și Caramel? Tot mai atârnă cu capul în jos lângă lădița de 
fructe, iar eu nu pot să-l trag. 

— Stai să mă uit și eu. 

Mă strecor pe lângă Odette şi mă cufund tot mai mult în 
container. De undeva de jos, îl aud pe Caramel gemând. Aici 
înăuntru e întuneric beznă, dar când mă uit mai îndeaproape, mi se 
pare că recunosc contururile fundului lui Caramel. Este, într-adevăr, 
înghesuit între o ladă şi peretele tomberonului, garnisit cu ceva ce 
seamănă cu o salată vestejită sau cu un buchet de flori ofilit. Și tot aşa 
și duhnește! Ptiu! 

Mă târăsc spre el şi îl zgâlțâi. Nicio reacţie. Sfântă sardină în ulei! 
Nu se poate! Scoală-te! Îl zgâlţâi din nou, dar nimic. Mă opintesc cu 
lada, dar nu se urnește din loc nici măcar un milimetru. Fir-ar, fir-ar, 
fir-ar! 

— Cum merge? Îl scoţi? îmi strigă Odette de undeva. 

— Nuuu, nicio șansă. Cum a ajuns acolo? Cât de tolomac să fii ca 
să sari cu capul înainte într-o pubelă? 

— I-a făcut poftă o chiflă cu carne pe care o aruncase cineva în 
tomberon. Mirosea atât de frumos... 

„Mirosea atât de frumos?” Mă mir c-a putut să adulmece ceva 
aici, cu toată duhoarea asta. În fine, nu contează, trebuie să ne vină 
urgent o idee, înainte să... 

Dar, chiar în acest moment, se aude o bufnitură puternică și 
pubela se mișcă. Odette şi cu mine suntem zgâlțâiți la grămadă cu 
gunoaiele neapetisante din tomberon. 

— Odette, sunt gunoierii! Sari imediat afară! 

— Şi Caramel? Ce facem cu el? 

— Am eu grijă de el. Afară cu tine! 


Ea şovăie. 

— Odette, nu poţi să mă ajuţi aici, te rog să nu mă stinghereşti. 
Afară! 

OK, este o stupizenie totală, pentru că n-avea cum să mă 
stingherească, dar gândul că ar fi putut să aterizeze și ea în maşina 
de gunoi era insuportabil. Mai bine fac pe eroul și dispar împreună 
cu Caramel. Lăbuţele din spate ale lui Odette, pe care le simţisem 
lângă mine, dispar. 

— Hei, ce faci acolo? aud o voce de bărbat surprinsă. 

Gunoierul. 

— Cauţi senzaţii tari? Încă două minute şi ai fi aterizat în presa de 
gunoi. Haide, șterge-o! 

MIORLAU! Presa de gunoi? Sună rău de tot! Cumplit! Intru în 
panică. „Stai calm, Winston”, încerc eu să mă liniștesc, „fă ceea ce 

trebuie!”. Îmi iau încă o dată avânt, mă afund din nou prin gunoaie 
după Caramel şi scutur cât pot de tare lada de fructe. Nicio şansă. 
Nu e nimic de făcut. Pur și simplu nu am destulă putere în lăbuțele 
din față. Dacă aș fi avut în clipa asta braţe ca un gunoier, atunci... 

la stai! Asta e! Braţe ca un gunoier! Scurm prin gunoi şi mă cațăr 
spre marginea pubelei. De îndată ce văd lumina zilei, mă trezesc 
față-n față cu omul care încearcă să ridice pubela de pe platformă. 

— [Ia uite, Gerd, strigă el, mai e aici o pisică! O nebunie, ce fac 
toate în gunoi? 

Omul dă să mă apuce, dar eu nu mă las și fornăi zgomotos. 

— Hei, mâţo, ieși afară sau vrei să aterizezi ca un ghem de lână 
storcit în groapa de gunoi? Întinde mâna şi mă înhaţă de ceafă, dar 
eu reușesc să apuc marginea de sus a lădiţei de fructe și să mă prind 
zdravăn cu ghearele de ea. Ha! Nu mă scoate el de aici așa uşor! Îmi 
pun toată nădejdea în ghearele mele, cu ele am tras de pe pereţi 


perdele întregi pe când fugeam de micii ticăloși care sunt nepoții lui 
Werner! 

— la, uite, Gerd, băiatul ăsta ţine cu tot dinadinsul să ajungă în 
presa de gunoi! Nu pot să-l scot din pubelă și pace. 

— Hm, răsună o a doua voce, poate că mai e ceva în pubelă. 
Trebuie să fie un motiv pentru care pisica nu vrea să iasă. 

Bravo, amice! O sută de puncte! Încerc un amestec cât mai frapant 
de miorlăituri, sforăituri și pufnete, ca să-l fac să înțeleagă că este pe 
pista cea bună. Mă vâr din nou în pubelă. Hai după mine! Scurmați 
unde scurm eu acum! 

lată, acum doi gunoieri se holbează curioşi în pubelă. Mă lipesc de 
lada de fructe și încerc să ridic coada lui Caramel ca s-o poată vedea 
cei doi. E drept că pentru asta trebuie să împing la o parte cu botul 
căpățâna de salată veștejită, dar nu mai contează! Un fleac ca ăsta n- 
are cum să-l împiedice pe Super-Winston să salveze un motan aflat 
la ananghie! 

— Ia uite, Murat, chiar mai e ceva aici. Încă o pisică. Îi văd coada. 

Fac puţin loc, pentru ca Gerd și Murat să-l întrezărească mai bine 
pe Caramel. Gerd împinge prudent lada de fructe într-o parte şi 
întinde mâna după Caramel. 

— Aoleu, ăsta e prins bine aici. Trage lada afară! 

Omul apucă lada și, din câteva smuceli, o scoate din tomberon. 
Incredibil ce pot face oamenii cu braţele şi mâinile lor! Și mie mi-a 
plăcut asta cât am fost în corpul Kirei. Torc cu putere. 

— La naiba, cred că băiatul ăsta negru voia să-l salveze pe celălalt, 
se minunează Murat, scărpinându-se la ceafă. Ce curajos e! Putea s-o 
păţească. Vezi ce prietenie strânsă poate să existe între animale? 

Gerd cade pe gânduri și încuviinţează din cap. 

— Da, e extraordinar, face el, mângâindu-mă pe cap. Chiar l-ai 
ajutat pe prietenul tău. Probabil că ţii mult la el! 


Câteodată îți găsești un prieten în drum spre baie 


OK, poate c-ar fi fost mai bine ca după operaţiunea de salvare din 
pubelă să nu mă fi trântit pe pernele albe ale canapelei, dar sunt atât 
de obosit, încât am nevoie urgent de un pui de somn. În afară de 
asta, după spălare, fețele de pernă oricum o să arate ca noi și nici n-o 
să mai pută a gunoi. Una peste alta, după părerea mea, nu există 
niciun motiv să te agiți aşa cum face Ana. Stă în fața canapelei, 
gesticulează cu arătătorul prin fața botului meu şi bombăne de parcă 
mi-aş fi împrăștiat prin toată casa nisipul din tăviţă. 

— Păi bine, Winston! Tu nu vezi cum arăţi? Ce ţi-a venit să te 
tăvăleşti prin gunoaie şi să sari după aia pe canapeaua asta 
frumoasă! Cum să scot iar petele de pe ea? să răstește Ana, 
aplecându-se deasupra mea. PTIU! Și ce mai puţi! De parcă ai fi 
răscolit prin tomberon. Aşa ceva e inacceptabil, pur şi simplu 
inacceptabil! 

Bine, bine, o să mă aşez în altă parte. N-am nevoie de canapeaua 
voastră tâmpită. Dar chiar când voiam să sar, Ana mă apucă de ceafă 
cu o mână fermă şi mă ţine strâns. Aoleu! Ce-i cu atâta grosolănie? 

— Ba aici să rămâi, drăguțule! Dacă-ţi închipui că te las să distrugi 
și restul locuinței, te înșeli amarnic. Trebuie să faci o baie! Așa că hai, 
fuguţa spre cadă. 

MIORLAU! Baie? Doar nu vorbeşte serios! Werner nu-mi face 
niciodată baie şi e foarte bine așa. Urăsc apa! Blana mi se îmbibă de 
apă şi e o senzație oribilă. O singură dată a trebuit să intru în baie și 
a fost de groază. Mama lui Werner m-a băgat în cadă, după ce eu, 
încă micut, am făcut cunoştinţă mai îndeaproape cu o găleată cu 
pământ de flori şi arătam ca un şniţel vienez. Adică nu complet plat, 
ci pané. În orice caz, în cadă m-am simţit neajutorat și expus şi, la 
sfârşit, duhneam groaznic a gel de duş cu trandafiri de la doamna 


Hagedorn. Una peste alta, n-a fost o experienţă pe care să vreau s-o 
repet, aşa că încep să mă zbat din toate puterile. 

— Winston Churchill, te rog, potolește-te! 

Aoleu, când Ana mă strigă pe numele meu întreg, situaţia e gravă. 
Chiar foarte gravă. Încetez imediat să mă apăr şi dau ascultare unei 
vechi înțelepciuni pisiceşti: nu te pune niciodată cu cineva care se 
ocupă de mâncarea ta! 

Spășit și cu capul plecat, mă las dus spre baie, dar deodată sună 
cineva la ușă. 

— Ei, ce-i asta? 

Ana mă pune jos și deschide ușa de la intrare. Trag cu ochiul 
curios printre picioarele ei. În fața uşii stau Gerd şi Murat! Şi în braţe 
îl ţin pe Caramel, care şi acum pare cam amețţit. 

— Ăăă, da, deci bună ziua, bâiguie Gerd. Mă numesc Köster şi el e 
colegul meu, Ciftci. Tocmai am găsit în curtea dumneavoastră o 
pisică bolnavă în tomberon. Probabil a căzut acolo şi n-a mai putut 
să se elibereze singură. Acum căutăm proprietarul. Vecina 
dumneavoastră de la mezanin ne-a spus că aici aveți o pisică. 

Ana deschide ușa mai larg; și îl măsoară din priviri pe Caramel, 
care zace inert în brațele lui Murat. 

— Vai de mine, arată jalnic! Dar asta nu e pisica noastră. Motanul 
nostru tocmai... 

Dar n-apucă să-și ducă vorba la capăt, că Gerd îşi strecoară capul 
pe uşă, arătându-mă cu degetul. 

— Uite! Motanul care l-a salvat p-ăsta! Sunt sigur, el e! 

Ana priveşte derutată, eu încerc să mă ascund după picioarele ei. 
N-are niciun rost, pentru că picioarele Anei sunt mult prea suple. 

— Da, explică Murat, de fapt a fost aşa: noi tocmai voiam să 
încărcăm pubela pe dispozitivul de basculare, când a sărit de-acolo 
pisica asta neagră. Dar nu voia să iasă din tomberon și n-a fost chip 


s-o gonim. Se agăţase zdravăn cu ghearele — n-aveai ce să-i faci. Pe 
urmă am văzut că se ghemuise chiar lângă cealaltă pisică. P-asta cu 
siguranţă n-am fi observat-o, așa de adânc era băgată în gunoi. 

Gerd încuviințează din cap. 

— Când am scormonit în gunoi după pisica maronie, cea neagră 
zdup! afară din tomberon şi dusă a fost. 

Asta aşa e. După salvarea lui Caramel nu mai aveam niciun motiv 
să mai zăbovesc. Ce era să fac, să-l mai ţin de lăbuţă pe Caramel? 
Așa că am preferat să-mi iau tălpășița, înainte să-i vină cuiva ideea 
să mă expedieze împreună cu el la veterinar sau — şi mai rău! — la 
adăpostul pentru animale. 

Zeul pisicilor a fost milostiv cu mine: chiar în acel moment, Klaus- 
Dieter deschisese ușa casei ca să-și adune cumpărăturile de pe 
treptele de la intrare și, în plus, Kira şi Pauli lăsaseră ușa 
apartamentului întredeschisă, pentru când m-oi întoarce. Atunci, eu 
țâșt! în casa noastră frumoasă, unde eram în siguranţă, şi pe 
canapeaua și mai frumoasă, unde eram în și mai mare siguranţă. 
Până ce Anei i-a venit ideea să-mi facă baie. Miorlau. Restul se știe: 
acum stau aici cu doi gunoieri în prag, iar Ana se holbează la mine 
de parcă aş avea două capete. 

— Tu ai salvat o pisică? mă întreabă ea fără să-i vină să creadă. 

Nu sunt sigur că îmi place tonul ăsta. „Da, de ce nu?” i-aș 
răspunde dacă aş mai putea vorbi. Dar nu pot, așa că mă limitez la 
un cât mai demn „Miau”. 

— Mdaaa, oftează prelung Gerd. Dar ce facem acum cu pisica 
bolnavă? Dacă nu-i a dumneavoastră, poate cel mai bine ar fi s-o 
ducem la adăpost. 

BLEAH! E de-ajuns să aud cuvântul ăsta şi mi se și face părul 
măciucă, de la ceafă până în vârful cozii. N-am fost niciodată acolo, 
dar tot ce am auzit întâmplător despre el a sunat pur și simplu 


GROAZNIC! Este o casă uriașă, cu multe pisici. Din alea pe care nici 
mort nu le-ai putea suporta alături. NU ai propria ta canapea. NU ai 
scândura ta de ascuţit gheruţele. Nici măcar un CASTRONEL DE 
MÂNCARE al tău nu ai. Totul trebuie împărţit, este un tărăboi 
incredibil acolo şi mereu vin oameni străini care vor să ia o pisică la 
ei acasă. Nu-i aşa că e îngrozitor? Nici celui mai înverșunat dușman 
al meu nu i-aș dori așa ceva, iar Caramel nu e cel mai înverșunat 
dușman al meu. Asta ar fi scârba de Leonie, dar ea, din motive lesne 
de înţeles, nu va ajunge niciodată la adăpost. Deși e o dobitoacă! 

În orice caz, ăsta sigur nu e un loc pentru Caramel, așa că pufai tot 
mai tare, îndrăznesc să ies din ascunzătoare şi pornesc în fugă spre 
Murat, care tot îl mai ţine pe motan în brațe. 

— Hei, micuţule, se pare că tare nu-ți place povestea asta cu 
adăpostul! observă tăios Murat şi rânjește. 

Nu știu ce i se pare așa de comic! BLEAH! 

Ana întinde mâna și-l mângâie pe cap pe Caramel. 

— Hm, parcă te știu eu de undeva... Mereu te fâțâi prin curte, zice 
Ana, după care se întoarce spre Murat și Gerd: Fiica mea, Kira, le 
duce câteodată de mâncare pisicilor din curte. Cred c-am văzut 
animăluțul ăsta bolnav ieșind dintr-una dintre casele vecine. Aș 
putea s-o întreb pe Kira, dar ea tocmai își conduce o prietenă acasă. 
Uitaţi ce vă propun: lăsaţi pisica aici, eu o duc la veterinar și pe urmă 
o întreb pe fiica mea dacă o recunoaște. Dacă nu își dă nici ea seama 
a cui e, Kira ar putea agăța prin cartier nişte afișe cu fotografia ei. Cu 
siguranţă o să reacționeze cineva. Şi până atunci poate rămâne aici. 

Cei doi gunoieri încuviințează din cap. 

— Da, pare o idee bună. 

Ana zâmbește. 

— Şi tu, Winston? Eşti şi tu de acord? 

Torc, ca să confirm. 


Murat și Gerd cască ochii mari. 

— Măi să fiu! V-a înțeles cumva? 

— Bineînțeles. Winston este un motan foarte, foarte isteţ. Sunt 
sigură că înțelege fiecare cuvinţel. Nu m-ar mira dacă ar şti și să 
citească și să scrie, chicotește ea. 

Dacă ar ști Ana câtă dreptate are! 

— Bine, atunci luaţi-l. 

Murat îl pune cu grijă pe Caramel în braţele Anei. Caramel ridică 
doar o dată uşor capul şi scâncește jalnic. Sfântă sardină în ulei, să 
sperăm că n-a păţit nimic! Gunoierii își iau rămas-bun, după care 
Ana închide ușa și se duce, cu pisoiul în braţe, în camera de zi. 

— Aşa, scumpete. Canapeaua oricum e murdară, așa că poți să-ți 
tragi un pic sufletul aici. 

Îl așază pe una dintre perne, pe care tocmai se revarsă îmbietor 
razele soarelui. Excelentă idee! Mult mai bună decât cea cu baia! 
Dintr-un salt, mă întind lângă Caramel. Splendid! 

— Stai, stop! Tu nu, Winston! La baie cu tine! Hai, vino! 

CEEE? Pe firele mele din barbă, ce nedreptate strigătoare la cer! 

ĂLA are voie să stea pe canapeaua MEA şi eu trebuie să fac baie? 
Dacă aș fi ştiut asta, nu l-aș fi salvat de adăpost! Pufnesc indignat, 
sperând ca Ana să-mi observe revolta. 

Dar nici că-i pasă. În schimb, mă culege de pe perna moale și 
caldă și mă ia sub braţ, orice rezistenţă e inutilă! Blestemată fie ziua 
în care m-am întors în trupul meu de British Shorthair, atât de mic și 
lipsit de apărare! În orice caz, lipsit de apărare în faţa unei menajere 
extrem de hotărâte. 

— Hei, amice! 

Ei? Întorc capul. Ăsta e Caramel? Într-adevăr, deşi încă mai stă 
chircit pe canapea, a ridicat capul. 


— Mulţumesc mult! M-ai salvat. Mai întâi de gunoieri, apoi de 
adăpost. Îţi sunt recunoscător, eşti un prieten adevărat, zice el, apoi 
îşi lasă din nou capul pe canapea și închide ochii. 

Nu știu de ce, dar dintr-odată mi se cuibărește în burtică un val de 
căldură. Mă simt bine. Chiar mă simt bine. Astăzi este o zi pe cinste. 
Cred că am un prieten nou. Sfântă sardină în ulei, uite ce poate face 
o simplă excursie într-o pubelă! Ana n-are decât să-mi facă baie. Nici 
că-mi pasă. Chiar dacă-mi face, tot a meritat! 


Urc pe scenă, iar scena e întreaga lume 


— Ura, am făcut bine la lucrarea de control! 

Kira vine acasă şi, în culmea bucuriei, își aruncă ghiozdanul în 
colț. Mă ratează la mustață. Sar pufăind la o parte. Sfântă sardină în 
ulei! Am ajuns să fiu lovit de obiecte în propria mea locuinţă, este 
posibil aşa ceva? 

— Oh, scuze, Winston. N-am vrut. Doar că sunt așa de fericită! 
Tare mi-era frică înainte de ora de engleză, dar n-a fost aşa de greu. 
Şi acum îmi vine să țopăi de bucurie. 

Se apleacă, mă ia în braţe și mă duce la canapea. 

— Ştii şi tu cât de grozav poate fi la şcoală, adaugă ea, așezându- 
se într-un colțişor luminat de soare și punându-mă, binevoitoare, şi 
pe mine alături. 

Gata, chestia cu ghiozdanul e ca și uitată! 

— Dar săptămâna viitoare începe ceva tare de tot, de care mă 
bucur de pe acum. 

Coboară misterios vocea, ca şi când ar aștepta să ghicesc ce ar 
putea fi. Dar asta nu se va întâmpla, firește, deoarece, deși am fost 
nevoit să petrec un timp în corpul Kirei şi, deci, în clasa ei, nu sunt 
nici pe departe expert în probleme de şcoală. 

— Avem o săptămână de proiecte de artă performativă! O 
săptămână întreagă! E super! Și vine și un dramaturg de la un teatru 
adevărat şi ne ajută. E grozav, nu crezi? 

Hm. Asta nu-mi spune nimic. Artă performativă... ce-ar putea să 
fie? Lui Werner îi place să joace şah, Anei să cânte la pian, iar mamei 
lui Werner, căreia i-a aparţinut pianul, îi place să joace bridge. Dar 
sunt săptămâni bune de când nu s-au mai ţinut de niciuna dintre 
aceste activități, așa că poate Kira se referă la altceva. Oricum, se 


pare că e nevoie şi de un dramaturg pentru treaba asta — cine ştie ce 
o mai fi şi ăla. Mă uit perplex la Kira. 

— Habar n-ai despre ce vorbesc, nu-i aşa? Artă performativă 
înseamnă teatru! lar dramaturgul este un specialist care ne ajută să 
pregătim piesa de teatru. Așa ne-a explicat azi doamna profesoară. 

Doamne, Kira, ce pot eu să-nțeleg din explicaţia asta? Pentru 
mine, teatrul este doar o manifestare la care n-am asistat niciodată și 
despre care ştiu că are loc când Werner se îmbracă seara la patru ace, 
pleacă de acasă și se întoarce destul de târziu. Casc ostentativ, iar 
Kira își dă ochii peste cap. 

— Ce s-a întâmplat cu Winston al meu cel istet? Tot nu știi la ce 
mă refer, nu-i așa? Fii atent: să joci teatru înseamnă să interpretezi o 
poveste. Oamenii se prefac că sunt altcineva şi prezintă ceva ce în 
realitate nu se întâmplă, înţelegi? 

Adică teatrul este ca televiziunea? Werner mi-a explicat odată că 
lucrurile care se redau, de pildă, într-o emisiune numită 
Reconstituirea nu se întâmplă deloc în realitate, ci sunt imitate de 
oameni care se numesc actori. Bine, de fapt, nu mi-a explicat mie, ci 
unuia dintre nepoțeii de care trebuia să aibă grijă. Ne uitam 
împreună la televizor şi, pe ecran, a fost omorât cineva. Nepotul a 
început să urle şi atunci Werner i-a explicat că oamenii ăia doar „se 
prefac”. Așa a zis. Pentru ca micuțul să nu mai plângă. Cât despre 
mine, am rămas consternat să aud ce idei le trec oamenilor prin cap. 
Să se prefacă... La ce-o folosi aşa ceva? Dar deviez de la subiect. Prin 
urmare, toată săptămâna viitoare, Kira o să se prefacă. Şi este foarte 
bucuroasă din cauza asta. Ciudat, ciudat... dar așa sunt oamenii. Ca 
motan, nu ştii întotdeauna la ce să te aștepți din partea lor. 

— Şi ştii ce e cel mai tare? 

Îmi plec capul într-o parte, mă trag un pic în spate și mă uit la 
Kira circumspect. 


— De fapt, sunt două lucruri foarte tari. În primul rând, piesa este 
un musical. Adică se cântă. Și, în al doilea rând, ai voie să vii și tu! O 
să jucăm Motanul încălțat, iar eu i-am convins pe profesoara noastră 
de muzică şi pe dramaturg că ar fi grozav să avem o pisică adevărată 
pe scenă. Dramaturgul a zis chiar c-o să fie un spectacol experimental. 

Experimental? Asta ar trebui să mă liniștească? Mie mi se pare că 
sună mai degrabă periculos, parc-ar fi vorba de experimente pe 
animale, dar Kira e atât de entuziasmată, încât vorbește fără 
întrerupere. 

— Directoarea și-a și dat asentimentul, în mod excepţional! Asta 
înseamnă că ai voie să alergi între culise, ca să dai întregii poveşti 
atmosfera corectă. Fantastic, nu? 

Ochii ei strălucesc de-a dreptul. Pentru mine, astea sunt două 
vești proaste dintr-un foc. Ce poate fi mai strident pentru sensibilele 
urechi de motan decât glasul oamenilor? Gusturile lor muzicale sunt 
pentru mine o pacoste. De cele mai multe ori, ceea ce trece la oameni 
drept muzică mă face să dau bir cu fugiţii, nu alta! Prin urmare, 
combinaţia dintre „muzică” şi „ai voie să vii și tu” sună cum nu se 
poate mai rău. Credeam că pisicile sunt interzise în şcoli. Oricum, 
după prima şi ultima mea escapadă la şcoală, Kira s-a ales numai cu 
necazuri. De atunci am mai fost la școală numai sub formă de om și 
până acum nu i-am dus dorul. Nu mai vreau să trec pe-acolo! Pentru 
că, din păcate, nu pot să scheaun ca un câine, mă limitez la un 
miorlăit cât mai jalnic. 

Dar Kira a hotărât să-mi ignore sentimentele. În schimb, mă 
scarpină la ceafa şi-mi şopteşte la ureche: 

— Mâine deja se împart rolurile și sarcinile, pentru ca luni să 
putem începe cu adevărat. Deci mâine dimineaţă, înainte să plec, te 
trezesc şi te iau cu mine. Doamna Heinson, profesoara noastră de 
muzică, a spus că vrea mai întâi să te vadă şi abia pe urmă să 


hotărască împreună cu domnul Fernandez, dramaturgul, dacă ideea 
mea chiar e bună. Aşa că, dacă te prezinţi bine, ai voie să colaborezi 
cu noi. 

Am greșit. Nu sunt două, ci trei vești proaste: muzică, colaborare 
cu oameni și sculat devreme, Grrrrrr! NU VREAU! 


XXX 


Domnul Fernandez este un omuleț cu ochelari mari cu rame de 
corn și un zâmbet foarte prietenos. În afară de asta, este îmbrăcat în 
negru din cap până-n picioare, ceea ce mi se pare foarte simpatic — la 
urma urmei, şi eu sunt negru din cap până-n coadă. Se apleacă spre 
mine și mă măsoară din priviri. 

— Hei, ce motan drăguţ ești! Să vedem ce putem să aranjăm cu 
tine. 

Eu încep să torc. Nu mi-ar strica puţină reclamă. Dacă azi 
dimineaţă încă eram cel mai nefericit motan din lume — mă rog, cel 
mai nefericit motan din Hochallee —, între timp, ideea cu teatrul a 
cam început să-mi surâdă. În fond, este o bună ocazie să-i văd din 
nou pe prietenii mei, Tom şi Pauli. 

— Hei, aici nu-i voie cu animale! strigă un bărbat care tocmai a 
băgat capul pe uşă. 

Individul face câțiva paşi spre noi și mă arată cu degetul. 

— Pot să întreb cine sunteți? spune doamna Heinson, privindu-l 
mirată. 

— Albert Schmidt, de la intendenţă. În săptămânile următoare îl 
reprezint pe administratorul școlii. Pe domnul Liittge îl doare 
spatele, e în concediu medical. Cum am spus, aici nu este voie cu 
animale, insistă el, aruncându-mi o privire neprietenoasă. 

Doamna Heinson îi întinde mâna. 


— Numele meu este Heinson, sunt profesoara de muzică. Pisica 
are acordul doamnei directoare Rosenblatt. Face parte din scenariu. 

— Bine atunci, bodogăneşte Schmidt, ridicând din umeri. Numai 
să n-o prind că face pipi pe-aici, altminteri o dau afară. 

Se întoarce şi pleacă. În urma lui rămâne un damf care îmi 
amintește de ceva. Ce om grosolan! De parcă eu, Winston Churchill, 
aş vrea să-mi fac treaba în vreun colț! Fără tăviţa mea cu nisip. O 
obrăznicie! Dar cel mai important e că am voie să rămân. 

Nu numai că azi dimineaţă aș fi vrut să evit această excursie, dar 
nici Ana nu voia să mă lase să ies din casă. După părerea ei, mă 
bucurasem de suficientă libertate săptămâna asta. Nu înţeleg: doar 
știe că nu de plăcere m-am tăvălit prin gunoi. Veterinarul la care l-a 
dus pe Caramel a spus că, în tomberonul cald, Caramel a făcut 
insolaţie și că a fost salvat la ţanc. Ceea ce înseamnă că sunt un erou, 
nu un sconcs! 

Din fericire, Kira a reușit s-o convingă pe mama ei că are, într- 
adevăr, nevoie de mine pentru săptămâna de teatru, şi probabil chiar 
așa și e. Doar d-asta sunt acum pe scenă. „Scena asta e întreaga 
lume”, aşa a zis doamna Heinson. Nu pricep prea bine ce a vrut să 
spună cu asta. Ca să fiu sincer, nu înțeleg chiar nimic din ce-a vrut să 
spună. Eu nu văd decât nişte scânduri oarecare. Nu par prea 
importante. Dar cum nu sunt decât un motan, stau la o parte și 
ascult ce le explică domnul Fernandez copiilor. 

— Cu siguranţă ați mai fost la teatru şi ați văzut o parte din 
echipa care lucrează la montarea unei piese. De cine e nevoie pentru 
o piesă de teatru? întreabă el, uitându-se la copiii adunaţi cuminţi în 
faţa scenei. 

O fată ridică mâna. 

— De actori? 


— Corect, încuviinţează Fernandez cu un zâmbet. N-a fost așa de 
greu, nu? Dar mai este nevoie şi de alți oameni pentru ca o piesă să 
ajungă pe scenă. De cine? 

Câţiva copii ridică mâna. De data asta, Fernandez îi face semn să 
răspundă tâmpitei de Leonie. 

— Absolut hotărâtor este regizorul, spune ea, dându-și 
importanţă. 

— Foarte bine! o laudă dramaturgul. Știe toată lumea ce e un 
regizor? 

Eu nu știu, dar bineînţeles că nu pot să spun. Nici n-aș fi avut 
când, pentru că, până să apuce cineva să zică ceva, Leonie deja s-a 
băgat în seamă: 

— Regizorul este șeful. Actorii trebuie să facă ce spune el. Ceea ce 
înseamnă că el este persoana cea mai importantă într-o piesă de 
teatru. E o meserie foarte interesantă. Mă văd făcând asta mai târziu. 

Mda, fireşte că Leonie știe cu ce se mănâncă meseriile în care poți 
să le dai altora ordine. I s-ar potrivi mănușă! 

— Nu e chiar așa, Leonie, o corectează doamna Heinson. 
Producerea unei piese de teatru presupune întotdeauna muncă de 
echipă. Regizorul dirijează, într-adevăr, jocul actorilor, dar fără 
echipa lui n-ar putea face nimic. lar pe lângă actori mai sunt 
tehnicienii, care se îngrijesc de muzică şi de lumini, costumiera, 
scenograful, sufleorul şi mulți, mulți alții... De dramaturg ştiţi deja, 
pentru că ați făcut cunoștință cu domnul Fernandez. Şi aceasta este o 
profesie importantă în teatru. 

— Da, şi pentru că la o piesă lucrează atât de mulţi oameni, fiecare 
dintre voi poate contribui la proiect cu câte ceva. În felul ăsta, veţi 
monta singuri propria voastră piesă, explică dramaturgul. 

Leonie se grăbeşte să ridice din nou mâna. 

— Eu vreau să fiu regizorul! 


— Tu ai vrea, Leonie, o corectează delicat doamna Heinson. 

— OK, aş vrea să fiu regizorul! spune repede Leonie. 

— Ar mai vrea cineva să fie regizor? întreabă doamna Heinson, 
rotindu-şi privirea prin sală. 

Tăcere. Nici nu-i de mirare. Cei mai mulţi se cam tem de 
nesuferita de Leonie. Asta o știu din scurta mea viață de elev în a 
VII-a C. 

— OK, Leonie. Jobul este al tău. 

— Atunci să luăm fiecare rol în parte, continuă dramaturgul. În 
primul rând, Motanul încălţat. Care dintre voi crede că s-ar putea 
pune mai bine în pielea unei pisici? Trebuie să aibă şi voce. La urma 
urmei, Motanul o să aibă de interpretat câteva bucăți solo. Rolul are 
și mult text. Deci, cine se încumetă? 

Kira și Emilia se oferă în același timp. De Kira nu mă mir absolut 
deloc — rolul i se potriveşte perfect. Ea nu numai că s-ar putea pune 
în pielea unei pisici, ea a şi fost pisică! Dar de Emilia sunt surprins. 
Ca să te pui în pielea cuiva, ar trebui să te mai gândești, din când şi 
când, și la alţii. Nu cred că Emilia a mai făcut vreodată așa ceva. Este 
o dobitoacă, la fel ca Leonie și gaşca lor. Aș putea să cânt un cântec 
despre asta. E de-ajuns să mă gândesc ce plasă mi-au dat fetele astea 
când eram în corpul Kirei... M-au pus să şterpelesc un tricou, 
chipurile ca probă de curaj. De fapt, nu voiau decât să dau de belea 
și de aceea l-au și făcut atent pe paznic. Miau, pe mustăţile mele! 
Cine face asemenea porcării pur și simplu n-are cum să interpreteze 
o făptură atât de nobilă ca pisica! 

— Mai sunt și alţi candidaţi? vrea să ştie Fernandez. 

Nu. Nimeni nu se mai oferă. Și de ce s-ar oferi? Kira este alegerea 
ideală. Probabil că toți au observat asta, cu excepția Emiliei. 

— Când există mai mulţi candidaţi pentru un rol, atunci, în mod 
normal, regizorul îi ascultă pe toţi înainte de a lua o decizie. Dar voi 


nu sunteți actori și n-aveţi cum să daţi o probă în fața noastră, așa c-o 
să vă pun o întrebare: de ce credeți c-ați fi un bun Motan încălțat? 
spune el, invitând-o amical pe Kira să răspundă prima. 

— Păi eu cânt de multă vreme în cor și cânt și la pian. Deci cred că 
pot să zic că am ureche muzicală. 

Pe bune? Kira ştie să cânte la pian? Habar n-aveam. Nu s-a așezat 
niciodată la pianul nostru, ceea ce nu poate decât să mă bucure. 
După cum am mai menționat, oamenii şi pisicile au vederi foarte 
diferite despre ce înseamnă muzică frumoasă. 

— În afară de asta, am un motan, continuă Kira, și de aceea mă 
gândesc că știu multe despre personaj. 

Fernandez şi Heinson încuviințează din cap. Kira pare să-i fi 
convins. 

Emilia își drege glasul. 

— Cred că sunt o actriţă foarte bună. E drept că n-am pisică. Dar 
nu contează, că doar nu ţin să mă transform în pisică, ci doar să joc 
un rol. Și eu cânt în cor și, în plus, iau în particular lecţii de canto. Şi 
lecţii de pian, evident. Cred că e clar care e mai bună dintre noi 
două. Rolul mi se potriveşte mănușă. 

Doamna Heinson o ascultă. Văd cum Tom şi Pauli îşi dau ochii 
peste cap. Par să gândească la fel ca mine. Ce prezentare antipatică! 
Doar e cât se poate de clar cine merită rolul. 

Dar, spre marea mea surpriză, domnul Fernandez îi dă cuvântul 
lui Leonie. 

— Le-am ascultat împreună pe cele două candidate. Acum este 
rândul regizorului să decidă. Ca în realitate. 

Ce? Doar nu vorbește serios! Aia? Să decidă? 

Pe chipul lui Leonie se întinde un zâmbet larg. Emilia primește 
rolul. 

— Bine, zice Fernandez. Așa să fie! Succes, Emilia! 


Zău că nu pricep. Doar a dat-o în bară! Nu mai încape nicio 
îndoială: scândurile astea nu sunt lumea întreagă, sunt doar pragul 
de sus, de care se lovesc unii când calcă pe pragul de jos. 


Îngheţată. Chifle cu carne. Și o veche poveste cu patru tipi 
tari 


— Ce porcărie! Ce nerușinare! 

Pauli nu mai poate de indignare. Întâlnirea pentru pregătirea 
piesei de teatru s-a terminat, iar acum stăm din nou în cafeneaua 
noastră preferată, ascultând-o pe Pauli, care își varsă în gura mare 
toată revolta. Pot s-o înțeleg. Repartizarea rolurilor a fost o catastrofă 
de la un capăt la altul. Kira s-a mai oferit pentru rolul fiicei reginei, 
dar a pierdut în fața lui Ruth, altă prietenă de-a lui Leonie. După asta 
n-a mai avut chef să mai ridice mâna. Prin urmare, aproape toate 
rolurile importante au mers la gaşca lui Leonie, iar pentru Kira n-a 
mai rămas decât corul. Singura veste bună e că o să am voie să 
particip și eu, pentru că domnul Fernandez a fost extraordinar de 
impresionat de felul meu elegant de a mă prelinge de la stânga la 
dreapta în fundalul scenei. Tom o să se ocupe de decor, iar Pauli de 
costumațţie, dar nici ei nu sunt prea mulțumiți cu sarcinile astea. Kira 
n-a mai scos un cuvânt de o jumătate de oră. Este teribil de 
dezamăgită. 

— Şi cel mai mult mă enervează că doamna Heinson n-are nimic 
de spus. Deși a fost atât de nedrept! lar ea e de obicei atât de 
drăguță! 

Fruntea lui Pauli e înnegurată. Mă fascinează câte sentimente se 
pot citi pe chipul unui om. Bucurie, mânie, tristeţe... Dacă ştii la ce 
să fii atent, chipul cuiva este ca o carte deschisă. Sprâncenele 
încruntate şi buzele strânse ale lui Pauli spun fără dubiu că aici 
cineva s-a făcut borş. 

— De, la proiectul ăsta, șeful e Fernandez, spune Tom, ridicând 
din umeri. Şi ai auzit ce a zis: vrea să facă totul exact ca în realitate. 
Unde, într-adevăr, regizorul are ultimul cuvânt. 


— Auzi, ca în realitate! clatină Pauli din cap. Cred mai degrabă că 
tatăl lui Leonie a sponsorizat şcoala cu bani grei. Poate a contat și că 
profesorul de pian al Emiliei conduce orchestra școlii, iar doamna 
Heinson are mare nevoie de el pentru musicalul nostru. E clar c-au 
fost preferaţi elevii cărora le dă el lecții particulare. Ce nedreptate! 
pufneşte ea, fierbând de furie. 

— Dar, pe de altă parte, Kira nu a candidat decât de două ori. 
Poate că asta a fost o greşeală. Ar fi putut să se ofere să-l joace pe fiul 
morarului. Cred că, dacă ai fi vrut, Benni nu te-ar fi concurat. El s-a 
oferit numai pentru că n-a vrut nimeni rolul. 

— Hei! sare Pauli. Doar nu vrei să spui că e vina Kirei! 

— Nu, mă gândeam doar că... 

— Eşti prietenul ei, ar trebui să fii de partea ei! 

— Sunt. Dar, chiar și ca prieten, poți să-ți pui uneori câte o 
întrebare. Sau să spui când ceva nu e în regulă. Asta nu înseamnă că 
ai ceva cu cineva. 

Ceva asemănător am mai auzit eu şi de la Werner când s-a certat 
cu fratele lui pe tema asta. Dacă poţi să le spui celor la care ţii că au 
greșit cu ceva. Şi dacă pentru asta ei trebuie să se îmbufneze sau mai 
degrabă să se bucure că un prieten a fost sincer cu ei. Până acum nu 
mă mai gândisem la asta. Ca motan, n-am așa de mulți prieteni. 
Înainte s-o cunosc pe Kira, eram un singuratic în toată regula. E 
drept că acum situaţia s-a mai schimbat — cu Odette şi, mai nou, 
Caramel, pot să zic că am doi prieteni patrupezi și datorită Kirei, lui 
Pauli și lui Tom, chiar trei prieteni bipezi. Așa că o să am timp să 
învăţ mai multe despre ce înseamnă prietenia. 

— Dar tu de ce nu spui nimic? o întreabă Tom pe Kira. 

În loc de răspuns, ea doar își pleacă fruntea şi linge puţin din 
îngheţata de ciocolată. Apoi oftează din adâncul rărunchilor şi 
spune: 


— Ah, nu ştiu. Poate că doamna Heinson mă consideră, pur şi 
simplu, nepotrivită şi se bucură că n-am căpătat niciunul dintre 
rolurile principale. 

— Aiurea! strigă Tom şi Pauli într-un glas. 

— Ştie bine că ai o voce fenomenală, o linişteşte Pauli. Şi poate că 
Tom are dreptate — poate ai avut ghinion cu rolul motanului și al 
fiicei regelui. Dacă mai încercai, sigur primeai un rol important. 
Doamna Heinson ar fi avut grijă de asta. Fernandez n-are cum să te 
cunoască, habar n-are cât de grozavă eşti tu. 

— Aveţi dreptate, oftează Kira. Nu trebuia să iau lucrurile 
personal. Eram prea mâhnită ca să mă mai ofer. Mă bucurasem aşa 
de mult de proiect și am fost dezamăgită că rolurile principale s-au 
dus dintr-odată. 

— Nu cred că terminăm repetițiile în săptămâna de artă 
performativă. Dacă o să începem să ne întâlnim după ore, tâmpitei 
de Emilia o să i se pară prea solicitant şi o să abandoneze. Ar trebui 
să-i înveţi rolul, pentru orice eventualitate, îi zâmbește Tom căznit, 
bătând-o pe umăr, iar ea îi întoarce surâsul. 

— Da, e o idee bună. Așa voi face. 

Pufnesc amândoi în râs. 

— Ah, gata, ştiu! strigă Paula, sărind de pe scaun cu îngheţată cu 
tot. Dacă Emilia nu-şi cedează rolul de bunăvoie, pur şi simplu o 
răpim și o încuiem în subsolul şcolii până se termină reprezentaţia. 

Serios? Nu pot să-mi cred urechilor mele de motan! Așa ceva e 
interzis şi sigur ne-ar crea probleme cu poliția. 

Cei trei prieteni râd din nou. Kira își pătează pantalonii cu 
ciocolată. 

— Uau! Ce idee trăsnet! Ce tare ar fi dacă chiar am putea face asta. 
Ar merita-o! 

Ah, nu era decât o glumă. M-am liniştit. 


XA 


— Când am ratat chifla cu carne și m-am trezit zăcând în 
container cu capul în jos, am crezut că mi-a sunat ceasul, nu alta. 

Caramel încă pare zdruncinat. Chiar dacă toată drama a trecut de 
ceva vreme. Când m-am întors de la repetiţii, la care acum iau parte 
zilnic, am mai aruncat un ochi prin curte. N-am mai fost pe acolo de 
la întâlnirea mea involuntară cu Gerd și Murat şi e păcat, pentru că 
eram, firește, foarte curios să aflu dacă prin fapta mea eroică am mai 
câștigat simpatia pisicilor din curte. 

Am câștigat. Categoric. Nici nu ajunsesem bine la platformă, că 
Odette şi Caramel mi-au şi ieșit în întâmpinare și chiar și bătrânul 
cârcotaş Spike s-a ridicat de pe locul lui obișnuit ca să mă salute. 
Acum stăm cu toţii la soare în fața pubelei şi Caramel ridică-n slăvi 
capacitățile mele de supererou. Ce zi măreaţă! Caramel tot 
povestește și povesteşte, iar Spike când cască ochii, când ridică 
coada. Bine, nu prea înțeleg cum de a putut Caramel să înregistreze 
toate evenimentele alea dramatice - era, totuși, leșinat —, iar 
descrierile lui nu prea coincid cu realitatea. Până la urmă, Gerd şi 
Murat au vrut să ne ajute, iar de partea din poveste în care eu atac 
doi nenorociţi de gunoieri și-i pun pe fugă și pe urmă îl pescuiesc cu 
propriile mele lăbuțe pe Caramel din gunoi, eu personal nu-mi 
amintesc deloc. Dar n-are importanţă. Este foarte frumos să fii erou! 
De aceea nici nu-l corectez pe Caramel, doar dau din cap cu 
bunăvoință și, la sfârşit, mormăi modest: 

— Ah, dar și tu ai fi făcut la fel pentru mine! 

— Ăăă, da, sper. Vreau să zic că noi nu prea ne-am înţeles... 

— Ah, Caramel, spun eu relaxat și-i dau un mic ghiont în coaste, 
astea sunt povești vechi. N-au ce căuta între noi. 


Prefer să las la o parte faptul că exact la fel gândeam și eu când m- 
a rugat Odette să-l ajut pe Caramel. 

— De azi înainte, deviza noastră o să fie: unul pentru toți şi toți 
pentru unul, propun eu, iar cei trei mă privesc entuziasmați. 

— Grozavă zicală, spune recunoscător Spike. Tu ai inventat-o? 

Încuviinţez din cap. Odette dă din coadă, cufundată în gânduri. 

— Am mai auzit-o eu undeva... Eşti sigur că tu ai inventat-o? 

Fir-ar să fie! Am fost demascat. Firește că putea să fie creația mea. 

La drept vorbind, am aflat-o dintr-o poveste pe care Werner o 
citise needucaților copii ai fratelui său. Povestea celor trei... ăăă... ia 
stai, cum îi chema? Ah, nu-mi amintesc. 

— Bine, de fapt, nu e întru totul creaţia mea. Mai există undeva o 
poveste cu trei tipi grozav de isteți şi de puternici, care se întâlnesc 
într-o zi cu un alt individ, tot isteț și puternic. La început se ceartă, 
dar pe urmă devin prieteni. Şi de atunci adoptă deviza „Unul pentru 
toți şi toți pentru unul”. 

Spike cască ochii de zici c-o să-i sară din orbite. 

— Te doare mintea! EXACT ca la noi! Exact la fel! Cum ai zis că se 
numeşte povestea? 

Pac! În sfârșit, îmi vine titlul în minte. 

— Cele trei animale cu muşchi tari. Este povestea celor trei animale 
musculoase. Pentru că tipii sunt foarte vânjoşi, evident. Povestea e 
veche, dar a rămas la fel de captivantă. 

Caramel și Spike miorlăie respectuoși față de cunoștințele mele 
literare. În mod straniu, Odette se uită la mine uşor neîncrezătoare. 

— Bine. Atunci, începând de astăzi, suntem cele patru animale cu 
mușchi tari, anunţă Spike solemn. Unul pentru toți şi toți pentru 
unul. 


Miiiooorrlaaauuu! Miiiaaauuu! Sau: nimeni nu cântă mai 
frumos ca mine! 


— Unde e Emilia? întreabă doamna Heinson, uitându-se în jur. 
Ştie cineva? Poate tu, Leonie? 

Leonie ridică din umeri. A cincea zi de repetiții a început. Toate 
fetele și toți băieţii din a VII-a C s-au adunat în fața scenei, pentru 
prima reprezentație completă a Motanului încălțat. Până acum nu au 
recitat replicile și nici n-au cântat versurile pe dinafară, ci le-au citit. 
De data asta însă, pun în scenă tot musicalul. Astăzi este ultima zi 
din săptămâna de artă performativă și va fi folosită bine. De lunea 
viitoare, repetițiile vor putea avea loc doar după-masa. Toţi sunt 
emoționați și aşteaptă să înceapă Motanul încălțat, dar lipsește tocmai 
motanul, adică Emilia. 

— Hei, aşa ceva nu se poate! Ce neserioasă! se înfurie Ben, care îl 
joacă pe fiul morarului. Fără să dea nicio explicaţie! Acum stăm aici 
și aşteptăm. Ce-și închipuie? Complet aiurea! 

— S-o fi îmbolnăvit. Curios e doar că părinții ei încă n-au sunat la 
secretariat, se miră doamna Heinson. Ce ne facem acum? 

Şi Fernandez pare iniţial cam descumpănit, dar apoi privirea lui 
se opreşte asupra lui Pauli, care ţine pe braț primele schițe de 
costume. 

— Pauli, ai deja ceva gata pentru noi? 

— Da, în ultimele patru zile am stat la mașina de cusut în atelier 
cu doamna Eichstătt. Am făcut câteva schiţe. Voiam să începem 
astăzi probele. Doamna Eichstätt o să treacă mai târziu să mă ajute. 

— Doamna Eichstătt? 

Se vede că domnul Fernandez nu mai auzise de ea până atunci. 
Nicio mirare — nici eu n-am mai auzit de ea. 


— Este profesoara de artă. Dar se pricepe și la lucrul manual, îl 
lămureşte doamna Heinson. 

— Aha. Bine, atunci propun să vedem acum ce a creat tânăra 
noastră costumieră, spune Fernandez. Poate că până terminăm, 
sosește şi Motanul încălţat. 

Motan? Miorlau! Păi eu sunt aici! Fernandez râde, se apleacă și 
mă mângâie pe cap. 

— Pe tine te văd, Winston. Dar, din păcate, tu nu ştii să cânțţi, 
altminteri te-aș fi vârât imediat într-o pereche de cizme. 

Din păcate? Slavă Dumnezeului pisicilor! 

Pauli pune costumele pe o masă de lângă scenă. 

— OK, atunci cel mai bine ar fi să le dau tuturor celor pentru care 
am şi făcut ceva să-și probeze costumele. Între timp o aduc pe 
doamna Eichstătt. Când ați îmbrăcat costumele, veniţi, vă rog, din 
nou la mine, ca să vedem dacă am făcut ce trebuie. 

Uau! Pauli are un aer atât de hotărât, de zici că toată viaţa ei n-a 
făcut altceva decât costume pentru teatru. Sunt impresionat! 

— Cât vă ocupați voi aici de costume, eu m-aş putea duce la 
atelier să mai pregătesc cu June și Smilla niște schițe pentru decor, 
nu? 

Tom tocmai lucrează la nişte placaje pentru decorul piesei noastre. 
Mi le-a şi arătat odată, în trecere — aduceau puţin cu o casă de păpuşi 
pe care Werner i-o făcuse cadou de Crăciun uneia dintre nepoatele 
sale. 

Doamna Heinson încuviințează din cap. 

— Da, vezi-ți liniştit de treabă, vă chem eu când progresăm cu 
repetițiile. 

Fluierând vesel, Tom pleacă. Săptămâna de artă performativă 
pare să-i facă destul de multă plăcere. 


În schimb, Kira arată de parcă i s-ar fi înecat toate corăbiile şi nu 
știe unde să se mai ascundă. Curios, astăzi putea totuși să fie şansa 
ei! Chiar a repetat, în ultimele zile, replicile Emiliei. Eu luasem 
propunerea lui Tom drept o glumă — ceea ce cu siguranţă că și era —, 
dar Kira a luat-o în serios. De atunci până azi, a învăţat la perfecție 
rolul Motanului încălțat. Pe lângă asta, a și interpretat vocal şi la pian 
cântecele pe care le miorlăie motanul în piesă. Nu sună prea rău. 
Vreau să spun, pentru gustul oamenilor. 

Mă frec de picioarele Kirei, încercând s-o încurajez în felul meu. 
Nu merge. Se sprijină tristă de masa pe care Pauli tocmai a aranjat o 
grămadă de schițe de costume şi nu reacţionează deloc la 
drăgălășeniile mele. Ce-o fi păţit? Poate ar trebui să-i amintesc că îl 
are alături pe cel mai bun prieten al ei și că, prin urmare, n-are de ce 
să-și facă griji. După ultima noastră aventură, cu puţin timp înainte 
să se întoarcă fiecare în corpul lui, ne-am ales un semn secret prin 
care să ne putem aminti oricând unul altuia de prietenia noastră. În 
caz că ar mai fi nevoie. lar acum mi se pare că e nevoie. Așa că îmi 
iau avânt, sar pe masă și de acolo pe umerii ei. 

Speriată, se trage înapoi. 

— Hei, Winston, ce-i asta? 

Începe să se scuture. Nici pomeneală — n-o să scapi aşa uşor de 
mine! Mă agăţ cu ghearele de tricou, îmi pun capul pe umărul ei și-i 
ling o dată urechea stângă și o dată urechea dreaptă. Kira se opreşte, 
ridică mâna, mă culege de pe umerii ei și mă ia în braţe. 

— Ai dreptate, Winston: cei mai buni prieteni pentru totdeauna! 
Drăguţ din partea ta să-mi amintești tocmai acum. Ai observat că nu 
sunt în apele mele? 

Încep să torc. 

— Ah, nici eu nu ştiu de ce, oftează Kira. De fapt, în ultima vreme 
mă simt chiar foarte bine la noua mea școală. În Tom şi Pauli am 


găsit doi prieteni adevăraţi, iar dobitoaca de Leonie mă lasă mai 
mult în pace. Cu toate astea... uneori aș prefera să fiu în vechea mea 
clasă. Acolo oricine ar fi știut că eu cânt bine și n-ar fi trebuit să mă 
bat atâta pentru un rol principal. Sigur aș fi fost întrebată dacă vreau 
rolul! Dar aici... eşec. 

Miorlau! Mi-ar plăcea să-i pot spune: „Asta înseamnă că oamenii 
trebuie să te cunoască! Trebuie doar să le dai ocazia. Dar asta sigur 
n-o să se întâmple dacă stai aici, lipită de masă şi jeleşti. Hai, du-te la 
doamna Heinson şi spune-i că poți să-i ţii locul Emiliei dacă ea nu-şi 
face apariția!”. 

Dar, din păcate, Kira nu mai poate să-mi citească gândurile şi, de 
aceea, sfatul meu sclipitor nu sună pentru ea decât ca „sfârr, sfârr, 
sfârr, miau, miau”! Brrr! Oribil! 

— Să ştii că mă bucur pentru Pauli că îi fac aşa de mare plăcere 
costumele astea. Dar mi se pare că eu una sunt absolut inutilă. Nici 
măcar nu pot să probez ceva, costumele pentru cor încă nu sunt gata. 
Şi nici nu pot să alerg imediat la tolomacul ăsta de Fernandez și să-i 
spun că eu am învățat pe ascuns rolul Motanului. O să mă creadă 
nebună de-a binelea, iar ceilalți o să-şi închipuie că nu ştiu cum să 
mă mai bag în seamă. Până și Tom ar rămâne, probabil, descumpănit 
dacă ar şti că am pus în aplicare ideea lui caraghioasă. Asta n-o pot 
spune nimănui de aici. 

Ba tocmai asta trebuie să faci, Kira! Mă ridic un pic ca să o pot 
privi în ochi. Oare m-ar înțelege dacă s-ar uita în ochii mei? 

Într-adevăr, mă trage un pic mai aproape de ea. 

— Mi se pare nemaipomenit că ţii așa de mult la mine. Tu ştii 
exact cum mă simt, nu-i aşa? Nici ţie nu-ți merge altfel cu pisicile din 
curte. 

Sunt sigură că-ți vine câteodată să te rostogolești pe frumoasa 
noastră canapea şi să nu mai ştii nimic de lumea rea de afară, nu-i 


așa? Şi exact asta fac şi eu acum — cred c-o să mă retrag pe furiş la 
cantină să-mi iau un sandvici. Aici oricum n-o să-mi ducă nimeni 
lipsa. 

Grrr, să-mi smulg mustăţile, nu alta! Cum de nu mă înţelege 
copilul ăsta? Ce să mai fac ca să priceapă? Să cânt? Imposibil. Nu 
pot. 

— Vino, Winston. Hai s-o ştergem de-aici. 

Kira se ridică de la masă şi o ia spre ieşire. Hai să încerc, ce să zic? 
Poate reușesc. 

— Miiiaaauuu! Miiiooorrrrlllaauuu! Miiiaaauuu! 

OK, poate că n-aș câştiga cu asta un concurs de talente, dar cred 
că am o prestație onorabilă. 

— Miiiaaauuumiii... 

— Winston! face Kira, şocată. Ce-i cu tine? Te doare ceva? întreabă 
ea, așezându-mă cu mare grijă pe blatul mesei și mângâindu-mă 
delicat pe spinare. Bietul de tine, sună jalnic! 

Jalnic? Ce obrăznicie! Era categoric cântat şi nici vorbă să fie mult 
mai rău decât lălăiala asta omenească. Mă întorc jignit cu fundul la 
Kira. N-are decât să se descurce singură. Pfff! 

Când să sar jos de pe masă, Kira întinde mâna după mine. 

— Hei, stai aici! Ce te-a apucat? Sigur nu te doare nimic? Ce vrei 
să-mi spui? 

Bine! Hai să mai încerc o dată! Dar dacă nu pricepe, o las baltă. 
Doar nu-s fraier! 

— Maaaiuuuziii, îi dau eu drumul brusc și cu forță şi mi se pare 
că interpretarea mi-a ieşit de minune; pentru orice eventualitate, mai 
trag un dublu „miiimiii”. 

Kira cască ochii mari. 

— Încerci să-mi zici ceva? 

Cum adică „încerc”? Cânt! 


Kira începe să zâmbească. Pare să înțeleagă, în sfârșit. 

— Hei, băiete! Vrei să cânt? Vrei să mă duc la Heinson şi 
Fernandez și să le dau o probă de canto? 

Sfârrr, sfârr, SFÂRR! O sută de puncte! 

Kira îşi pleacă privirea în podea. 

— Am înţeles, asta vrei. Hm. Dar ţi-am explicat de ce nu mi se 
pare o idee bună. Nu știu, mă gândesc că... 

Pfff! Cum de nu vrea Kira să mă asculte? Sunt sigur că e o şansă 
nemaipomenită pentru ea! Uneori trebuie să ai încredere în forțele 
tale și — ca să folosesc o metaforă — să sari în tomberon. Chiar dacă 
nu știi ce te aşteaptă acolo. lau poziţie şi o privesc provocator pe 
Kira. 

— Bine, oftează ea. Dacă Emilia nu apare până termină ceilalți de 
probat costumele, îi spun doamnei Heinson că aş putea să-i țin locul. 

Bravo, ce copil curajos! 


XXX 


Domnul Fernandez bate din palme. 

— Copii, veniţi cu toții lângă scenă! Tocmai am reuşit să-i 
contactăm pe părinţii Emiliei. Domnul Salemke, profesorul de pian, 
a vorbit la telefon cu ei. 

Tânărul subțiratic, care încă stă sprijinit de pian, îşi drege glasul și 
se prezintă. 

— Da, Emilia este, din păcate, bolnavă și nu vine astăzi. Păcat, ieri 
era sănătoasă tun şi am și studiat împreună câteva cântece. 

Aha! Ăsta trebuie să fie profesorul de pian al Emiliei, de care a 
mai fost vorba. Acum îmi pică fisa că în ultimele zile a fost destul de 
des pe aici. A acompaniat corul când doamna Heinson a repetat cu 
clasa câteva cântece pentru piesă. 


— Foarte neplăcut, murmură Fernandez necăjit. Noi o să începem 
totuși repetițiile şi eu o să citesc rolul Emiliei de aici, din spate. Să 
cânt, din păcate, nu pot. Nu e o soluţie grozavă, dar n-avem ce face. 
Gata, fiecare la locul lui. Leonie, tu vii la mine. Este important ca 
regia să aibă o perspectivă de ansamblu asupra scenei. 

Se iscă o forfotă generalizată, cât se împrăştie copiii pe scenă sau 
în culise. Pauli mai bibileşte câteva schițe de costume, iar Tom, care 
între timp şi-a făcut din nou apariţia, se duce la pupitrul tehnic, de 
unde manevrează luminile. Numai Kira nu se mișcă din loc. Mă frec 
în treacăt de picioarele ei şi mă agăţ cu ghearele de cracul stâng al 
pantalonilor ei. 

— Au, Winston! Bine, așa o să fac! 

Kira ridică șovăind mâna. Fernandez se uită la ea și, cu un aer 
prietenos, o pofteşte să vorbească. 

— Aș putea să-i țin eu locul Emiliei. Am învăţat rolul, cât de cât. 

— Oh, chiar l-ai învăţat? se miră Fernandez, ridicând din 
sprâncene. 

Kira pare să se fi emoţionat, pentru că emană dintr-odată o 
căldură neobișnuită. 

— Da, se bâlbâie ea, ăăă... mă interesa rolul şi de aceea l-am 
repetat puţin. Așa, de plăcere... 

Pe Kira o trec toate transpiraţiile. Deodată, am remușcări. E clar că 
povestea i se pare teribil de neplăcută și numai nătărăul de mine a 
pus-o în situația asta. 

— Ai învăţat tu replicile ei? chicotește Leonie. Ce penibil! Te 
plictiseai? Eu ţi-am spus că nu primești rolul! 

Mai încep să râdă câţiva copii. 

Ce idee cretină am avut! Pe viitor ar trebui să mă ţin departe de 
mizeriile oamenilor! 


— Nu prea vă înțeleg veselia, îi potolește Fernandez. În 
producţiile mari se obişnuieşte să se folosească dubluri. 

— Dubluri? întreabă copiii. 

— Da, dubluri. Musicalurile adevărate înghit, de cele mai multe 
ori, foarte multe resurse şi sunt scumpe. E de neimaginat ca o 
reprezentaţie să fie anulată din cauză că s-a îmbolnăvit un actor în 
rol principal. Așa că există dubluri, care cunosc rolul şi pot interveni 
la nevoie. Așa și-au făcut debutul niște actori și cântăreţi foarte 
cunoscuți. Shirley MacLaine, de exemplu. Este o actriță americană 
celebră, a primit și un Oscar. În orice caz, îşi datorează cariera 
faptului că a ţinut locul, ca dublură, unei actrițe cunoscute și a fost 
descoperită cu acest prilej. Deci, Kira MacLaine, poftim pe scenă! 

Leonie se uită cu răutate la Kira, dar nu mai spune nimic. Domnul 
Salemke se așază la pian şi dă tonul primului cântec din Motanul 
încălțat. Kira şovăie preț de o clipă, dar apoi începe să cânte, ca și 
cum niciodată n-ar fi făcut altceva. Vocea ei este cristalină și 
puternică şi, dintr-odată, nu-mi mai zgârie timpanele. Atmosfera mai 
degrabă sobră din amfiteatrul școlii se transformă, ca printr-o 
minune, într-una magică. Extraordinar! Kira mea este stăpână pe ea! 

Văd cu colțul ochilor cât de uluiți sunt ceilalți copii. Cele două fete 
de lângă mine se apropie una de alta şi încep să șușotească. 

— Uau, cântă extraordinar! 

Cealaltă fată aprobă din cap. 

— Da, poate că ar trebui să ne bucurăm dacă Emilia ar fi mai 
multă vreme bolnavă. 

Nu e prea drăguţ ce spun, dar au dreptate! Eu, în orice caz, nu-i 
duc lipsa Emiliei. Acum mai trebuie doar să scăpăm de nesuferita de 
Leonie. Şi atunci preiau eu regia. Să pun oamenii pe fugă — ca motan, 
la asta sigur mă pricep. 


Mă furnică în vârful cozii. Şi ea nu se înșală niciodată! 


De afară, casa e destul de impozantă. Ușa de la intrare se află sub 
o boltă înaltă, între două coloane decorate în partea de sus cu vrejuri 
și flori care strălucesc auriu. Lângă arcul ușii mai există o a doua 
boltă, care adăpostește o fereastră mare, care cu siguranţă oferă o 
perspectivă foarte bună asupra a ceea ce se petrece în fața casei. 

Casa arată cu totul altfel decât cea în care locuiesc eu cu Werner — 
adică o clădire mare, cu multe apartamente. Este ceva mai mică 
decât blocul nostru, dar încăpătoare și locuită, cu siguranţă, de o 
singură familie. În orice caz, la prima vedere, nu zăresc decât o 
plăcuţă. Cu alte cuvinte, Tom, Pauli, Kira şi cu mine stăm în fața unei 
vile în adevăratul sens al cuvântului. Sunt impresionat: aici locuieşte 
Emilia cu familia ei? La televizor, în asemenea case nu stau decât 
bogătanii! 

— Hai, dă-i drumul! zice Pauli, dându-i un ghiont lui Tom. Sau n- 
ai curaj? 

— Prostii, sigur că am. Crezi cumva că mă sperie șandramaua 
asta? 

— S-ar putea, ridică Pauli din umeri. 

— Nu, râde Tom, încă nu s-a construit casa la care să n-am curajul 
să apăs pe clanţă. 

— Bine, dacă eşti aşa grozav înseamnă că eu și Kira putem să 
plecăm şi să te lăsăm să predai singur costumul. Hai, Kira, vino! 
spune Pauli, trăgându-şi prietena de mânecă. 

— Nu, staţi! strigă Tom. La urma urmei, aţi venit cu mine pentru 
că voi m-aţi băgat în povestea cu Klassenbuddy. Altminteri acum Kira 
ar fi fost cea care ar fi trebuit să-i aducă Emiliei costumul și textul 
schimbat. 


Aici Tom are dreptate. De aceea s-au hotărât fetele să-l însoțească 
atunci când doamna Heinson l-a însărcinat să treacă pe la Emilia şi 
să-i ducă lucrurile. Cred că pentru o clipă Tom a sperat că Leonie îl 
va scuti de misiune, dar nu s-a ales cu nimic, pentru că dobitoaca aia 
trebuia să meargă la specialistul în ortopedie maxilară. Ghinion! 

Tom întinde mâna și apasă pe sonerie. La scurt timp, perdelele 
din spatele ferestrei se mișcă şi urechile mele fantastice prind 
zgomot de pași. Uşa se deschide încet. Prin deschizătura îngustă se 
ivește chipul foarte palid al unei femei. 

— Da, bună... 

Îi tremură vocea, ca şi cum tocmai ar fi plâns. Ciudat, oare ce-o fi 
cu ea? 

— Bună ziua, suntem colegii Emiliei. Dumneavoastră sunteți 
doamna Stetten? 

Femeia încuviinţează mut. Aha, deci este mama Emiliei. 

— Bună ziua! Eu sunt Tom Lauterbach, iar ele sunt Kira 
Kovalenko și Paula Seifert. l-am adus Emiliei câteva lucruri de la 
repetiţia la care a lipsit azi. 

Doamna Stetten ezită o clipă, după care deschide ușa. 

— Mulţumesc, foarte drăguţ din partea voastră. Puteţi să le lăsați 
pe comodă. 

Îi îndrumă pe un culoar mare şi luminos. Mă rog, este mai 
degrabă un hol de intrare decât un culoar, cu un tavan incredibil de 
înalt și cu multe uşi. Într-o parte se deschide un fel de nișă în care se 
află o statuie — o femeie din piatră, care poartă pe umăr un coş sau 
un fel de vază. Miorlau, unde am ajuns? 

— Ştiţi, am mai avea câteva lucruri de explicat Emiliei, spune 
Kira. S-au făcut unele modificări la text. Putem să mergem puțin 
până la ea? 


Doamna Stetten se cutremură din tot corpul, de parcă ar fi lovit-o 
cineva în moalele capului. Apoi clatină cu vehemenţă din cap. 

— Ah, nu! Nu se poate. Nici vorbă. Nu puteţi s-o vedeţi. Este... 
ăăă... foarte, foarte bolnavă. 

Copiii fac ochii mari. 

— Oh, scuze, bâiguie într-un sfârșit Pauli, n-am ştiut. 

Tom se duce la comodă și lasă acolo costumul și textul. Apoi se 
întoarce spre doamna Stetten. 

— Ne pare rău că v-am deranjat. Îi urăm Emiliei însănătoşire 
grabnică, desigur. Vă rog să-i transmiteţi salutări din partea noastră. 

La ultimele cuvinte ale lui Tom, doamna Stetten răsuflă atât de 
greu, de parcă s-ar lupta cu lacrimile. Foarte ciudat. Foarte, foarte 
ciudat! 

Bag de seamă că începe să mă furnice vârful cozii. Un semn 
inconfundabil că ceva nu este în regulă. Vârful cozii mele nu mă 
înșală niciodată! Ceva aici nu miroase deloc bine! Dar ce? 

Doamna Stetten înghite în sec, iar apoi își regăsește glasul. 

— Mulţumesc mult pentru lucruri, copii. Cred c-ar fi bine să nu 
mai treceţi pe aici. Când Emilia o să se simtă mai bine, vă telefonăm. 

Spunând acestea, ne împinge spre ușă şi o închide imediat după 
noi. 

— Hm, cam ciudat, nu-i așa? 

Tom pare să fie pe aceeaşi lungime de undă cu mine. Când ne-am 
trezit din nou în fața casei, copiii au mai privit un timp descumpăniți 
ușa de la intrare. 

— Mda, încuviințează Kira cu o mișcare din cap, pare să fie o 
boală rea de tot, dacă noi nici n-am avut voie s-o vedem. Ciudat, nu-i 
așa? Din moment ce ieri după-amiază profesorul ei de pian a găsit-o 
sănătoasă tun. 


— Mie mi-e indiferent, spune Pauli, ridicând din umeri. Nu văd 
de ce-aș sta s-o țin de mânuţă pe Emilia. Dacă are probleme, să se 
descurce singură cu ele, să vadă cum e, adaugă ea, strâmbându-se. 
Sau poate o ajută mami pe domnişorică. 

— Nu cred c-ar fi de mare ajutor. Doamna Stetten era complet 
pierdută! Întotdeauna o fi aşa de confuză? se întreabă Tom, 
scărpinându-se în cap. 

— Nu ştiu. Dar mama mea sigur s-ar agita dacă eu aș fi foarte 
bolnavă, se gândeşte Kira. 

— Da, dar dacă Emilia ar fi într-adevăr așa de grav bolnavă încât 
să nu poată fi vizitată, n-ar fi fost mai bine s-o ducă la spital? 
intervine Pauli. Poate că nici nu e bolnavă, poate doar chiulește. Iar 
mama ei se teme că, dacă o să băgăm noi de seamă, o să se afle. Asta 
chiar i-ar aduce necazuri cu doamna Heinson și cu directoarea. Cred 
că ideea a fost să înhațe mai întâi rolul principal şi pe urmă să 
chiulească de la repetiții. Dar așa ceva nu se poate! 

Pauli are perfectă dreptate. Emilia ar avea mari probleme pentru 
asta şi atunci ar fi de înțeles de ce mama ei ar încerca să ţină totul 
ascuns faţă de noi. 

— Mda, n-o să descoperim despre ce e vorba, e de părere Tom. La 
urma urmei, am trecut să-i lăsăm temele, n-am avut mandat de 
percheziţie. Și nici nu e chiar așa de important. Indiferent dacă este 
bolnavă sau doar chiulește, rezultatul este același. Nu vine la 
repetiții. Nu vine. Şi atâta timp cât ea nu vine, Kira este Motanul 
încălțat. Ce idee mişto, să-mi transformi gluma în faptă, Kira. 

— Da, așa crezi? spune Kira, plecându-şi încurcată privirea. 

— Categoric! A fost o prestație de mare clasă! Abia m-am putut 
abţine să nu ţin reflectorul numai pe tine, așa de grozavă ai fost! Și 
asta a fost doar o probă. Am fost foarte impresionat. Şi nu numai eu. 


Ar fi trebuit să-i vezi pe Fernandez și pe Heinson! Au rămas cu gura 
căscată încă de la prima melodie. 

— Chiar așa! confirmă Pauli. A fost extraordinar, sunt tare 
mândră de tine. Şi cred că Leonie turbează de ciudă că ai avut o 
prestație aşa de bună, adaugă ea, chicotind. Nu s-a mai pomenit 
până acum să mai fie și alţii în lumina reflectoarelor în afară de ea și 
de fantasticele ei prietene. Deci ai făcut treabă bună, Kira! 

— Vă mulțumesc! Mă bucur! Mi-era teamă că o să par penibilă. 

Tom și Pauli clatină din cap cu vehemenţă. 

— Nuuu, nici vorbă! protestează Tom. Din partea mea, Emilia 
poate să rămână bolnavă multă vreme. 

— Nu e prea frumos din partea ta, zice Kira cu o grimasă. Fireşte 
că mă bucur că acum mi se dă voie să joc în piesă, dar cum să-i 
doresc ei răul pentru asta? 

— Ei, n-o fi aşa bolnavă, spune Pauli impasibilă. Acum şi aşa e 
sfârșit de săptămână şi cu siguranță mai stă acasă luni și marți. Dacă 
chiar are o gripă de vară urâtă sau ceva de felul ăsta, precis o să stea 
chiar mai mult cu nasu-n cearșaf. Dacă piesa merge mai departe fără 
ea, asta e, ghinionul ei. 

— Nuuu, mi se pare prea dur, o contrazice Kira. Dacă se 
însănătoșește zilele astea, o să cânt din nou în cor. Fernandez și 
Heinson știu acum ce pot să fac. O să vină şi şansa mea. Trebuie doar 
să am puţină răbdare. 

Ah, asta e fetița mea! Atât de matură și înțeleaptă! Din partea mea, 
bearca de Emilia n-are decât să se ducă unde și-a înțărcat dracul 
copiii. 

lar mă furnică în vârful cozii. Sfântă sardină în ulei! Nu mai zic 
chestia asta cu înțărcatul. Nu cumva din cauza mea să aterizeze 
Emilia la capătul lumii! 


Nu-i de glumit cu babușca. În schimb, aventuroasele pisici de 
curte sunt de gașcă 


Ce-mi place mie la sfârşiturile de săptămână? Foarte simplu: 
atunci când, ca animal de casă, ai noroc, domnii sau doamnele se 
transformă din ființe care gândesc în ființe care trăiesc. Eu, ca motan, n- 
am decât de profitat de pe urma faptului ăstuia: urăsc că în celelalte 
zile ale săptămânii oamenii care mă îngrijesc plănuiesc totul la 
sânge. Nu se găsesc nici măcar cinci minute pentru tolănit pe 
canapea sau pentru privit pe fereastră cu mintea complet goală. În 
schimb: termene, termene şi iar termene! Oribil! 

Din fericire, la sfârșitul săptămânii, lucrurile arată cu totul altfel. 
Atunci Werner este perfect relaxat, doarme mai mult și își petrece o 
bună parte din timp pe canapeaua mea. Mă rog, pe canapeaua lui. 
Stă cu ziarul şi cu o ceașcă de cafea, pe care și-o umple la intervale 
regulate. Eu mă întind deseori lângă el, trag un pui de somn sau, pur 
și simplu, îl urmăresc când citește. De fapt, e cu mintea complet 
goală. Dar tocmai asta este frumuseţea întregii povești: în sfârşit, să 
faci ceva fără rost, numai pentru că îţi face plăcere. Splendid! 

De aceea mă bucur că azi începe, în sfârşit, weekendul. Stau în 
coşulețul meu din hol și mă învârt cu satisfacţie în jurul propriei 
cozi. Dacă în ultimele zile din săptămâna de artă performativă a 
trebuit să mă scol mereu devreme, fără niciun pic de plăcere, acum, 
în sfârșit, pot să dorm din nou până târziu. Sfârrr, ador să mai pot 
moţăi în semiîntuneric și... HOP! Cineva a aprins lumina pe hol. Ce 
deranjant! Hei, ce-nseamnă asta? 

— Hai, Winston, afară din culcuș! 

Ana stă în fața mea şi pare foarte hotărâtă. Brrr, cunosc privirea 
asta şi nu-mi place deloc! Fiindcă înseamnă că nimic și nimeni nu 


poate s-o abată de la ce și-a pus în gând. Nici măcar un motănel ca 
mine! 

Scutură coşulețul. Eu fac pe mortul. 

— Winston, trebuie să aspir aici. Așa că valea, coșulețul tău îmi 
stă în drum. În fix patru ore babușca soseşte la gara centrală, așa că 
totul trebuie să fie curat ca-n palmă şi mai trebuie să și pregătesc 
masa. E foarte pretențioasă. 

Babu-cine? Nu știu cine mai e și asta. Tot nu mă mişc din loc. Ana 
n-are decât să mă scoată cu mâna ei dacă vrea. În orice caz, în acest 
sfânt sfârşit de săptămână, eu nu pun lăbuţa pe nimic! La urma 
urmei, mai trebuie să mă și recuperez după tot stresul repetițiilor! 

Cu o smucitură zdravănă, Ana ia în brațe coșulețul meu cu 
conținut cu tot. Hei, ce-i graba asta? miorlăi cât se poate de tare. 

— Ah, Winston, nu te mai preface! E deja ora şapte, până și un 
băiat răsfățat ca tine poate să se scoale. 

Mă trage în bucătărie şi îmi lasă coşul jos, cam brutal. Vai! Nu 
sunt răsfățat! Sunt doar tratat cu mare grijă şi nu vreau să fiu smuls 
din patul meu și trezit din somn. Dintr-un salt, am ieşit din coș şi 
trec pe lângă Ana. Ştiu unde o să găsească refugiu un biet motan ca 
mine: la cineva care, în primul rând, ar lenevi cu plăcere până târziu 
în zilele de weekend și, în al doilea rând, cu siguranță m-ar lăsa în 
patul său ca să-mi pot continua somnul... 

Minunat: ușa este întredeschisă. Mă strecor tiptil în camera 
întunecată, o străbat pe furiș și apoi sar în direcţia în care mi se pare 
că zăresc contururile patului. Aterizez cu grație exact la ţintă! Kira 
oftează în somn şi se întoarce pe o parte, așa încât se formează 
tocmai acel locșor gol de care am nevoie. Mulţumit, mă ghemuiesc 
lângă ea pe pătură. Vise plăcute, veniți degrabă la Winston! 

ROOOAAARRRMMM! Un zgomot asurzitor se aude de pe 
culoar. Mai-mai să cad din pat de spaimă. Ana a pornit aspiratorul. 


Chiar nu poți să te odihneşti nicăieri în casa asta? Îmi afund şi mai 
mult capul în pătură, poate că va mai amortiza puţin zgomotul. 
Greșit! Ana pare să îndrepte aspiratorul drept spre camera Kirei, iar 
zgomotul devine tot mai puternic. Mă mir că n-o trezeşte pe Kira, 
care încă respiră liniștit. 

Dar nu pentru multă vreme: chiar în clipa asta, Ana smulge ușa 
camerei și năvăleşte cu afurisitul de aspirator chiar în mijlocul 
încăperii. Miorlau! Ce mai e şi asta? Uite că acum se trezește şi Kira 
și se dezmeticeşte cu greu, ridicându-se în capul oaselor. 

— Hei, ce se petrece aici? 

Ana opreşte aspiratorul. 

— Ai şi uitat? La ora unsprezece vine babușca. Mai trebuie să 
facem curat în casă și pe urmă te poftesc să mă ajuţi să pregătesc 
pelmeni pentru astăzi. Aşa că repejor, scularea, altminteri n-o mai 
scoatem la capăt! 

Porneşte din nou aspiratorul, îl trage afară din cameră şi aspiră 
mai departe ca o apucată. 

Kira cască și se freacă la ochi. 

— Așa e. Babuşca. Aproape că uitasem, din cauza atâtor repetiţii. 

Oftează și-și face vânt afară din pat. 

— Vino, Winston. Cu babușca nu te pui. Cel mai bine e să ajutăm 
de bunăvoie. 

Cine sau ce este babușca? Dar pelmenii ce-or fi? Îmi explică şi mie 
cineva? Kira își vâră picioarele în papuci și iese din cameră, 
târşâindu-și picioarele. Aha. Atunci nu. Nu-i nimic. La urma urmei, 
eu nu sunt decât motanul... 

Mă refugiez în camera de zi. Pe canapea sunt cu siguranţă la 
adăpost de furia curăţeniei. În drum, aproape că mă împiedic de 
Werner, care pare să se fi trezit şi el din cauza gălăgiei. În orice caz, 


fuge de colo colo în pijamaua lui vărgată, pe care în mod normal o 
poartă doar în dormitor. 

— Hopa! Fii atent, Winston! Tare frumos e aici pentru o dimineaţă 
de sâmbătă. 

Cui îi spune el asta? Sforăi și mă frec de picioarele lui. El râde și 
mă ia în braţe. 

— Vino, iau repede ziarul din cutia poştală, pun de cafea și apoi 
ne răsfățăm amândoi pe canapea. Altminteri ne goneşte Ana cu 
aspiratorul. 

Excelentă idee! Aia cu canapeaua, vreau să zic. Dar înainte ca 
Werner s-o poată pune în aplicare, Ana e deja lângă el și ridică sever 
arătătorul. 

— Domnule profesor! Dacă eu tocmai am scuturat și aspirat 
pernele canapelei, Winston ar face bine să-și caute alt locşor. De 
pildă, coșul lui. L-am şi pus în bucătărie, lângă castronelul lui. Mama 
mea este foarte năzuroasă: cu niciun preț nu poate suferi păr de 
animale în casă. 

Mama Anei? Adică bunica Kirei? Dar ce caută ea aici? Doar nu stă 
la noi, ci în Omsk. Mi-a povestit Kira. Unde o mai fi şi asta? 

— Aoleu, totul ia proporţiile unei vizite de stat, oftează Werner. 

— Îmi pare rău. Mama chiar e o forţă a naturii. Un om cu o inimă 
de aur, dar nu întotdeauna o prezenţă agreabilă. Sora mea, Olga, 
părea disperată la telefon. Mama stă la ea de patru săptămâni. 
Trebuia să-i propun Olgăi ca acum s-o găzduiesc eu. Stă doar două 
săptămâni, apoi ia avionul înapoi spre Rusia. 

— Da, mamele, râde Werner. Sunt niște figuri. 

Ce vrea să spună? Mama lui, adică doamna Hagedorn, este o 
bătrânică fermecătoare. Vine în vizită din când în când și atunci își 
ţine foarte distins ceașca de ceai şi povestește de ultima ei partidă de 
bridge și de cât de prost-crescuţi sunt copiii fratelui lui Werner după 


părerea ei — părere pe care, de altfel, o împărtășesc și eu! Bineînţeles 
că în tot timpul acesta eu pot să stau pe canapea. De îndată ce 
doamna Hagedorn și-a băut ceașca de ceai, Werner o conduce acasă 
cu mașina. Cât se poate de simplu. Nu s-a întâmplat niciodată să dea 
cu aspiratorul pentru ea în toiul nopții sau alte minuni de felul ăsta. 

— Vă mulțumesc pentru înţelegere, domnule profesor, spune 
Ana. 

— Nu-i nicio problemă, Ana. Vrem să-i facem o impresie bună 
mamei dumitale, desigur. Şi nici n-o să fie așa de rău. Mi-e teamă, 
Winston, că zilele următoare va trebui să le petreci în bucătărie. 

CEEE? Interdicţie de a sta pe canapea? Numai pentru că bunicuţa 
Kovalenko s-a hotărât că s-a plictisit de Omsk și vrea să vadă cum e 
în Hamburg? Nu poate fi adevărat! Cum adică „n-o să fie așa de 
rău”? Este destul de rău şi așa! Pe deasupra, mai vine şi o 
misterioasă babușca. Ambii vizitatori au întors deja casa cu fundu-n 
sus. Mi se zburlesc mustăţile, nu alta! Tare aş vrea s-o şterg, dar 
unde? 

Fug pe coridor și mă întind nehotărât pe un preş, pe care Ana 
tocmai l-a aspirat. Asta e, din moment ce mi-a luat coşulețul de aici. 
Kira iese din baie, îmbrăcată, pieptănată și fluierând veselă. Cum se 
poate să fii atât de vioi și de binedispus dimineaţa devreme? Se lasă 
în genunchi lângă mine şi mă scarpină pe bărbie. 

— De-abia aştept să văd cum o să ţi se pară bunica. N-am mai 
văzut-o pe babuşca de multă vreme, că trăieşte în Rusia. Dar mie mi 
se pare foarte simpatică. Ce-i drept, e şi foarte severă — când vorbește 
în germană, sună de parcă ar da ordine. 

Aşa deci! Acum zbârnâie ceva în creierul meu de motan: babușca 
și bunica sunt una şi aceeaşi persoană. Dacă asta face ca lucrurile să 
arate mai bine, nu știu. Tot n-am voie să stau pe canapea. Şi nici 
până acum nu mi-a spus nimeni ce înseamnă pelmeni. 


— Mă duc imediat să cumpăr nişte chifle. Camera mea o mai pot 
aranja şi după micul dejun. Vrei să vii şi tu cu mine? 

Poate că asta e o idee bună. Şi așa aici sus am fost declarat persona 
non grata. Câtă obrăznicie! Chiar la mine în casă! 


XXX 


Odată ajuns jos, mă hotărăsc că nu vreau să merg la brutar. Mai 
bine îi vizitez pe noii mei prieteni. Așadar, în timp ce Kira o ia agale 
pe stradă, eu o cotesc spre curte. 

— Hei, vine tovarășul nostru cu muşchi tari! Bună, Winston, mă 
salută amical Spike. Ce bine c-ai apărut! Mi-a venit o idee. 

Sar pe platforma pubelelor şi mă aşez lângă Spike. 

— Bună, Spike! Ce idee? 

Se pare că Odette a mai auzit o dată de povestea asta cu animalele 
cu mușchi tari. 

Miorlăi aprobator. Odette este o doamnă foarte educată. 

Ba chiar şi-a amintit cum se desfăşoară povestea în linii mari şi ne- 
a spus-o şi nouă. 

— Aha. 

Altceva nu-mi vine în minte să zic. Oare unde vrea să ajungă 
Spike? 

— Şi acum fii atent: este o poveste de aventuri în toată regula. 
Tipii salvează onoarea reginei și pentru asta trebuie să facă niște 
lucruri într-adevăr periculoase. Ba merg chiar până în Anglia și se 
strecoară într-o casă străină. Drept să spun, nu știu exact unde e 
Anglia, dar nu-i aşa că sună captivant? 

Eu cam ştiu unde e Anglia. În fond, datorită schimbului de 
corpuri cu Kira, un timp am învățat și englezește. Dar ce e captivant 


în asta, zău că nu pricep. Sigur mi se vede nedumerirea pe chip, 
pentru că Spike aduce completări. 

— Winston, bătrâne! la gândește-te, ce viață ducem noi aici? Ne 
plimbăm de colo colo şi mâncăm. Plictiseală de moarte! Dar noi 
suntem cele patru animale cu mușchi tari —- am putea spune că 
suntem născuți pentru o viață aventuroasă! Ar trebui să ne uităm 
după vreo aventură în care să ne putem băga. Din partea mea, şi 
după un secret pe care să-l dezvăluim. Datorăm asta noului nostru 
nume! 

— Hm. 

Mai mult nu spun. Fiindcă numai cu greu îi pot explica lui Spike 
că în săptămânile trecute eu chiar am trăit o aventură adevărată și, 
de fapt, am fost destul de bucuros să aterizez din nou în corpul meu 
de pisică şi pe canapeaua mea de acasă. Oricum nu m-ar crede. 

— Păi nu ştiu, Spike, se aude în acest moment o voce dintr-o 
parte. 

Caramel și Odette tocmai şi-au făcut apariția. 

— Cum aşa, Caramel? Ce nu e în regulă cu ideea mea? 

— Eu cred că prăbuşirea mea în pubelă a fost o aventură suficient 
de mare. Sigur nu-mi trebuie mai mult! 

Când să-i dau dreptate şi să explic că şi setea mea de aventură a 
fost pe deplin potolită, văd o sclipire în ochii lui Odette. Nu este 
doar o sclipire, ci o lumină, o strălucire care pare să vină din chiar 
sufletul ei. Pricep imediat: acestei doamne îi plac aventurile! Îmi 
dreg glasul. 

— Să ştii, Spike, că sunt de aceeași părere cu tine. Viaţa noastră 
este mult prea plictisitoare. Avem nevoie urgentă de o aventură. La 
urma urmei, noi suntem cele patru animale cu mușchi tari! 

— Meserie, frate! se bucură Spike. Așa mai vii de acasă! 

Odette nu spune nimic, dar ochii parcă îi strălucesc și mai tare. 


Dă cu iuțeală din coadă dintr-o parte în alta şi îmi aruncă o privire 
plină de admiraţie, pentru care aş trece și prin cea mai periculoasă 
aventură! 

— OK, declară Spike. De-acum înainte, fiecare dintre noi să caşte 
bine ochii după o aventură captivantă sau un secret interesant! 

— Bine atunci, oftează Caramel, dacă voi așa credeți... 

— Da, credem. 

Spike pare să-și fi adunat toată hotărârea de motan gras şi tigrat, 
iar eu sunt curios la culme să aflu de unde vrea el să scoată peste 
noapte o aventură sau un secret. 

Dar iată că-mi vine chiar mie o idee. Un secret. Mă rog, poate că 
nu e chiar un mare secret, dar este primul care îmi vine în minte. Şi 
este suficient pentru debutul nostru ca animale cu mușchi tari şi 
însetate de aventură... 


Câteodată dintr-un secret mic se face deodată unul uriaş 


Dacă nu poţi intra pe ușa mare din faţă, nu e chiar aşa de simplu 
să pătrunzi în vilă. Cu atât mai puţin dacă eşti supraponderal, ca 
Spike sau dacă n-ai mai vânat șoareci de un secol, pentru că ești 
mereu hrănit pe ascuns de Ana și Kira. Caramel, Odette şi cu mine 
stăm deja pe zidul acoperit de vrejuri de iederă care împrejmuiește 
grădina casei și-l îmbărbătăm pe Spike, care însă pare să fie atât de 
nepriceput, încât am avea probabil nevoie de o macara ca să-l 
ridicăm la noi. 

— Spike, e simplu de tot: cațără-te în pom şi pe urmă sari pe 
ultimul metru de zid! 

Încerc să par cât mai încrezător în el, dar nu e simplu, pentru că, 
totuşi, Spike a eșuat la ultimul lui avânt şi, în plus, a fost depășit de 
două veveriţe, care între timp s-au instalat la o distanță mai sigură şi 
se tăvălesc de râs. Of! Așa n-o să iasă nimic! 

— Nu ştiu ce să zic, Winston, înainte n-aveam nicio problemă cu 
lucruri din astea. Dar astăzi... 

Vocea lui Spike sună jalnic şi mă gândesc dacă n-ar fi mai bine să 
las baltă toată operaţiunea. Oricum a fost o idee idioată şi nici 
secretul care se ascunde dincolo de aceste ziduri nu este atât de 
palpitant. Pe cine interesează cu adevărat dacă Emilia chiar este 
bolnavă sau doar chiulește de la școală? Şi totuși, ca să aflu exact 
cum stau lucrurile, i-am târât până la casa Emiliei pe Spike, Odette şi 
Caramel. 

— OK, hai să uităm toată povestea și să ne ducem cu toții din nou 
acasă, propun eu fără multă vorbă. 

— Asta e cea mai bună idee pe care o aud astăzi de la tine. 

Mă rog, acest comentariu din partea lui Caramel nu e chiar 
surprinzător. Dar Odette oare ce are de spus? Sincer vorbind, 


părerea ei este cea mai importantă pentru mine. 

Ea pare să stea puţin pe gânduri, apoi înclină capul. 

— Nu. Nu putem să cedăm la primul mic obstacol. Dacă Spike nu 
se urcă, atunci trebuie să aștepte până ne întoarcem noi. Poate că este 
chiar foarte bine ca unul să rămână afară cu ochii-n patru. În caz că 
nouă ni se întâmplă ceva înăuntru, Spike poate fi de ajutor. 

— În caz că nouă ni se întâmplă ceva înăuntru? repetă neliniștit, 
ca un ecou, Caramel. 

OK, un cuvânt greșit acum și mai rămân exact doi aventurieri: 
Winston şi Odette. De fapt, ăsta e un gând chiar foarte plăcut! 

— Ei bine, spun eu, nu se ştie niciodată! Poate că au un câine sau 
un sistem de alarmă sau cine mai ştie ce. Fără pericole, n-ar mai fi 
aventură, ci excursie. 

Caramel înghite-n sec. 

— Ăăă, nu credeți c-ar fi mai bine să rămân şi eu aici? Pe zid? 
Adică, dacă înăuntru se întâmplă ceva, puteţi să-mi dați un semn și 
eu, la rândul meu, îi dau un semn lui Spike. Și el vine cu ajutoare. 

Hihi! Astuia chiar i-am băgat frica-n oase! 

— Clar, e o idee foarte bună să aștepți aici, spun eu pe un ton cât 
mai serios, dar de-abia abținându-mă să nu râd. 

Tot ce ne-am propus noi este să ne strecurăm într-o casă greţos de 
normală şi să verificăm dacă acolo un copil zace în pat sau ţopăie 
vesel. Bine, am mai pus de la mine câte ceva, ca să-mi fie mai ușor să- 
mi cooptez tovarășii cu mușchi tari. Le-am povestit ceva despre un 
„copil în pericol” şi că eu cred că Emilia a păţit ceva rău, ceva ce 
nimeni nu trebuie să afle. 

— Zău aşa, Caramel, nu mai fi un iepure fricos! îl ceartă Odette, 
lovind cu coada într-o parte şi-ntr-alta. 

— Nu mi-e frică. Cred doar c-ar fi mai bine să vă acopăr spatele. 
Exact aşa cum spune Winston. 


— Cum crezi. Atunci rămâi aici pe zid. Eu una mă arunc în 
aventură. Vino, Winston! 

Odette coboară în grădină cu un salt extrem de elegant. Fără să 
ezit, mă iau după ea. Ce zi fantastică — împreună cu Odette, pe 
urmele unui secret! 

În grădină, nu ne ia mult să găsim o cale de a ajunge în casă: ușa 
terasei este deschisă. Ne strecurăm cu băgare de seamă, ceea ce este 
absolut inutil, fiindcă în afară de noi doi nu mai e nimeni acolo. 

— Tu te descurci prin casă? mă întreabă Odette. 

— Nu, n-am fost decât în holul de la intrare, cu Kira și prietenii ei. 
Acolo ni s-a făcut vânt imediat. Ne-a dat afară o femeie care spunea 
că e mama Emiliei. Zicea că Emilia ar fi bolnavă. Dar eu sunt sigur că 
mintea. 

— Asta înseamnă că trebuie să căutăm camera copilului. Dacă o 
găsim pe Emilia zăcând în pat, o luăm repede din loc. Dacă nu este 
acolo, căutăm mai departe, corect? 

— Exact. 

— Şi dacă n-o găsim nicăieri? 

— Atunci ne mai gândim. Cred că într-o aventură nu trebuie să ai 
de la bun început un plan pentru toate posibilităţile. Altminteri 
devine plictisitor. 

— Hm, face Odette cu un aer sceptic. Cred că cele trei animale cu 
mușchi tari se pregăteau destul de bine pentru misiuni. Nu știu dacă 
ele ar fi intrat aşa, pe negândite, într-o casă. 

— În primul rând, nu erau pisici. Bineînţeles că trebuiau să-și facă 
mult mai multe planuri pentru a nu fi descoperite imediat. 

— Aha! Şi în al doilea rând? 

— Cum adică în al doilea? 

— Păi tu ai spus „în primul rând”. 

Aşa e. Care o fi fost al doilea? 


— Da. Al doilea, ăăă... şi, în al doilea rând, totul o să meargă 
foarte bine. 

Bineînţeles, ăsta nu e un argument foarte convingător, dar sunt 
convins că o să ne împiedicăm imediat de o Emilia cât se poate de 
vioaie, care, pur şi simplu, n-a avut chef să meargă la școală. 

— Atunci, dă-i drumul! Crezi că ăștia au câine? 

— Nu cred. Am vrut doar să-l sperii un pic pe Caramel. 

Trecem tiptil de pe terasă în casă și ne pomenim într-o cameră de 
sticlă. Miorlau, n-am mai văzut așa ceva: peste tot unde te uiţi, 
numai ferestre. 

— Uau! O seră! 

Odette pare să-și dea seama de îndată ce e cu această cameră. Nu 
mă mir. Sunt absolut convins că Odette are o origine foarte nobilă. 
Cu siguranţă a locuit şi ea într-o astfel de vilă. Mă abţin s-o întreb ce- 
i aia o seră, că doar sunt motan de profesor și nu vreau să recunosc 
că habar n-am. 

— Unde ar putea fi camera copiilor, Odette? Te pricepi la case cu 
copii? 

— Puțin. Personal, n-am locuit niciodată într-o astfel de casă, dar 
am fost uneori în vizită. Acolo camerele copiilor erau sus, la etaj. 
Trebuie să fie o scară și în casa asta, judecând după cât e de mare. 

Așadar, ieşim din seră și ne furișăm mai departe. Următoarea 
cameră e, fără îndoială, camera de zi: o canapea foarte mare, două 
fotolii mari de piele şi o masă joasă. Aici deja devine periculos, 
deoarece atât pe canapea, cât şi pe fotolii stau oameni. Să sperăm că 
n-o dăm în bară aşa de repede! 

Odette şi cu mine ne lipim de perete și ne ghemuim atât de mult, 
încât mai degrabă ne târâm decât fugim. Bag de seamă că inima mea 
o ia razna. În scurt timp, trecem chiar prin dreptul oamenilor. Dacă 
se întorc acum, suntem pierduţi! 


Dar oamenii sunt atât de adânciţi în discuţia lor, încât nici nu ne 
observă. Le arunc prudent o privire: imediat o recunosc pe mama 
Emiliei. Plânge. Lângă ea stă un bărbat pe care nu l-am mai văzut şi 
care şi-a petrecut un braț pe după umerii ei. În plus, mai sunt doi 
bărbați străini, care stau pe fotolii și se adresează insistent perechii. 
Foarte ciudată societate! Acum femeia își ridică fruntea și se uită în 
jur, ca și cum ar fi auzit un zgomot. O iau repede după Odette, care 
aproape că a şi ajuns pe culoar. Sper că mama Emiliei nu m-a văzut! 

Nu. Am noroc. De-abia răsuflând, mă așşez pe preşul din fața ușii 
de la intrare. 

— Hei, Winston! Ce faci, dormi pe tine? mă mustră Odette. Era cât 
pe ce! Hai să ne gândim cum facem să ieşim de aici. Sigur nu-i o idee 
bună să mai trecem încă o dată prin camera de zi. 

Chiar în acest moment, se aude soneria. Fir-ar să fie! Pe prag, 
suntem pradă ușoară. 

— Repede, vino! 

Odette se strecoară iute spre nișa în care se află statuia și se 
tupilează în spatele ei, pe podea. Dintr-un salt, sunt lângă ea. Inima 
îmi bate atât de puternic, încât am senzaţia că ar putea s-o audă 
oricine ar fi în preajmă. 

Unul dintre bărbaţii care stăteau în fotolii vine în coridor și 
deschide ușa. Poliţia! Începe să mă ia cu frisoane. S-ar părea că mica 
excursie se transformă totuși într-o adevărată aventură. 

— Salut, colega! zice bărbatul, întinzându-i amical polițistului 
mâna. A mai sosit o scrisoare de șantaj. Puteţi să i-o duceți imediat 
șefului poliției. 

— Ce spun părinţii? se interesează unul dintre poliţişti. 

— Biletul era în cutia de scrisori. În rest, n-au observat nimic. 

Şantajiști? Scrisoare? Șeful poliției? Parcă ar vorbi în chineză. 
Cunoșştințele mele de criminalistică din lungile seri petrecute cu 


Werner Hagedorn la televizor nu-mi sunt de niciun ajutor. O 
îmboldesc pe Odette. 

— Ai habar despre ce vorbesc? 

— Nu. Dar bine nu sună. În orice caz, un şantajist este un 
infractor. Asta ameninţă oameni ca să-i dea bani. Poate că aflăm mai 
multe dacă mai tragem cu urechea. Vino, ne strecurăm din nou în 
camera de zi. 

— Așa vrei? Eu cred că e mai bine s-o ștergem de-aici. 

Dintr-odată, curajul meu de erou a dispărut. Nu și cel al lui 
Odette. 

— Winston, parcă ai fi Caramel! Parcă eram în căutarea unei 
aventuri! Acum am găsit, în sfârșit, una şi tu tremuri de frică! 

Reproşul ei mă supără, dar, firește, nu e chiar neîntemeiat. 

— Poţi s-o ştergi prin grădină și să stai cu ceilalți fricoși. Atunci 
puteţi toți trei „să-mi acoperiți spatele”. 

Aoleu! Asta a durut, nu glumă! 

— În niciun caz nu te las singură. Dacă vrei să ştii ce se petrece 
aici, bineînţeles că rămân cu tine. 

Ne strecurăm împreună înapoi în camera de zi şi ne ascundem 
după un lampadar. Bărbatul merge cu cei doi polițiști spre canapea 
și ridică o foaie de hârtie de pe masă. Apoi citeşte cu voce tare: 

— „Cât valorează pentru voi fetița voastră? Ridic preţul: două 
milioane de euro răscumpărare. Şi fără poliție. Asta a fost condiția 
mea -— dar n-aţi respectat-o. Am văzut sticleții. Să nu se mai 
întâmple! Altfel n-o s-o mai vedeți pe Emilia voastră. Nu e o joacă.” 
Trei semne de exclamare. 

Dă hârtia mai departe. 

— Hm, văd că vorbeşte serios. 

Femeia suspină tare, ceilalți bărbaţi tac. Sfântă sardină în ulei, în 
ce m-am mai băgat de data asta? N-am vrut decât s-o impresionez 


puțin pe Odette și să mai petrec niște timp împreună cu ea! Dacă aș 
fi ştiut că aici a avut loc o infracţiune adevărată, m-aş fi ţinut la 
distanţă! 

— Ce chestie tare, Winston! zice Odette, dându-mi un ghiont. Ai 
avut un miros fin. Într-adevăr, Emilia nu este bolnavă, ci a fost 
răpită. Ce bine că ai avut ideea de a mai veni o dată aici! Acum 
putem să ajutăm, s-o salvăm pe Emilia. Sunt mândră de tine! 

Slăvită tăviţă de nisip, cum mai ies eu din încurcătura asta? Deja 
simt furnicături în vârful cozii... 


Despre eroi și castraveți 


— De ce ai luat foaia cu tine? 

— Vreau să i-o arăt Kirei. Ca să ştie ce se petrece. 

— Vrei CE? se minunează Odette, căscând uluită ochii. 

Când părinţii Emiliei au trecut împreună cu polițiștii în camera 
alăturată pentru a stabili cum ar putea fi pus telefonul sub ascultare 
în caz că sună șantajistul, noi ne-am folosit de ocazie și am şters-o. 
Mai înainte, ce-i drept, eu am pescuit scrisoarea de șantaj dintr-o 
grămadă de bilete de pe măsuţă. 

Şi acum, după un sprint olimpic prin grădină, stăm de cealaltă 
parte a zidului, trăgându-ne sufletul, cu inima bătând nebunește. 
Lângă noi stă ghemuit Caramel, care a fost smuls din somnuleţul lui 
la soare de apariția noastră subită. Straşnic ne-a mai acoperit spatele! 
Dar, cel puţin, Spike și-a revenit după eșecul cățăratului în pom şi 
acum contemplă foaia de hârtie cu literele lipite pe ea, pe care am 
pus-o cu grijă pe iarbă în faţa mea. Deși a trebuit s-o transport în bot 
peste un zid, tot mai arată ca nouă. Poate că e un pic udată de salivă 
pe margine, dar în rest, e impecabilă! 

— Stai să ghicesc: Emilia nu e deloc bolnavă, ci stă acasă și se 
joacă, îşi dă cu părerea Spike. 

— Greşit, răspund eu. 

— Atunci de ce ai târât hârtia asta până aici? Asta nu e joacă? 
Literele astea lipite îmi amintesc de lucrurile pe care le fac copiii la 
grădiniţă. 

— Mda, pe undeva ai dreptate: asta chiar a fost făcută de un om, 
explic eu. Numai că nu de un copil, ci de un adult. Hârtia este o 
scrisoare de şantaj. În ea, infractorul care a răpit-o pe biata Emilia 
cere două milioane de euro de la părinţii ei. Altminteri nu le-o mai 
dă pe Emilia înapoi. 


— Hä? fac Spike şi Caramel într-un glas. 

— S-o luăm de la capăt, ca să băgaţi la cap: Odette și cu mine am 
descoperit că Emilia a fost răpită. Nici vorbă să fie bolnavă. Se află în 
ghearele unui infractor. lar acest bilet este dovada. Şantajistul scrie 
că vrea o răscumpărare. De asta am și luat scrisoarea cu mine. 
Fiindcă e o treabă prea complicată pentru noi. Chiar dacă suntem 
animale cu muşchi tari. Trebuie să le dăm de ştire Kirei şi prietenilor 
ei! 

— Sigur ai luat biletul care trebuie? întreabă Odette sceptică. Pe 
masă erau o mulțime de bilete. Eşti sigur că l-ai șterpelit pe cel bun? 

— Da. Cât se poate de sigur. 

— De ce? Doar nu ştii să citeşti. 

Ups. Așa e. Oficial, nu ştiu să citesc. Și nu prea cred că acum este 
momentul potrivit să le explic lui Odette și celorlalți că de fapt ştiu — 
și, mai ales, cum am învăţat. O să mă creadă cu siguranță nebun! Şi 
atunci pot să-mi iau adio de la noii mei prieteni. Of, ce să le spun? 

Elea pals 

— Tu ce? nu mă slăbește Odette cu întrebările. 

— ...L-am adulmecat. Exact. Biletul miroase exact ca bărbatul care 
l-a ţinut tot timpul în mână. Așa că asta trebuie să fie scrisoarea! 

Or fi înghiţit explicaţia? 

— Uau! Zici că ai nas de câine, nu alta. Adică așa de sensibil, nu 
așa de lung, asta vreau să spun. Tot respectul! 

Uf! Am scăpat şi din încurcătura asta! Odette adulmecă și ea 
biletul. 

— Hm, mie mi se pare că miroase puțin a cetină, spune ea şi mai 
adulmecă o dată. Exact. Biletul miroase a pom de Crăciun. 

A pom de Crăciun... Pentru o fracțiune de secundă, mă 
străfulgera o amintire, dar înainte să-mi dau seama ce e, momentul a 
și trecut. 


— Și la ce-ţi trebuie Kira? N-avem nevoie de ea, se amestecă acum 
Spike. Tocmai asta e şansa pe care am așteptat-o noi, ca animale cu 
mușchi tari — o aventură în toată regula! Găsim răpitorul, salvăm fata 
și suntem eroi. 

— Cred că ai o viziune cam simplistă asupra faptelor de eroism, 
încerc eu să-l abat pe Spike de la planul lui. Știu din proprie 
experienţă cât de dificil este, în realitate, să prinzi un infractor. 

— Ei, asta-i bună! zice Spike. Nu poate să fie chiar aşa de greu. La 
urma urmei, poliţia face asta în fiecare zi. Doar n-o să-mi zici că 
oamenii sunt mai deştepţi decât pisicile! pufăie el zgomotos. Mai 
lipsește să spui că toţi câinii gândesc logic! 

Râde și Caramel, care până acum a tăcut. Ei, bravo! N-a îndrăznit 
să se urce pe zid şi acum face pe curajosul! 

— Winston, să ne înţelegem. Dacă e o misiune prea dificilă pentru 
patru animale în toată firea, atunci e dificilă şi pentru nişte fetițe. 
Cum să-i arăţi Kirei biletul? 

Bună observaţia lui Caramel. Dar am un răspuns pregătit. 

— Șantajistul scrie că Emilia nu se va mai întoarce niciodată acasă 
dacă se amestecă poliția. Prin urmare, altcineva trebuie să se ocupe 
de povestea asta, nu poliția. lar Kira, Pauli și Tom au mai prins un 
infractor — pe fostul prieten al Anei, mama Kirei. Era un tip de cea 
mai joasă speță, un contrabandist de ţigări, şi voia s-o şantajeze pe 
Ana. Am încredere în ei, ştiu că pot s-o scoată la capăt. Am fost și eu 
de față atunci și a fost incredibil de palpitant. 

Că fusese cât pe ce s-o băgăm pe mânecă și că la sfârșit ne-a salvat 
Werner, asta prefer să trec sub tăcere. Oricum nu e relevant, fiindcă 
până la urmă tot am reuşit să-i punem infractorului bețe-n roate. 

— Tu ai mai urmărit şi ai mai prins un infractor? 

Odette pare impresionată şi asta-mi place tare mult. 


— Da, împreună cu copiii, mă grăbesc eu să adaug, ca să nu 
trebuiască să povestesc toată istoria. 

— Hm, poate că ai dreptate şi ar trebui s-o inițiem pe Kira în 
treaba asta. 

— Pfffrrr! face Spike, căruia planul meu nu-i place câtuși de puțin. 
Să iniţiezi un om! Ridicol! Cum o să faci? Că doar nu vorbim aceeași 
limbă. 

— O să-ţi răspund printr-o întrebare, zic eu sarcastic. Un motan 
supraponderal, care nici măcar nu poate urca pe un amărât de zid de 
grădină, şi unul care tremură de frică vor să vâneze un şantajist? 
Cum o să faceţi? 

— Băieți, să nu ne certăm! intervine Odette. Mai bine amintiţi-vă 
de cele trei animale cu mușchi tari! Ele şi-au atins țelul nu numai 
prin forţă, ci, mai ales, folosindu-și capul. Poate că cel mai bine este 
să colaborăm: copiii şi animalele cu muşchi tari. Important este 
totuşi ca Emilia să fie salvată, nu să apară cineva drept erou. 

Probabil că are dreptate. Merită să facem o încercare. Deşi, după 
experiența mea de azi cu Spike și Caramel, mai degrabă ne-am 
schimba numele din „animale cu mușchi tari” în „trupa de 
castraveți” ®. 

Spike oftează, e clar că şi el e de aceeași părere: 

— Bine atunci. Să lucrăm împreună cu copiii. Deocamdată nu 
prea îmi vine să cred că pisicile şi oamenii pot, într-adevăr, să 
colaboreze. Dar, desigur, mă las bucuros convins de contrariul. 

Ei, aş! Pisicile şi copiii fac o echipă pe cinste! O să i-o dovedesc eu 
umflatului de Spike! 


Cum am gustat pelmeni siberieni. Şi am aterizat din nou în 
gunoi 


Nici n-a deschis Kira bine uşa și m-a tras în casă, că m-a și 
întâmpinat un miros dumnezeiesc. Hm, ceva delicios! Ce poate să 
fie? Aşa ceva n-am mai mirosit până acum! În orice caz, trebuie 
neapărat să gust! 

De fapt, voiam ca în primul rând să-i arăt Kirei scrisoarea de 
răscumpărare pe care o târâsem după mine mototolită în bot. Dar n- 
aş vrea să trebuiască să stau cu gura închisă din cauza asta, pentru că 
acum burta îmi anunţă o foame de lup. Așa că să rezolvăm întâi ce 
este mai important: haleala! 

Dau din picioare ca să scap din braţele Kirei, scuip pe jos biletul și 
dau să fug în bucătărie, dar Kira mă apucă fulgerător pe sub burtă și 
iar mă ridică. 

— Stop, stop, stop! Aici să stai, prietene! Azi mi-ai făcut destule 
necazuri! Trebuia să vii cu mine la brutărie, nu să hoinărești cu orele! 
Mama nu mai știe de ea din cauza babușcăi, iar eu n-am putut s-o 
ajut cu mare lucru, pentru că trebuia să te caut pe tine. 

Cum aşa? De ce să mă caute? Pot să-mi port singur de grijă. 
Încetez să mă zbat şi miorlăi consternat. 

Kira înţelege imediat ce vreau să spun. 

— Nu mai discutăm, Winston! Mama se temea că iar ai nimerit în 
prima pubelă întâlnită în cale şi că iar o să murdăreșşti totul ca un 
porc. O oră întreagă te-am căutat, după care am lăsat totul baltă. 
Doar din pură întâmplare te-am văzut pe fereastră. Acum mergi cu 
mine în cameră şi rămâi acolo până termin de pregătit masa de 
prânz. 

Hei, ce-nseamnă asta? Lagăr disciplinar sau ce? Trec de la miorlăit 
la pufăit. 


— Winston, lasă mofturile! Imediat o să vină de la gară mama cu 
Werner şi babușca şi eu am promis să văd de pelmeni. N-am timp să 
mă mai cert cu tine! 

Pufai şi mă zbat şi mai abitir, până ce Kira mă lasă din nou jos. 
Înșfac repede scrisoarea de răscumpărare şi o agit în toate direcţiile. 
Dacă tot nu primesc nimic de halit, măcar s-o anunţ, în sfârșit, pe 
Kira despre răpire. 

— Puah! Ce-i cu asta? lar ai fost într-o pubelă? face Kira, 
trăgându-mi scrisoarea din bot. Bleah, e udă rău. Ce scârbos! Dacă 
primul lucru pe care-l găsește mama pe hol sunt petice de hârtie 
mozolite, am dat de necaz. O s-o arunc imediat. 

STOP! Nu! N-o arunca! Este ceva important! Sar în sus spre Kira şi 
încerc să înhaţ scrisoarea, dar nicio șansă — o ţine în așa fel încât să 
nu ajung la ea. 

— Winston, de ce tocmai astăzi ești așa de obraznic și bădăran? 
Este o zi importantă. Babușca n-a mai venit de mult şi toți vrem să 
facem o impresie bună. Când spun „toţi”, mă refer și la tine. 

Ptiu, nu mă convinge deloc! N-o cunosc deloc pe babuşca asta şi, 
în plus, eu am o misiune de îndeplinit! Cum de nu observă Kira? 
Mai fac încă o dată un salt şi pufai cât de zgomotos pot. 

— Ei, asta-i, oftează Kira. Astăzi te porţi tare ciudat. Bine, vino cu 
mine în bucătărie. Dacă te închid la mine în cameră, te pomeneşti că 
mi-o întorci cu fundu-n sus. 

Kira se îndreaptă spre bucătărie, ținând biletul strâns în mână. 
Fir-ar să fie! Cum mai ajung eu la el? Dacă ne-am mai putea citi 
gândurile, totul ar fi mult mai simplu! Dar trebuie să găsesc altă 
soluţie. 

Mâhnit, intru în urma Kirei în bucătărie. Dispoziţia mea, ce-i 
drept, se îmbunătățește cu fiecare pas pe care-l fac: în încăpere 


pluteşte un miros pur şi simplu fantastic! De la ce-o fi? Şi, cel mai 
important: am şi eu voie să gust? 

— Așa, Winston, spune Kira, odată ajunși în bucătărie. Acum te 
duci cuminte în coșulețul tău și mă lași să-mi văd de treabă. Pelmenii 
vor fi gata în curând, mai trebuie doar să toc niște ceapă și să topesc 
untul, ca să fie și mai gustoși. Şi acum, să arunc asta la gunoi! 

Deschide dulapul de sub chiuvetă, trage afară găleata de gunoi și 
îndeasă înăuntru scrisoarea de răscumpărare. Să sperăm c-o să mai 
pot s-o scot de acolo — altminteri, toată osteneala a fost degeaba şi o 
să-mi fie destul de greu s-o lămuresc pe Kira ce s-a întâmplat cu 
Emilia. Dar atâta timp cât Kira mai este în bucătărie, prefer să mă ţin 
la distanţă de găleata de gunoi — nu mai am chef de cicăleală! În 
schimb, încerc să arunc un ochi la aceşti misterioși pelmeni și, dintr- 
un salt, aterizez pe bufetul de lângă aragaz. Întind gâtul, curios. 

— Miroase delicios, nu-i așa? 

Kira mi-a interpretat corect privirea. A pus pe foc o oală cu apă și, 
foarte grijulie, scoate de acolo cu un polonic ceva ce-mi amintește de 
ravioli sau tortellini, dar cu un miros mult mai aromat. 

— Pelmenii sunt un fel de colțunași cu carne tocată, îmi explică ea. 
O mâncare tradiţională rusească, se serveşte mereu de sărbători sau 
când ai musafiri. Nu ştiu pe nimeni care să facă pelmeni mai buni ca 
mama. Cei făcuți de babuşca au și ei un gust destul de bun, numai că 
abia îmi mai amintesc de ei. Ultima oară, ne-a vizitat acum trei ani, 
nu mai ştiu dacă ne-a făcut pelmeni atunci. Poţi să guşti imediat. 
Când se ridică la suprafața apei înseamnă că sunt gata. 

Mă apropii curios și arunc o privire în oală. Într-adevăr, în apa 
clocotindă plutesc nişte pacheţele rotunde, iar unele dintre ele au 
ajuns deja sus. Între timp, Kira amestecă într-o oală mai mică, unde 
probabil a pus untul la topit. Miam! Îmi lasă gura apă. Kira ia un 


castron de pe raft şi răstoarnă în el pelmenii care s-au făcut. Oare am 
voie să-i mănânc? Întind botul. 

— Atenţie! Frige! mă avertizează Kira. Poţi mânca unul, mai mult 
nu. Altminteri o să facă mama scandal. Şi eu la fel. Deci ţine botul 
departe de castron! 

Pescuieşte cu o furculiță un pacheţel de aluat, suflă puţin şi apoi îl 
pune în castronelul meu. Într-o clipă am sărit jos şi l-am înghiţit. Ce 
să spun, un deliciu! Prânzul perfect pentru o zi de sâmbătă! De fapt, 
prânzul perfect pentru orice zi! miorlăi cu subînţeles. 

— Winston, nu cerși! Dacă mai rămâne ceva, bineînțeles că mai 
primeşti. 

Pescuieşte și ceilalți pelmeni din apa în clocot şi îi pune într-un 
castron, acoperindu-i apoi cu o folie de aluminiu. 

— Așa, acum mai am de turnat untul... 

— Hei, m-am întors! se aude deodată de pe culoar vocea Anei. 
Kira? Unde ești? 

Kira ia de pe aragaz mica oală cu unt şi-şi şterge repede mâinile 
de pantaloni. 

— Ah, a venit babușca! Vezi cum te porţi, Winston! spune ea, 
după care iese valvârtej din bucătărie şi mă lasă acolo singur. 

Miorlau! Sigur n-o să se întoarcă prea repede. Asta e șansa mea să 
scot hârtia din găleata de gunoi și s-o pun bine. Mă grăbesc spre 
chiuvetă şi apăs tare cu coada ușa dulapului. Dacă am observat eu 
bine, dulapurile de bucătărie se deschid prin apăsare. Chiar așa! Ușa 
se deschide şi dincolo de ea zăresc găleata de gunoi. Bag capul în 
dulap şi ridic capacul găleţii. Hm. Nu văd scrisoarea. Din păcate, 
Kira pare s-o fi îndesat destul de adânc. 

Dau la o parte prudent cu botul o foaie de salată. Tot nimic. OK, 
atunci trebuie dată în lături și cutia de lapte goală. O scot din 
găleată, dar, din păcate, odată cu ea cade pe podea şi o coajă de 


banană. Apoi un carton de ouă. Văd măcar un capăt al scrisorii? Vâr 
și mai adânc capul în găleată şi mai scot de acolo cu lăbuţa două 
pahare de iaurt vechi şi trei coji de ouă. Zăresc biletul! Mai culeg 
repede din găleata de gunoi câteva coji de cartofi și o pungă de 
plastic boţită, apoi un filtru de cafea și, în sfârșit, țin în bot foaia de 
hârtie. 

Pun cu grijă pe podea biletul și-l contemplu. E drept că, în timpul 
ăsta, s-a mai muiat, dar din fericire, literele lipite pot fi încă citite cu 
uşurinţă. Ura! Acum mai trebuie doar să găsesc o ascunzătoare 
sigură pentru hârtie. Îmi vine o idee de milioane. Iau biletul în bot, 
sar pe bufet şi fug spre aragaz. Acolo este cutia în care își păstrează 
Ana caietul cu socoteli și bonuri și facturi vechi. E o ascunzătoare 
ideală, pentru că Ana face socotelile doar o dată pe săptămână și 
tocmai le-a făcut ieri. Împing ușurel biletul între celelalte hârtii din 
cutie. Perfect! Nu sare deloc în ochi și mai târziu, când Kira o să aibă 
mai mult timp, o să-i arăt cât de important este așa-zisul gunoi. 

Apropo de gunoi: trebuie să mă ocup urgent de mizeria pe care 
am făcut-o pe podea! Nu cumva babușca să-și facă o impresie 
proastă despre mine. Pe drumul de la cutia cu hârtii spre marginea 
bufetului, trec pe lângă castronul cu pelmeni calzi. Miros pur și 
simplu încântător. Şi chiar mi-e o foame nebună. Dacă aş putea... 
„Nu, Winston”, mă îmbărbătez eu, „fă repede curat și sari în coșuleț. 
Kira tot o să apară la un moment dat cu babuşca în bucătărie!” 

Bun, așa e. Dar, pe de altă parte, stomacul meu chiorăie rău de tot 
și îmi plouă în gură la gândul savurosului pelmen pe care l-am 
mâncat. Dacă tot am avut voie să mănânc unul, doar n-o să aibă 
nimeni nimic împotrivă să îl mănânc şi pe al doilea, nu? Și dacă dau 
la o parte, atent de tot, folia de aluminiu şi iau doar o bucăţică? N-o 
să observe nimeni. 


Zis şi făcut: îndepărtez folia şi pescuiesc cu dexteritate din castron 
un mic pacheţel de aluat. Haţ! L-am și înghiţit. De-a dreptul divin! 
Şi, oricum, în castron au rămas destui pelmeni. Aș mai putea lua 
unul... 

Când ușa e dată de perete, aproape am terminat tot castronul. 
Ana se repede la mine cu un strigăt ascuţit. 

— WINSTON! Motan afurisit! 

Înspăimântat, dau să sar la o parte, dar aşa m-am îndopat cu aluat 
și carne tocată, că abia pot să mă mişc din loc. Ana mă apucă de 
ceafă și mă trage jos de pe bufet. Aoleu! Asta chiar nu-mi place. Nu 
așa te porți cu un motan! 

Dar se pare că Ana nu ţine cont de aşa ceva. Încă ţinându-mă de 
ceafa, mă pune fără niciun pic de blândeţe pe podea, în faţa găleții 
de gunoi. 

— Şi ce-i asta de aici? Hm!? CE E ASTA??? 

Îi tremură vocea de furie. Nu e bine. Nu e bine deloc! Şi mă tot 
scutură, miorlau! 

OK, trebuie să recunosc: la prima vedere, pare că o pisică în 
căutare de haleală a scormonit în găleata de gunoi. Dar este o 
impresie înșelătoare. Fiindcă, în realitate, o pisică a împiedicat în 
modul cel mai eroic distrugerea unor probe importante! Dar cum s-o 
fac eu pe Ana să priceapă? Este atât de furioasă, încât mă tem să nu 
mă bage în mașina de tocat. Pot să înţeleg că n-o bucură din cale- 
afară priveliştea, adică prezența gunoiului şi absența pelmenilor. 
Dar, pe scândurica mea de ascuţit ghearele, este ăsta un motiv s-o iei 
razna? Orice s-ar spune, eu fac parte din familie și pentru mine Ana 
n-a gătit încă niciodată ceva atât de gustos. Aşa că sunt îndreptățit să 


primesc acum un pic mai mult decât ceilalți. Miorlăi sfâșietor şi 
încerc să mă eliberez din ghearele Anei. 

„Ceilalţi”, adică Werner, Kira şi doamna mai bătrână, probabil cea 
căreia îi spun „babuşca”, stau în prag, în spatele Anei. Ca motan, nu 
sunt, ce-i drept, un maestru în aprecierea culorilor, dar aş spune că 
babuşca poartă o rochie un pic cam prea pestriță, ba chiar 
sclipicioasă. Și-a adunat părul într-un fel de turn — o coafură foarte 
interesantă, n-am ce zice! Are părul închis la culoare, nu blond ca 
Ana şi Kira. S-a făcut cu negru la ochi aproape la fel ca Pauli, iar asta 
îi dă un aer foarte dramatic. Una peste alta, strict ca înfăţişare, este 
exact opusul mamei lui Werner, doamna Hagedorn. E remarcabil cât 
de mult pot să difere doamnele mai în vârstă! 

Niciunul dintre cei trei nu scoate o vorbă. Se uită înmărmuriți la 
spectacolul pe care tocmai îl ofer: motan versus femeie, confruntarea 
finală. Din păcate, femeia are un ușor avantaj. 

În cele din urmă, Werner se încumetă să vorbească. 

— Winston! Ce naiba te-a apucat? Doar n-ai fost niciodată un 
motan atât de prost-crescut! spune el, după care se întoarce spre 
doamna mai în vârstă. Sunt pur şi simplu uluit: n-a mai făcut 
niciodată așa ceva. 

Bătrâna trage adânc aer în piept. Apoi tace. Asta spune multe, 
după părerea mea. 

Acum Kira se tot învârte pe lângă Werner și babușca şi, într-un 
final, îngenunchează lângă mine pe podea, exact între paharele de 
iaurt goale şi cojile de cartofi. 

— Dă-i drumul, mamă! Îl doare! 

Aha! Ştie și Kira să se lupte la fel de bine ca mine — îmi place! Ştie 
să sară în ajutor atunci când un prieten este la ananghie. 

— Nu vezi ce porcărie a făcut dobitocul? zice Ana, sfredelind-o pe 
Kira cu privirea. Trebuie pedepsit! 


Mă apucă şi mai strâns şi iar mă scutură. Miorlăi supărat. 

Kira sare în picioare și strigă indignată: 

— Nu este un dobitoc, este Winston. lar tu chinui animalele! Dă-i 
imediat drumul lui Winston! 

Încremenită, Ana mai slăbește, într-adevăr, strânsoarea, iar eu 
profit de ocazie, mă răsucesc, scap din mâinile ei şi sar imediat în 
braţele salvatoare ale Kirei. 

Preţ de o clipă, nimeni nu scoate o vorbă. Prima voce pe care o 
aud este a babușcăi. Gravă şi liniștită. Graseiază, exact ca Ana. 

— Un lucru mi-e clar: aici este nevoie urgentă de educaţie. Pentru 
amândoi. Pentru copil. Și pentru motan. 

Poftim? Ce vrea să spună? La noi în casă totul se desfăşoară cum 
nu se poate mai bine! 


Mame rusoaice, educație bună şi întrebări bizare 


Partea bună când împarţi o pedeapsă cu cineva este că nu ești 
închis singur într-o cameră. Partea proastă este că ești, totuși, 
pedepsit. Kira şi cu mine stăm pe pat în camera ei și ne povestim 
unul altuia cât de nedreaptă este lumea. Mai exact, ea povestește cât 
de nedreaptă este lumea, dar firește că sunt cu totul de acord cu ea. 

— Vezi tu, Winston, mereu contează numai ce vrea mama. N-o 
interesează câtuși de puţin cum mă simt eu. Principalul e să învăţ 
bine la şcoală și să nu-i fac necazuri. Trebuie să fiu întotdeauna 
ireproşabilă, fără discuţie. 

Kira oftează şi o lacrimă grea i se rostogolește pe obraz. Fie este 
foarte tristă, fie foarte furioasă. Poate că și una, și alta. Mă lipesc de 
ea ca s-o consolez. 

— Tipic: toată ziua am ajutat-o, dar a fost de-ajuns ca un singur 
lucru să meargă prost şi gata! Catastrofă! Cel mai tare a supărat-o că 
babuşca mă consideră prost-crescută, îți spun eu. Asta-i ştirbeşte 
imaginea de supermamă. 

Așa să fie? Ce-i drept, Ana a făcut un scandal monstru. Vreau să 
spun că niciodată n-a făcut un scandal mai mare decât acum, când 
m-a descoperit în castronul cu pelmeni. A înhăţat-o pe Kira și a 
expediat-o în camera ei, împreună cu mine. „O să mai ieși de-aici 
când o să-nveţi să te porți cu mama ta și când o să fii gata să-ţi ceri 

iertare!” a strigat ea, trântind ușa. Da, şi acum stăm aici de o bună 
bucată de vreme. 

— Dacă ea-și închipuie că mă duc la ea să-mi cer iertare, se înşală! 
îmi declară Kira supărată. Mai bine rămân aici, în camera mea, tot 
weekendul! N-o s-o mai văd pe babușca, dar nici nu contează. Abia 
de mă mai cunoaște, iar eu pe ea nici atât! O să le arăt eu lor că nu 


pot să facă din mine ce vor! 


Bravo! Asta este atitudinea corectă. Deși mă tem că fata asta n-are 
nimic de mâncare în camera ei. Mă rog, m-am ghiftuit până acum cu 
chifteluțe de carne tocată siberiene, dar n-o să-mi țină de foame prea 
mult. O să vină momentul în care o să am nevoie să-mi fac din nou 
plinul şi o să fiu nevoit să... Dar, bineînţeles, îmi interzic să duc mai 
departe acest gând. Kira a sărit în ajutorul meu, deci și eu voi fi 
alături de ea. Chiar de-o trebui să îndur foamea, miorlau! În afară de 
asta, mi-e un pic teamă că, dacă mă vede Ana, mă face bucăți. 

— Aşa s-a întâmplat și când ne-am mutat în Germania, oftează 
Kira. Mai bine rămâneam la Omsk. Acolo îi aveam pe toți prietenii 
mei și mă simțeam bine. Când am ajuns la Hamburg, nu știam boabă 
de germană. Dar pentru mama n-a contat — a spus că Germania este 
o şansă uriaşă pentru noi, pentru care toți ne invidiază. N-a tulburat- 
o nici că babușca n-a vrut să vină cu noi. Ea singură a hotărât totul. 
Şi cu asta, basta. Părinţii sunt atât de cruzi uneori! 

Kira se smiorcăie revoltată într-o batistă după care a scotocit prin 
pantaloni. 

Eu pot s-o înțeleg. Ca animal de companie, știu cum te simți când 
depinzi de hotărârile altuia. Nu e un sentiment prea grozav. Şi nici 
schimbările nu-mi plac. Deși trebuie să recunosc că, în ultima vreme, 
mi-au făcut viața foarte palpitantă. Și sper că, în timp, şi Kirei o să 
înceapă să-i placă să trăiască în Hamburg. La urma urmelor, altfel 
nici nu i-ar fi cunoscut pe Pauli și pe Tom. Şi, mai ales, nu m-ar fi 
întâlnit pe mine! 

— N-o să-i povestesc mamei că o să primesc rolul principal din 
musical dacă Emilia nu se face bine în timp util. Ghinionul ei. 
Chestiile astea o interesează numai ca să se laude cu mine! 

Emilia! Din cauza dramei cu pelmenii, aproape că uitasem de ea! 
Fir-ar să fie! Trebuie neapărat să-i arăt Kirei biletul! Biata Emilia 
tremură de frică într-o ascunzătoare întunecată și nu are pe nimeni 


care s-o scoată de acolo. Fiindcă partenerii mei încă aşteaptă să-i dau 
de veste Kirei și prietenilor ei. Numai că întrebarea e: cum ajung eu 
acum la bilet? 

Mă hotărăsc să încerc manevra „motanul are nevoie la lădiţă”. 
Cum lădiţa se află în bucătărie, vrând-nevrând, Kira o să trebuiască 
să-mi dea drumul afară din cameră dacă vrea să evite o nenorocire 
pe frumoasa ei mochetă! Așa că sar din pat şi încep să alerg agitat de 
colo colo şi să miorlăi. Când Kira se uită la mine, alerg spre ușă şi o 
zgârii cu laba. 

— Winston, vrei afară? Doar ai auzit ce-a spus mama: nici să nu 
ne mai arătăm pe-acolo. Rămâi mai bine cu mine, altfel o să te alegi 
cu și mai multe necazuri. 

Ei, da, nu prea mă încântă perspectiva asta, dar un motan trebuie 
să facă ce are de făcut. Mai ales când este un animal cu mușchi tari! 

Așadar, miorlăi și mai tare, mă tângui de-a dreptul şi iar zgârii 
uşa. 

— Ai nevoie la lădiţă? 

Isteţ copil! Hai, deschide ușa! Într-adevăr, Kira se dă jos din pat şi 
vine la mine. Crapă uşa și cercetează prudent culoarul. 

— OK, drumul e liber! Dar să ai mare grijă! 

Da, să trăiţi! O pornesc ca din pușcă. Uşa bucătăriei nu este bine 
închisă. Pun frână și trag o clipă cu urechea — bucătăria pare să fie 
goală. Splendid! Mă strecor repede prin deschizătura ușii, sar pe 
bufetul care între timp a fost curăţat lună şi mă reped la cutia cu 
hârtii. Se aude un zgomot pe culoar, să fie uşa sufrageriei? Tresar 
speriat și mă ghemuiesc după cutie — frecţie la un picior de lemn, 
întrucât eu sunt, evident, mai mare decât ea. 

Paşii se apropie. Inima îmi bate să-mi sară din piept. Dacă Ana 
sau babușca mă prind încă o dată în bucătărie, cu siguranţă ajung, la 
adăpost. Şi atunci nici măcar Werner nu mă mai poate salva! 


Dar paşii trec pe lângă bucătărie, îndreptându-se spre baia 
musafirilor. Pfui, a fost cât pe ce! Pescuiesc din cutie scrisoarea de 
răscumpărare, sar jos şi o iau din nou la goană spre camera Kirei. 
Odată ajuns acolo, pun biletul în mijlocul camerei. Așa! Aici n-are 
cum să nu-l observe. Mă așez alături și miorlăi tare. Uită-te aici, măi 
copile! 

Într-adevăr, Kira se ridică și vine spre mine. Cu lăbuța din faţă, îi 
fac repede semn spre bilet. Nu cumva să-l mai arunce! 

— Hei, vrei să-mi arăţi ceva? întreabă Kira, aplecându-se şi 
ridicând biletul. 


„Cât valorează pentru voi fetița voastră? Ridic prețul: două 
milioane de euro răscumpărare. Şi fără poliție. Asta a fost condiția 
mea - dar n-aţi respectat-o. Am văzut sticleții. Să nu se mai 

întâmple! Altfel n-o s-o mai vedeţi pe Emilia voastră. Nu e o joacă!! 


Kira rămâne înmărmurită. 

— Winston, de unde ai asta? E o scrisoare de răscumpărare! 

Lasă biletul să îi cadă din mână. Încerc să-i arăt cu laba numele 
Emiliei. Nu reușesc prea bine. Kira ridică mâinile a neputinţă. Nu 
înțelege ce vreau să-i arăt. Of! Totul ar fi fost mult mai simplu dacă 
ar mai fi putut să-mi citească gândurile. Oricum, îi trece prin cap să 
pună biletul din nou pe covor. Îi arăt cu laba numele Emiliei. 

— Winston, tu mai știi să citeşti? 

Miorlăi tare şi sper să se înțeleagă un „da”. 

— O arăţi pe Emilia, aşa e? Ai luat biletul din casa Emiliei? Deci e 
adevărat? Emilia a fost răpită? 

Miau, miau, MIAU! 

— Groaznic! De-asta n-a mai venit la repetiţie! Dar cum a ajuns 
biletul ăsta la tine? L-ai luat când am fost la Emilia acasă? 


Mă gândesc repede cum i-aş putea explica bine prin gesturi toată 
excursia mea aventuroasă cu Odette, Spike și Caramel. Și ajung la 
concluzia că nu prea bine. Aşadar, trag un miorlăit simplu. La urma 
urmelor, n-are nicio importanţă cum şi când am ajuns la bilet. 

— Deci este adevărat! șoptește Kira, cu mâna la gură. Biletul chiar 
e din casa Emiliei. Trebuie să le dau imediat de veste lui Pauli și lui 
Tom! 

Îşi scoate mobilul din ghiozdanul sprijinit de birou şi tastează. 

— Alo, Tom? Kira la telefon. Am vești proaste despre Emilia. Nu e 
deloc bolnavă. A fost răpită. 

Tom probabil îi spune ceva, pentru că acum Kira tace și ascultă. 

— Ba da, ba da, sunt absolut sigură. Winston mi-a arătat 
scrisoarea răpitorului. 

Aud cum Tom mormăie ceva. Sau poate râde? 

— Tom, răspunde Kira cu reproş, nu e o glumă! Doar știi ce isteț e 
Winston. Situaţia e gravă! Trebuie să ne întâlnim. O suni tu pe Pauli 
și veniţi amândoi la mine? 

Kira ascultă ce-i răspunde Tom. Pare să existe o problemă, pentru 
că o văd strâmbându-se. 

— Da, ştiu, e foarte frumos afară. Dar nu putem să ne vedem la 
chioşcul de îngheţată. Nu pot să plec de acasă. Trebuie să veniţi voi 
la mine. Eu... ăăă... deocamdată n-am voie să ies din cameră. 

Se pare că Tom are nevoie de o explicaţie. Kira trage aer în piept şi 
îi povestește pe scurt situația. 

— Tocmai m-am certat cu mama. Spune că n-am voie să ies din 
cameră până nu-mi cer scuze în fața ei. Dar n-o să fac asta nici dacă 
rămân aici trei ani! Fiindcă n-am nicio vină. 

Iarăşi niște mormăieli. 

— OK, atunci sună-mă când ai dat de Pauli. Pa, Tom! 


Încheie apelul, își pune mobilul pe micul ei birou şi se așază din 
nou pe pat. Sar în sus la ea, ca să mă bucur de câteva reprize de 
mângâieli. Întotdeauna funcționează! 

— Winston, băiete, ce ne facem? Nici că s-ar fi putut găsi un 
moment mai prost în care să fiu închisă în cameră! Poate ar trebui să 
mă scuz? oftează Kira. Dar nu vreau. 

Cineva bate la ușă. 

— Da? 

— Kira, sunt eu, Werner. Pot să intru? 

— Din partea mea... intraţi! strigă Kira, după o clipă de ezitare. 

Uşa se deschide şi Werner trece pragul. Cu un aer cam încurcat, 
trage scaunul de la birou mai aproape de pat şi se așază în fața 
noastră. 

— Ce e? spune Kira sfidător, iar Werner oftează. 

— Ştii, mă simt prost că motanul meu cel prost-crescut v-a făcut 
atâtea probleme. 

Ce? Se referă la mine? Dar e stăpânul meu, cum poate să mă atace 
aşa pe la spate? 

Kira nu spune nimic, dar face o strâmbătură. 

Werner nu se lasă tulburat de asta. 

— Mda, şi pentru că așa stau lucrurile, aş fi bucuros să îmi asum 
rolul mediatorului, zice el mai departe. Mama ta este la fel de 
necăjită ca și tine. Și nu-mi place deloc să văd că două dintre colegele 
mele de apartament (adică toate colegele mele de apartament) sunt 
atât de triste. Așadar, ce pot să fac? 

— Nu ştiu. Cred că nimic, zice Kira, ridicând din umeri. 

— Ei, aş putea fi un fel de diplomat. 

Acum Kira face ochii mari și la fel şi eu. Diplo-ce? 

— Ce-i ăla? întreabă Kira. 


— Un diplomat este un negociator între ţări sau oameni pe timp 
de război. Cu alte cuvinte, el negociază între oameni care ar prefera 
să se împuște unii pe alţii. Așa mi se pare că sunteți și voi acum. 

Ana și Kira poartă război una cu alta. Sună un pic cam exagerat, 
dar, din păcate, nu e foarte departe de adevăr. Poate că n-ar fi rău 
dacă Werner și-ar lua rolul de mediator între ele. Altminteri și 
săptămâna viitoare vom fi tot aici și Kira nu ne va putea ajuta pe 
mine și pe tovarășii mei s-o eliberăm pe Emilia. Și mă îndoiesc c-aș 
putea s-o scot la capăt doar cu Odette și cu sprijinul lui Spike şi al lui 
Caramel! Așa că dă-i drumul, Werner! 

— În comparaţie cu tine, eu sunt bătrân ca pietrele, spune Werner, 
dar chiar și la vârsta asta mi se mai întâmplă ca maică-mea să mă 
scoată din sărite. De pildă, atunci când povestește ore-n șir despre 
vremurile grele de după război și ce bine mi-a mers mie mereu. Sau 
când mă bate la cap să mă port frumos când vin doamnele cu care 
joacă ea bridge. N-ai ce face, așa sunt mamele. La vârsta ta, mă făcea 
să mă urc pe pereți şi încercam s-o schimb. Dar n-are niciun sens. Nu 
poţi să-i schimbi pe alții. Nici măcar pe propria mamă. 

Werner zâmbeşte strâmb, dar Kira nu pare prea convinsă. Werner 
mai încearcă o dată. 

— Încearcă să-ți spui că nu se poartă așa în ciuda faptului că te 
iubeşte, ci tocmai pentru că te iubește. 

— Nu, nu pot să-mi spun asta. Nu e așa. Mama vrea, pur şi 
simplu, să fiu întotdeauna perfectă. Să iau note bune, să mă port 
frumos, să fiu veselă. Atunci totul este în regulă. Dar de îndată ce are 
probleme cu mine, gata, s-a rupt filmul. A vrut să-i facă impresie 
bună babușcăi, şi, dacă n-a mers, au apucat-o pandaliile. 

Werner înclină, gânditor, capul. 

— Este chiar așa de greu s-o înţelegi și pe ea? Gândește-te, Ana își 
vede mama așa de rar. Şi poate că şi acum mai are conştiinţa 


încărcată pentru că ați plecat din Rusia fără ea. Acum vrea să-i 
demonstreze că a fost o decizie bună şi că aici îi merge strună. De 
aceea se necăjește așa de tare pentru un... incident minor. Bunica ta 
pare să pună mult preţ pe buna-creştere. Probabil că în Rusia, 
educaţia copiilor este mai severă. 

Kira este tot mai indignată. 

— Dar eu sunt bine educată! Numai că nu sunt o păpușă, gândesc 
cu mintea mea! Şi nu mi s-a părut deloc în ordine că mama s-a 
năpustit asupra bietului Winston. Winston e cel mai bun prieten al 
meu! 

Miorlau, asta mă unge la suflet! Cel mai bun prieten — chiar așa e! 
Aş sări oricând în apărarea Kirei. 

— Bineînţeles că eşti bine-crescută. Te înțeleg perfect. Dar și pe 
mama ta o înțeleg. Şi aș dori ca voi două să vă împăcaţi din nou. 
Vino, te rog, cu mine în sufragerie și stai lângă noi. Îți promit că 
mama ta se va bucura. Şi ei îi pare foarte rău că te-a trimis la tine în 
cameră. 

Kira se gândește un moment. 

— Atunci, bine. Vin. Dar numai dacă îmi răspundeți cinstit la o 
întrebare. 

Werner încuviințează din cap. 

— Bine. Ce întrebare? 

— Vă e dragă mama mea? 

Ha? De unde i-a venit ideea asta? Nu înțeleg. Tare ciudați mai 
sunt oamenii! Şi, deşi roșul este o culoare pe care eu, ca motan, o pot 
doar cu greu recunoaște, văd imediat: Werner se înroşește! 


De ce pisicile n-au nevoie de educaţie, iar agenții — de 
înghețată spaghetti 


— Mârrrtanul e încă tânăr? 

Așa cum pronunţă babuşca „mârtan”, ai zice că ambreiază un 
motor. Mă măsoară din ochi suspicioasă și am impresia că întrebarea 
referitoare la vârsta mea ascunde ceva jignitor. Puah! Dar eu sunt 
deasupra acestor lucruri. Sau dedesubt. Pentru că m-am încolăcit sub 
masa din sufragerie, la care s-au adunat în sfârșit — în sfârșit! — cu 
toții. Werner își drege glasul. 

— Ce înseamnă „încă tânăr”? Aș zice că nu e nici tânăr, nici 
bătrân. Nu mai e o pisicuţă, dar nu e nici bătrân. 

— Atunci încă poate fi educat. Poate ar trebui să mă ocup de 
educaţia lui. Sunt foarte pricepută. Am educat mulți câini. 

Câh! Câini? Sfântă sardină în ulei! Femeia asta chiar compară 
câinii cu pisicile? Și cum adică să mă educe? Doar nu sunt pui de om. 
Sunt o pisică. Clar? O P-I-S--C-Ă. Poţi să mă iubeşti, poţi să mă 
găseşti prostănacă, dar nu mă poţi educa. Auzi, să vrea un om să-mi 
bage-n cap cum să mă port. Miorlau! Tocmai asta mă deosebește de 
câini: eu am o personalitate originală, n-ai ce educa. Hai, Werner! 
Spune-i şi ei! 

— Hm, da, doamnă Kovalenko, e o ofertă foarte amabilă din 
partea dumneavoastră. O să mă mai gândesc. Nişte maniere mai 
bune n-ar putea să-i strice lui Winston. 

— De ce îl cheamă Winston? 

S-ar părea că, după părerea babușcăi, pisicile ar trebui să se 
numească toate Miţi sau Negruţa. 

— Winston este un motan de rasă, un British Shorthair. De aceea 
l-am botezat Winston. Winston Churchill. Ca pe prim-ministrul 
britanic. 


— Aha. 

Babușca nu mai comentează, dar și din acest mic „Aha” se poate 
deduce clar că numele meu i se pare cu totul absurd. Miorlau! Încep 
să înțeleg de ce Ana şi-a lăsat mama în Rusia. 

— Mami, pot să mă întâlnesc după masă cu Tom şi Pauli? Mai 
avem de pus la punct ceva important pentru şcoală. 

Kira e numai miere. Greu de crezut că numai cu o jumătate de oră 
înainte tuna și fulgera, supărată foc pe mama ei. A urmat apoi o 
împăcare ca-n filme, cu îmbrăţişări, explicaţii şi tot tacâmul, în timp 
ce în bucătărie Werner căuta prin frigider după o alternativă la 
pelmenii pe care îi halisem eu. Acum stau toți veseli la masă și 
mănâncă crochete de peşte cu ketchup. Cu alte cuvinte, aproape toți 
sunt fericiți. De babușca nu sunt chiar așa de sigur. Dacă doamnei i- 
ar face plăcere să dreseze pisicile ca pe câini, cu siguranţă crede și că 
o fată cum e Kira ar trebui încuiată două zile în casă numai cu pâine 
Și apă. 

— Să te întâlneşti cu Tom şi Pauli? Sigur că poţi, scumpo! Salută-i 
din partea mea. 

Numai zâmbete și pupăceli! Și Ana e numai miere. Orice-ai zice 
despre Werner al meu, trebuie să recunoşti că, atunci când face pe 
diplomatul — sau cum s-o numi — e pur și simplu excelent! A reușit să 
le împace pe Ana şi Kira. Pun pariu că o s-o îmblânzească şi pe 
încuiata de babușca. 


XXX 


— Hei, Kira! ne salută puţin mai târziu Tom la chioşcul de 
îngheţată. Este grozav că ne putem întâlni aici. Trebuie să apară și 
Pauli. Mă duc acum să cumpăr îngheţată spaghetti pentru toți şi 
pentru Winston, pe gustul lui, cu hering, nu? 


— Nu, stai! îl opreşte Kira. Trebuie să-ți arăt neapărat scrisoarea, 
situația e cât se poate de gravă! 

— Aşa de gravă încât n-avem timp nici de o înghețată spaghetti? 
glumeşte Tom. 

Am impresia că nu e chiar convins că Emilia a fost răpită. Sau 
poate se bucură că s-a găsit cineva s-o răpească? Ce-i drept, ea face 
parte din clubul dobitoacelor lui Leonie. E de presupus că Tom nu-i 
simte lipsa. Pot să-l înțeleg. lar ideea cu îngheţata de hering este 
genială, bineînţeles! 

— Lasă glumele şi îngheţata ta idioată! Eu chiar cred că Emilia a 
fost răpită şi, oricât de nesuferită ar fi, tot trebuie s-o ajutăm, nu-i 
așa? Chiar și singuri. Trebuie să facem ce e bine. 

Să facem ce e bine? Hei, asta am mai auzit-o eu undeva! A spus-o 
Odette când nu voiam să-l ajut pe Caramel. Kira și Odette sunt, într- 
un fel, foarte asemănătoare - nici nu-i de mirare că-mi plac 
amândouă. 

Kira scoate din buzunar scrisoarea de răscumpărare, o pune pe 
măsuţa dintre ea și Tom și o netezeşte. 

— Asta e. Winston a scos-o clandestin din casa Emiliei. 

Tom citeşte repede, apoi scoate un fluierat. 

— Sfinte Sisoe! Chiar e grav! Sigur, nu-mi place Emilia, dar e rău 
ce se petrece. Acum nici eu nu mai vreau înghețată. 

— Ce e rău? 

Pauli tocmai a sosit și se așază lângă ei. Tom îi arată scrisoarea. 

— Citește şi tu! 

Pauli ia biletul și aruncă o privire peste el. 

— Vai de mine! Scrisoarea e autentică? 

— Cred că da, spune Kira. Winston a adus-o din vilă. Nu ştiu 
exact unde a găsit-o. Dar nu credeţi şi voi că asta ar explica totul? 
Subita absenţă a Emiliei de la repetiții? Purtarea ciudată a mamei ei? 


— Hm, face Pauli, ai dreptate. Ar explica unele lucruri. Dar ce 
treabă avem noi cu asta? Dacă este răpit un copil, asta e treaba 
poliției. Ofițerii de poliţie sunt profesioniști, lasă-i pe ei să se ocupe 
de asta! 

— Dar n-ai citit? se indignează Kira, luând scrisoarea din mâna lui 
Pauli și fluturându-i-o pe sub nas. Uite ce scrie aici: fără poliție! 
Altminteri Emilia nu se mai întoarce! 

— Ah! Baliverne, râde Pauli. Așa scriu ăștia întotdeauna. Este o 
scrisoare de răscumpărare tipică. Nu-ţi face griji pentru Emilia. Cum 
am mai spus: iarba rea nu piere. De restul o să se ocupe poliția. 

— Nu ştiu ce să zic, tușeşte Tom ușor. Cred că „Și fără poliție. 
Asta a fost condiţia mea — dar n-aţi respectat-o. Am văzut sticleții. Să 
nu se mai întâmple!” nu sună deloc a scrisoare de răscumpărare 
tipică. Înţeleg că poliţia a căutat-o pe Emilia și șantajistul a băgat de 
seamă. 

— Astea nu sunt decât presupuneri. Tot o presupunere e și că 
biletul e autentic. Foarte frumos că Winston l-a adus. Dar chiar e 
scris de un răpitor? Cine ştie de unde îl are? 

— Ah, am mai spus asta o dată, insistă Kira. Din casa Emiliei. 

— Cum poţi să fii așa de sigură? 

— Winston mi-a spus. Adică... în orice caz, aşa mi-a dat de 
înțeles. 

— Ţi-a dat de înţeles. Mda, e clar, zice Pauli, pufnind în râs. 

Zău dacă pricep ce i se pare așa de nostim! 

— Dacă Winston ar fi o pisică absolut normală, acum aş râde și 
eu, intervine Tom, dar ştim că nu este așa. 

Are dreptate. Tom și Pauli au fost și ei implicaţi în aventura cu 
schimbul de corpuri. Fără ei doi, schimbarea înapoi n-ar fi reuşit. 
Aşa că Pauli ar fi trebuit să ştie ce motan deosebit sunt eu. Şi că am o 
legătură aparte cu Kira! 


— Da, știu asta, oftează Pauli. Totuşi, o răpire este o infracțiune. 
Față de asta, contrabanda cu ţigări a lui Vadim a fost chiar 
nevinovată. Nu știu dacă este o idee bună să ne amestecăm. 

— Gata, ştiu ce facem! strigă Kira, iar ceilalți se uită la ea cu 
interes. Ne ducem cu scrisoarea la părinții Emiliei și îi întrebăm de 
răpire. Ei pot să ne spună ce a făcut poliția până acum şi în ce fel am 
putea să-i ajutăm şi noi. 

— Să-i întrebăm pe părinții Emiliei? se încruntă Tom. Dacă 
mergem acolo ca detectivi amatori, o să ne dea afară în șuturi, fără 
niciun fel de menajamente. Din experiența mea, adulții nu se lasă 
bucuros ajutaţi de copii, atunci când lucrurile sunt serioase. 

— Da, aşa se întâmplă de obicei, dar ați văzut şi voi cât de năucă 
era mama Emiliei. Şi e evident că până acum poliția nu a reușit să 
rezolve cazul. Poate că părinţii Emiliei o să se bucure dacă ne oferim 
să-i ajutăm. 

Corect. Sunt cu totul de acord cu Kira. 

— Bine atunci, cedează Pauli. Merită să încercăm. Şi dacă 
scrisoarea de răscumpărare este autentică, oricum ar trebui s-o 
înapoiem cât mai repede. Poliția are nevoie de ea. Pentru cercetarea 
criminalistică şi așa mai departe. 

Cercetare criminalistică? Ce mai e și asta? Mie ideea mea de a lua 
hârtia cu mine mi s-a părut super! Poliţia a citit-o deja, nu mai are 
nevoie de ea. 

— Atunci ne-am înțeles, spune Kira zâmbind. Devenim iarăși 
agenţi secreți! Bateţi palma! 

Kira își întinde mâna dreaptă peste masă, iar Tom și Pauli își pun 
mâinile peste ea. 

— Exact! De acum suntem din nou cei trei agenţi! strigă Pauli. 
Toate bune și frumoase — dar cum trei? Ăștia nu ştiu să numere? 

Miorlăi indignat. 


— Oh, scuze, Winston, spune Tom. Suntem patru agenţi, nu trei! 

Așa e MULT mai bine! Acum mai trebuie doar să-i fac cumva pe 
prietenii mei bipezi să priceapă că nu numai agentul Winston face 
parte din echipă, ci și cele patru animale cu muşchi. Dar asta o s-o 
rezolv eu cumva. 


Secretul agenților de succes? Habar n-am. Și eu aş vrea să-i 
știu 


Când a zis că părinţii Emiliei ne-ar da afară în șuturi, Tom n-a fost 
prea departe de adevăr. Numai că momentan noi nici măcar nu 
suntem lăsați înăuntru, pentru că părinții Emiliei ne consideră 
complet nebuni. Mai rămâne de văzut dacă o să ne şi dea afară când 
o să încercăm să intrăm. 

Şi Tom mai are dreptate într-o privinţă: când zice că adulții nu se 
lasă bucuros ajutaţi de copii. 

Sunăm la ușă. Ne deschide un bărbat, care trebuie să fie tatăl 
Emiliei. În orice caz, lângă el îşi face imediat apariţia mama Emiliei, 
iar bărbatul o ia de umeri ca şi cum ar vrea s-o protejeze. Întrebarea e 
doar de cine. Fiindcă în fața uşii stau trei copii şi o pisică. Cu 
siguranță nu părem prea periculoși. Cu toate acestea, domnul Stetten 
ne priveşte foarte furios. 

— Da, ce vreţi? 

— Aăă, suntem niște prieteni de-ai Emiliei și avem o întrebare. 
Pentru că ieri n-a venit la școală și... 

Kira nu apucă să-şi ducă fraza la capăt. 

— Ce vă priveşte pe voi? o întrerupe bărbatul cu bădărănie. 
Emilia e bolnavă și este scutită de la școală. 

— Şi aţi mai fost și ieri aici, intervine soţia lui. Ce mai vreţi? 

De data asta, Tom ia cuvântul și vorbeşte foarte sigur pe el. 

— Am găsit ieri pe trotuarul din fața casei dumneavoastră ceva ce 
sigur vă aparține și voiam să vi-l aducem înapoi. 

Povestea asta o născociseră mai înainte Kira, Tom şi Pauli pentru 
a explica cum au ajuns în posesia scrisorii. Nu li s-a părut o idee prea 
bună să pomenească de pisici care ştiu să citească şi care transportă 
scrisori. 


Tom îi dă tatălui Emiliei biletul, care nu mai arată prea bine. În 
orice caz, încă mai poate fi deslușit cu ușurință, ceea ce domnul 
Stetten și face. Dar nici nu termină de citit, că se și întoarce din nou 
spre Tom şi răcneşte: 

— DE UNDE o aveţi? Cum aţi ajuns la scrisoarea asta? 

De frică, Tom se trage un pas înapoi și mă calcă pe labe. PFUI! Fii 
atent! 

— Ăăă, se bâlbâie Tom, cum v-am spus, era pe stradă. Ieri i-am 
adus Emiliei temele pentru acasă și atunci am găsit scrisoarea... 

— Serios? Și de ce nu ne-aţi adus-o imediat? 

Ce-i drept, domnul Stetten nu mai strigă, dar pare încă foarte 
nervos. 

— Pentru că n-am văzut imediat despre ce e vorba în scrisoare, 
răspunde Kira în locul lui Tom. Am crezut că e ceva mâzgălit de 
Emilia. N-am vrut să vă deranjăm încă o dată, ne gândiserăm să i-o 
dăm înapoi odată cu temele următoare. 

— Nu mai spune! pufneşte bărbatul. 

Ce-o fi cu el de se poartă așa? 

— Să-ţi explic de unde ştiu că minţi? o întreabă el pe Kira. 

— Dar nu mint! se apără Kira, făcând ochii mari. Cum puteți 
crede așa ceva? 

— Foarte simplu: pentru că noi am primit scrisoarea abia azi 
dimineaţă. Deci n-aveaţi cum s-o găsiți ieri. 

— Ah, face Kira. 

Mai mult nu spune, iar Tom şi Pauli schimbă între ei priviri 
consternate. E clar că au crezut că eu adusesem biletul ieri. Despre 
excursia mea de astăzi copiii nu știu nimic. Fir-ar să fie! Acum, din 
greșeală, am dat cu toții de belea! Cum mai ieşim din încurcătura 
asta? 


— Dacă într-adevăr aţi găsit scrisoarea, atunci ar fi trebuit să mai 
fi trecut astăzi o dată pe aici, spune tatăl Emiliei. Şi atunci mă întreb 
de ce. Aţi fost ieri aici, astăzi mai veniți o dată, văd că supravegheați 
atent casa, că altfel n-aţi fi observat toate hârtiile care zboară pe aici. 
De ce? întreabă el din nou, de-abia stăpânindu-şi furia. Dacă nu aveți 
o explicaţie foarte bună pentru asta, sun imediat la poliţie! Probabil 
că voi şi şantajistul sunteți mână-n mână! 

Sfântă sardină în ulei! Văd că iarăși mă ia cu furnicături în vârful 
cozii. Ba mi se zbârlesc și mustăţile — acum chiar am băgat-o pe 
mânecă! Și singurul care ar putea lămuri lucrurile, adică eu, nu poate 
vorbi cu oamenii. De fapt, sunt foarte, foarte bucuros că după ultima 
noastră aventură am plonjat din nou în corpul meu de pisică, dar mă 
surprind gândind că, în clipa asta, mi-ar prinde bine să fiu din nou 
Kira. 

Oare vom ajunge cu toţii la închisoare? Sau copiii la închisoare și 
eu la adăpost? Preţ de o clipă, meditez dacă ar trebui, pur şi simplu, 
s-o şterg. La urma urmelor, Emilia nu e prietena mea. Nici prietena 
Kirei. Pe de altă parte, nu pot s-o las pe Kira singură. Nu așa se 
poartă un animal cu mușchi tari, iar Winston Churchill nici atât. 
Așadar, abandonez gândurile mele lașe de fugă și, în schimb, încerc 
să mă fac drăgălaş. Poate că tatăl Emiliei este un iubitor de animale 
și asta o să-l mai îmblânzească puțin. 

Dar sigur nu este. Privirii mele incredibil de dulce domnul Stetten 
îi răspunde cu o căutătură urâcioasă. 

— Cum rămâne? mormăie el morocănos. Îmi daţi un răspuns sau 
trebuie să chem poliția? 

Kira îşi drege glasul. Ah, asta e fata mea! Întotdeauna curajoasă și 
cu un răspuns la îndemână. Întrebarea e numai: cum vrea să explice 
situația? 


— Îmi pare rău, domnule Stetten. Aveţi dreptate. Ce v-am spus nu 
e adevărul adevărat. Dar nici nu este cu totul fals. Chiar am găsit 
biletul, dar nu în faţa casei dumneavoastră. Motanul meu, Winston, 
a venit cu el în bot. De aceea nu știu când și de unde îl are. Am 
presupus doar că l-a luat ieri. Dar mă jenam să recunosc că motanul 
meu a șterpelit ceva de la dumneavoastră. De aici povestea cu 
trotuarul. 

Domnul Stetten nu-și ia ochii de la mine, dar nu spune nimic. În 
orice caz, privirea lui se schimbă din urâcioasă în foarte urâcioasă. 
OK. Hei, tovarăşi de la adăpost, încălziți-mi şi mie un locşor acolo! 
Vin îndată. 

Kira înghite în sec. 

— Winston a dispărut azi dimineaţă, zice ea. 

Poftim? Nu e deloc adevărat. Pur și simplu aveam altă treabă 
decât Kira; asta nu înseamnă că am dispărut. 

— Nu știu încotro a şters-o, dar poate că a mai fost încă o dată 
aici. Şi atunci trebuie să fi găsit scrisoarea. 

Domnul Stetten sforăie sau râde? Greu de zis. În orice caz, nu este 
un zgomot plăcut. 

— Ah, motanul tău mai vine o dată aici, găseşte scrisoarea de 
răscumpărare și ţi-o aduce ție. Cum să cred aşa ceva? 

Judecând după expresia de pe chipul lui, nu cred c-avem vreo 
șansă să-l facem să ne creadă. Uneori mie, ca motan, îmi este greu să 
citesc pe chipul unui om, dar de data asta este clar: domnul Stetten 
ne consideră niște mincinoși. Cu toate acestea, Kira nu se dă bătută. 

— Uitaţi-vă la scrisoare: veți vedea că este puțin roasă cu dinții. 
Cu dinţi destul de ascuțiți. Era Winston. Nici eu nu pot să-mi explic, 
dar a făcut ce-a făcut şi a ajuns cumva la scrisoare. Trebuie să mă 
credeți! 

Acum se bagă în vorbă mama Emiliei. 


— Klaus, poate că e așa cum spun copiii. Ştii că astăzi, înainte de 
prânz, am avut senzaţia că e cineva în casă. Am auzit un zgomot. Tu 
ai pus totul pe seama nervilor mei, dar poate că era motanul. 

— Să fim serioşi, Anja, e o poveste cusută cu aţă albă! se 
burzuluiește tatăl Emiliei. 

— Nu ştiu, insistă soţia lui. Eu tind să-i cred pe copii. De ce-ar 
minţi? Cred că ei chiar vor să ne ajute. În orice caz, n-ar trebui să 
anunţi poliția! 

Exact! Femeia are perfectă dreptate. Fără poliție! Domnul Stetten 
oftează. 

— Bine. Nu sun. Am zis și eu aşa. Mai am puţin şi-mi pierd 
minţile. 

— Vă mulțumesc pentru încredere! îi spune Kira doamnei Stetten. 
Așa este, vrem să vă ajutăm. Poate că noi putem să facem ceva ce 
poliția nu poate. Oricum, șantajistul scrie clar: fără poliție! 

Doamna Stetten încuviințează din cap. 

— Da, mulțumesc! Poate că este o idee bună. Cred... 

— Fără supărare, Anja, dar cum să ne ajute copiii ăștia? o 
întrerupe soțul, râzând cu amărăciune. Situaţia este mult prea gravă 
ca să te așezi la masă cu trei copii și un motan, adaugă el, după care 
se mai uită o dată atent pe scrisoarea de răscumpărare şi o 
împătureşte. Pe asta o dau imediat poliției, probabil c-o caută peste 
tot. lar pe voi vă rog să plecaţi, spune el, sfredelindu-i cu privirea pe 
Kira, Tom și Pauli. Vă rog să lăsaţi poliția să-și facă treaba. O să 
aranjeze ei în așa fel încât șantajistul să nu-i mai vadă. Și, mai ales, să 
nu scoateţi nicio vorbă despre răpire! Altminteri o puneţi pe Emilia 
într-un pericol şi mai mare! 

Copiii se grăbesc să aprobe din cap. Toţi mormăie ceva de genul 
„Desigur, stăm pe aproape” sau „Se înţelege ele la sine”. Apoi 
domnul Stetten închide uşa, iar noi pornim încetișor spre casă. 


OK, hai să rezumăm primul rezultat al investigaţiei noastre: n-am 
ajuns la închisoare. Dar nici super-agenţi nu prea am fost. 


O, brad frumos, o, brad frumos, nu eşti doar un vis de 
Crăciun! 


— Înseamnă că aventura noastră s-a terminat. 

Caramel se străduiește să își ia un aer dezamăgit, dar de fapt a 
părut ușurat să audă de impasul în care ne găsim. Asta pe mine mă 
supără. Cum să abandonăm așa de repede? Spike scoate un sunet 
care aduce cu un oftat foarte profund. 

— Mda. Nu se poate face nimic. Să așteptăm până găsim altă 
aventură. 

— Poftim? pufnește Odette furioasă. Să ne lăsăm descurajaţi, noi, 
animalele cu mușchi tari, din cauza unui mic eşec? Doar nu vorbiţi 
serios! În povestea celor trei adevărate animale cu mușchi tari, ele 
ajung chiar și la închisoare şi sunt amenințate cu moartea, dar luptă 
mai departe pentru a salva onoarea reginei. Aşa se poartă un erou! 

Exact! Caramel şi Spike nu sunt altceva decât niște papă-lapte. Eu, 
în schimb, mă sparg în figuri. 

— Hai, băieţi! Doamna are perfectă dreptate. Această mică 
problemă este o provocare, nu o piedică! mă zbârlesc eu la Spike și 
Caramel. Pentru ce suntem pisici? Cu siguranţă nu ca să dăm înapoi 
la primul obstacol. Mai ales dacă obstacolul e opera oamenilor! 

Odette mă privește extaziată, iar eu simt că-mi ia blana foc. Ce 
senzaţie extraordinară! Nu-mi pasă câtuşi de puţin că Spike dă din 
coadă supărat. 

— Ăăă, şi tu ce propui? 

— Dar e clar ca lumina zilei ce-avem de făcut! afirm eu. O să 
ținem sub supraveghere casa Emiliei zi și noapte. La un moment dat, 
tot o să se petreacă ceva. 

Caramel își înclină capul și priveşte sceptic. 


— La ce foloseşte să supraveghem casa? Nu rezolvăm nimic, 
pentru că răpitorul se ascunde cu Emilia în cu totul alt loc, e logic, 
nu? La urma urmelor, nici poliția nu supraveghează casa. 

Hm. Fir-ar să fie! Dacă stau să mă gândesc bine, obiecţia asta nu e 
chiar de ici, de colo. 

— Ceea ce ne trebuie este un indiciu în privința răpitorului, 
intervine Odette. Ceva, o urmă oarecare! Apoi putem să-l căutăm şi 
singuri, aşa cum face şi poliția. Numai că noi avem un avantaj 
decisiv: pe noi nu ne observă nimeni, deci putem acţiona fără să ne 
deranjeze nimeni. În schimb, poliţiştii au fost văzuţi o dată de 
răpitor, acum trebuie să fie foarte precauți. 

— Un indiciu, o urmă. Ce-ar putea să fie? gândesc eu cu glas tare. 

— Chiar așa, ţi-a venit vreo idee? Tu ai mai văzut-o pe Emilia în 
ultima vreme. la gândeşte-te! 

Uşor de zis. Mă străduiesc din răsputeri. Spike și Caramel se lăfăie 
mulțumiți la soare, de parcă ar spune: „La ce bun? Oricum n-o să 
iasă nimic”. Asta mă supără şi mă îndeamnă să mă gândesc şi mai 
temeinic. Mi-a atras ceva atenţia în ultima vreme? 

În colțul cel mai îndepărtat al creierului meu, începe să zbârnâie 
ceva. Un sunet încă foarte slab, dar clar. M-a frapat ceva de curând, 
dar ce era? Un amănunt minuscul, de fapt, absolut neînsemnat. Dar 
destul de bizar. Era... fir-ar să fie, cum de nu-mi vine acum în minte? 

— Într-adevăr, m-a frapat ceva, dar, pur şi simplu, nu mai ştiu ce 
era. Şi poate că nici nu avea vreo legătură cu răpirea, încep eu 
ezitant. 

Odette mă priveşte pătrunzător. 

— Încearcă să-ți aminteşti, Winston! Orice amănunt e important! 

— Odette, n-are niciun sens! pufneşte Spike. O să găsim noi alte 
aventuri. Nu ajungem nicăieri dacă ne amestecăm în treaba poliției. 
Mai bine să lăsăm adulmecatul plicticos în seama câinilor dresați 


pentru urmărire şi să ne îndreptăm atenţia spre lucruri mai 
interesante. 

Adulmecatul! Asta e! Mirosul! Mirosul de pom de Crăciun! Asta 
mi-a atras atenția în ultima vreme: la școală şi apoi când am 
adulmecat scrisoarea de răscumpărare. Şi, firește, în visul meu. Ăsta 
trebuie să fie indiciul nostru. Mă fâțâi agitat pe platforma pubelelor. 

— Am găsit! Mi-am amintit! Căutăm ceva ce miroase a pom de 
Crăciun. 

— Winston, ştii cât de mult te apreciez de la o vreme, dar n-are 
niciun sens ce spui, mă temperează Caramel. Este o zi superbă de 
toamnă târzie, copiii mănâncă îngheţată, noi, pisicile, stăm întinse la 
soare și tu vorbeşti de pomi de Crăciun? 

— Greșești, amice. Nu mă asculti. Eu vorbesc de ceva ce miroase a 
brad. 

— Ca scrisoarea de răscumpărare, asta vrei să spui? 

Odette este extraordinar de inteligentă! Bineînţeles că ea pricepe 
imediat despre ce vorbesc. 

— Exact. Asta vreau să spun. Mirosul ăsta l-am mai simțit şi la 
școală, când am fost cu Kira la repetițiile pentru piesa de teatru şi 
Emilia era bolnavă. 

Bineînţeles că partea cu visul o păstrez, prudent, pentru mine, 
altminteri prietenii mei o să mă ia de smintit. Sau, mai bine zis, o să 
mă creadă încă şi mai smintit decât mă cred deja. 

— Ce repetiții? Ce şcoală? 

Spike cască ochii contrariat. Nicio mirare. Fireşte că nu știe nimic 
despre viața mea ca motan de școală. 

— Joc un rol în piesa de teatru care tocmai se pregăteşte la școala 
Kirei. Ceea ce înseamnă că trebuie să fiu mereu pe scenă și să alerg 
de colo colo. Așa am observat mirosul de brad. Exact în ziua în care a 
dispărut Emilia. Nu ştiu exact de unde venea. 


— Pfff! face Spike, umflându-și obrajii. Se complică treaba! Unde 
să începem investigaţiile? 

— Ah, păi e evident! sare Odette. Bineînţeles că la şcoală! Noi 
patru sigur o să descoperim imediat de unde provine mirosul. 
Haide! Winston, arată-ne drumul! 

— Stai, stai, îi înfrânez eu setea de acţiune. Nu e chiar aşa de 
simplu! În primul rând, astăzi este sâmbătă și școala e închisă. În al 
doilea rând, în şcoală animalele sunt, de fapt, interzise. Eu sunt 
acceptat doar în mod excepțional. Prin urmare, dacă intrăm acolo ca 
la noi în curte, doamna Rosenblatt o să ne zvârle afară mai repede 
decât apucăm noi să spunem „miau”. 

— Dar cine este, mă rog, doamna Rosenblatt? 

Bietul Spike este complet pe dinafară. 

— Doamna Rosenblatt este directoarea FOARTE severă a școlii, 
adică şefa şcolii. Nimic nu-i scapă, darămite trei mâțe umblând 
brambura pe holuri. 

— Puah! face Odette, vădit neimpresionată. Pentru problema asta 
există o soluţie foarte simplă. Azi dimineaţă am fost cu toţii de acord 
că trebuie să colaborăm cu copiii ca să găsim răpitorul şi s-o eliberăm 
pe Emilia. lată și prilejul pentru o colaborare. Kira trebuie să facă în 
aşa fel ca Spike, Caramel şi cu mine să avem voie să jucăm și noi în 
piesă. Şi, odată ce suntem în clădire, pac! ne punem pe căutat. De 
îndată ce avem un suspect, îi lăsăm pe copii să preia controlul asupra 
misiunii. Ei pot să le explice poliţiştilor ce şi cum. Pentru asta chiar 
avem nevoie de aliați umani. 

— Nu știu, şovăie Caramel. O şcoală? Ăsta e un loc în care sunt 
mulți copii, nu-i aşa? Acolo precis e foarte multă gălăgie. 

În fond, are perfectă dreptate. Dar, dacă vreau să dau bine în fața 
lui Odette, trebuie să iau hotărât cazul în lăbuţele mele. 


— Nu e chiar așa de gălăgios, încerc eu să reechilibrez aprecierile. 
Planul lui Odette mi se pare bun. O s-o întreb pe Kira. 

— S-o întrebi pe Kira? se minunează Spike. Winston, uneori zici că 
ești într-o ureche, zău așa. Simpatic, nu-i vorbă, dar într-o ureche. 

Tocmai mă pregăteam să-i dau o ripostă pe măsură, când în curte 
îşi face apariția Kira. Când ne întorseserăm de la familia Stetten, mă 
lăsase să mă mai plimb prin curte, dar acum pare să se dea stingerea. 

— Winston, ai flirtat destul! Acum vii din nou cu mine sus. Ştii cât 
de tare o deranjează pe mama plimbările tale în ultima vreme. 

Vine la platformă și mă ia în brațe. 

— Ai flirtat destul? întreabă consternat Caramel. Ce vrea să 
spună? 

Miorlau, sfântă sardină în ulei! Nu trebuie să știe nimeni cât de 
mult o plac eu pe Odette, Kira! O urmăresc cu coada ochiului pe 
Odette. Se uită ironic la mine? Nu, slavă Domnului, nu! N-a înţeles 
mica aluzie a Kirei. 

— Ăăă, habar n-am ce-a vrut să spună, ies eu din încurcătură. Mi- 
e indiferent. Principalul este ca luni să ne ducă pe toţi la şcoală. O 
conving eu, nu vă faceţi griji. E o joacă de copil pentru mine. 

Odette încuviințează cu simpatie, dar, pe când mă îndepărtez în 
brațele Kirei, apuc să mai văd cum Spike și Caramel clatină 
neîncrezători din cap. Ştiu eu ce e în capul lor: „ăsta sigur e într-o 
ureche!”. 

Ba nu sunt! Vă arăt eu vouă! 


Educaţie pe rusește. Mâncare italienească. Trişat pe 
nemțeşte 


— Ei, iar a fugit mârrrtanul? 

Babușca mă măsoară bănuitoare din priviri când Kira mă aduce în 
camera de zi şi se așază împreună cu mine pe canapea. 

— Nu. Doar l-am lăsat puţin în curte să mai alerge. Winston are 
nevoie de libertate. 

Exact! Pentru că eu sunt un tip sălbatic şi periculos și, de la o 
vreme, mi se pare mult prea plictisitor să fiu un simplu motan de 
apartament. 

Hmm, OK, ăsta este adevărul doar pe jumătate: de fapt, îmi place 
mult în casă, numai că n-o pot impresiona pe Odette dacă stau toată 
ziua întins pe canapea. Dar cui să-i spun asta? Babușca n-are cum să 
mă înţeleagă. 

— Kira, kak haraşo şto ia nakaneț budu zdesi. La budu v buduşem 
pamagati tvaiei mame ştobi zdesi nakanet vazarila pariadka! 

— Buni, din păcate, eu nu mai înțeleg rusa. Trebuie să vorbeşti 
nemţește cu mine. 

Miorlau, ce minciună gogonată! Ştiu, de când am stat în corpul 
Kirei, că înțelege perfect rusește. Dar de ce nu vrea Kira să 
recunoască? Poate că nu-i convine ce a spus babuşca? Apropo, a zis 
c-o să aibă grijă să fie ordine aici. Văd că pricep chiar şi ca motan, 
chiar dacă nu-mi face nicio plăcere să mi-o închipui pe babuşca dând 
ordine pe aici. Eu chiar cred că la noi totul este perfect. 

— Nu vorbeşti deloc ruseşte? oftează babușca. Ioi, ioi, asta e rău! 
O să te învăţ din nou. 

— Mulţumesc pentru ofertă, buni, dar am destule de făcut pentru 
școală, ciripeşte Kira cu veselie. 


— Bine, oftează babuşca. Rămâne pe mai târziu. Atunci o să mă 
ocup deocamdată de mârrrtan. 

Audi Cum? De mârtan? Ăsta-s eu! Sfredelindu-mă cu privirea, 
babuşca mă poftește lângă ea. 

— Winstooon! Tu vii aici! 

Sfântă sardină în ulei! Tonul ăsta nu admite niciun refuz! Dar să 
nu-și închipuie că mă impresionează. Nu mă repet cu plăcere, dar eu 
nu sunt un câine. 

Vădit plictisit, mă preling de pe canapea și mă târăsc cât se poate 
de nepăsător spre culoar. 

— Winstooon! Vino aici! 

Îmi continui impasibil drumul spre bucătărie. În spatele meu 
răsună un potop întreg de ocări pe ruseşte. Ha! Nici măcar nu întorc 
capul. Dacă ea își închipuie că poate să mă educe, se înșală. 

Când să intru în bucătărie, Kira apare din senin lângă mine. 

— Winston, te înțeleg perfect. Dar, din păcate, avem şi așa destule 
probleme. Închipuie-ţi ce-ar fi dacă în mijlocul investigaţiilor noastre 
ne-am pomeni încă o dată închiși în casă. Sau ne-am trezi că nu mai 
ai voie să ieşi cu mine. Ar fi o catastrofă! Nu ne mai trebuie necazuri 
și cu babușca. Te rog, fă ce zice ea! 

Pufăi indignat. Cum să fac pe motanul dresat, dacă nici Kira nu-i 
face pe plac bunicii ei? 

— Da, ai dreptate. Nici eu nu m-am comportat exemplar când m- 
am prefăcut că n-aş mai înțelege ruseşte. Dar eram în legitimă 
apărare! Altminteri sigur m-ar fi obligat să vorbesc cu ea rusește. M- 
ar fi durut gâtul de la atâta rusă. M-am dezobișnuit să vorbesc limba 
asta. 

Măi să fie! Ce scuză trasă de păr! Mă uit la Kira supărat. 

— Pe bune, Winston. Ăsta e adevărul! 

Mă apucă pe sub burtă și mă scarpină uşor. Sfrrr! 


— Ei, vezi? Suntem iarăşi prieteni, nu-i așa? Fă şi tu o jumătate de 
oră ce vrea babușca. Dacă ea e mulțumită, și noi o să fim. De acord? 

Bine! De acord. Dar la mine asta nu funcţionează așa, fără mită. 
Mă întorc spre uşa bucătăriei, o împing uşor cu botul, apoi mă aşez 
și mă uit la Kira, așteptând. Să vedem dacă își dă seama ce vreau să 
spun. Zâmbește. 

— OK, Winston. O să primeşti o mică recompensă pentru efortul 
tău: dacă eşti cuminte, mâine o să ai o porţie dublă de pelmeni. 
Gătim mâine din nou. 

Ei, da, aşa mai merge! Cum de-și închipuie Spike că pisicile și 
copiii nu se pot înțelege între ei? Dimpotrivă, sunt gând la gând! 

Mă urnesc din prag și, mișcându-mă cu încetinitorul, o iau înapoi 
spre camera de zi, unde babușca încă mă așteaptă. 

— Smatri u menia drujokl la tebia işio maneram nauciu! 

Mi se pune un nod în gât. Aşadar, este ferm hotărâtă să mă 
deprindă cu bunele maniere. În orice caz, asta a spus adineaori. Asta 
e, pentru o porție zdravănă de pelmeni, o să strâng din dinţi și o să 
suport. Când lovește din nou cu palma locul gol de lângă ea şi strigă 
„hopa!”, sar şi mă aşez lângă ea. Babușca zâmbeşte mulțumită, iar 
Kira, care m-a urmărit, cască ochii mari și se preface surprinsă. 

— Vezi, Kira? Merge bine! Mârrrtan bun! 

Mă scarpină ușor după urechi, iar eu o las. Ba mai mult, mă decid 
să torc. Sunt un lingușitor, ştiu. Dar pelmenii sunt, pur şi simplu, un 
deliciu! 

— Așa, mârrrtan. Când eu spun „la coşuleţ”, tu fugi la coșuleț și 
te bagi înăuntru. 

Oh, nu! Doar nu suntem la circ. Încetez imediat să torc. Kira, care 
îşi dă seama imediat că am devenit recalcitrant, se apleacă și îmi 
șopteşte la ureche „pelmeni”. Bine, Kira, dacă insiști. Dar mult mai 
trebuie să muncesc pentru bunătăţile alea! 


— La coșuleţ, Winston! ordonă babușca. 

Eu sar de pe canapea și fug spre bucătărie, cu capul plecat. Intru 
pe uşă și mă vâr în coşulețul meu — un spectacol nedemn de un 
motan! Rămân acolo până ce babușca își face apariţia în bucătărie, ca 
să se convingă de fenomenalul ei succes educațional. 

— Ah! Foarte cuminte! Foarte cuminte! 

Se apleacă spre mine și mă mângâie uşor pe cap. Dacă aş putea, aș 
schelălăi, aşa de mult mi se pare că semăn cu un câine! Probabil că 
următoarea comandă pe care o s-o învăţ o să fie „şezi!” sau „culcat!”. 
Bine măcar că prietenii mei, animalele cu mușchi tari, nu pot să mă 
vadă acum! 

— Ah, mamuşca, văd că te înţelegi bine cu Winston, zice Ana, 
intrând în bucătărie. 

— ÎI învăţ buna purtare. Merge bine! Când termin cu mârrrtanul, 
pot să mă ocup şi de copil. Tebe sleduiet gavariti s Kirai po-russkii! 

— Să vorbesc rusește cu Kira? repetă Ana ceea ce babuşca tocmai 
a spus pe ruseşte. De ce? Doar trăim în Germania. Eu nu mai vorbesc 
rusește decât rar de tot. Mi se pare mai important ca fata să 
vorbească perfect germana, ca să aibă succes aici. În plus, Kira e deja 
bine-crescută! 

Babușca dă din cap nemulțumită şi mormăie ceva ininteligibil. E 
clar că e supărată. Dar și Ana arată de parcă ar fi înghiţit o broască. 
Strânge din buze şi aruncă fulgere din priviri. Nu sunt semne bune! 

Probabil că Werner a avut dreptate: Ana a vrut să-i demonstreze 
mamei sale că aici, în Germania, totul merge strună. lar dacă babușca 
are îndoieli, Ana se supără. E clar că la oameni educaţia copiilor este 
ceva important. În privinţa asta nimeni nu vrea să facă ceva greșit și 
să treacă drept un părinte neglijent. Pfff! Dacă mă întrebaţi pe mine, 
educaţia este supralicitată! I se dă prea multă importanţă. Dar, 
desigur, pe mine nu mă întreabă nimeni. 


Werner bagă capul pe ușa bucătăriei. 

— Ah, o discuţie mamă-fiică, ce frumos! 

Ana îi aruncă o privire plină de otravă. E clar că remarca lui nu i 
se pare nostimă. Werner ridică din umeri, în semn de scuză. 

— Nu vreau să deranjez, voiam doar să întreb dacă doamnele ar fi 
interesate să luăm masa la restaurant. Crochetele de peşte de azi, de 
la prânz, au fost de-a dreptul delicioase, dar poate că oaspetelui 
nostru nu i s-au părut tocmai potrivite pentru o masă de bun-venit, 
așa că vă invit cu plăcere la restaurantul meu italienesc preferat. La 
Come Prima, pe Calea Eppendorf, bucătăria este fantastică. 

— Ah, nu știu, se codește Ana. Ce zici, mamă? 

— Cine e Come Prima ăsta? Este prieten cu profesorul? 

— Se poate spune şi aşa, doamnă Kovalenko, râde Werner. Pe 
Ricardo îl cunosc de mulţi ani şi, după părerea mea, gătește cea mai 
bună mâncare italienească din zonă. Cunoașteţi bucătăria 
italienească? 

Bătrâna clatină din cap şi se strâmbă de parcă i s-ar părea absolut 
exclus ca un bucătar italian să fie în stare să gătească ceva gustos. 

Ce femeie dificilă! Eu nu mă pricep, ce-i drept, pentru că Werner 
nu m-a dus niciodată la restaurantul ăsta, dar dacă stăpânul meu 
recomandă ceva, nu. Se poate să nu fie bun! Pe cuvânt! În afară de 
asta, este puțin cam nepoliticos să reacţionezi așa la o invitaţie 
amabilă. În orice caz, mie așa mi se pare. 

Ana pare să gândească la fel ca mine, pentru că îşi dă ochii peste 
cap şi spune: 

— Mamușca! Bucătăria italienească este renumită în toată lumea. 
Şi dacă domnul profesor recomandă un restaurant, cu siguranţă este 
unul foarte bun. 

— Așa zici? face babușca, uitându-se neîncrezătoare la fiica ei. 
Atunci poate mergi tu singură cu profesorul? Ar fi mai bine! lar eu o 


să am grijă de copil şi de mârrrtan. 

Acum zâmbește, bucurându-se de ideea ei de a-i trimite pe 
Werner și pe Ana singuri. De ce-o fi mai bine aşa, nu pricep. Oricum, 
eu mă bucur, desigur, dacă rămâne Kira acasă — poate că așa o să pot 
să încerc, în sfârșit, să-i explic planul de salvare a Emiliei. Dar de 
supravegherea babuşcăi m-aș lipsi. Așa că, Werner, mai bine ia-o pe 
cucoană cu tine! 

— Ăăă... face Werner încurcat, ca și cum babușca ar fi spus ceva 
care l-ar fi deranjat întrucâtva, nu, m-aș bucura dacă ne-aţi însoți. 
Sunteţi oaspetele nostru de onoare! Şi oricum, Kira poate veni şi ea 
cu noi. Este pentru mine întotdeauna o plăcere să fiu în preajma unui 
copil atât de bine-crescut. 

Ana îl priveşte radioasă pe Werner, așa cum aş vrea să mă 
privească pe mine Odette. În schimb, babușca ridică din umeri şi 
pare să fie de altă părere. Zău că nu înţeleg; — oare copiii bine-crescuţi 
din Rusia sunt altfel decât cei din Germania? Din păcate, babușca nu 
mă lămurește. În loc de asta, pe buze i se întinde, în cele din urmă, 
un zâmbet chinuit. 

— Bine, bine. Atunci vin şi eu. Vă mulțumesc foarte mult pentru 
invitaţie, domnule profesor. 

— Excelent! Îmi iau sacoul şi o chem pe Kira. 

Werner iese grăbit din bucătărie. Mă iau după el. În camera de zi 
nu e, așa că fugim mai departe spre camera Kirei. Când să intrăm, mi 
se pare că aud vocea Kirei; pare să discute cu cineva. Şi pare cam 
nervoasă. Werner bate scurt la ușă, iar fata deschide. Nu e nimeni 
înăuntru în afară de ea. Ciudat. De când vorbește Kira singură? 
Werner nu pare să se mire. Dar lipsa lui de reacție nu mă surprinde 
câtuşi de puţin. Probabil că nici n-a auzit. Oamenii au un auz 
groaznic. Mă rog, în comparaţie cu noi, pisicile. 


— Bună, Kira! Ca să sărbătorim ziua de azi, vă invit la 
restaurantul meu italienesc preferat. Acolo se face cea mai bună 
pizza din oraş. Plecăm chiar acum. 

— Domnule Hagedorn, vă supăraţi dacă rămân acasă? Sunt cam 
obosită. 

Kira pare sinceră şi, într-adevăr, se freacă la ochi. Ciudat, de unde 
oboseala asta subită? Eu n-o ştiu așa. De obicei, e vioaie la ora asta. 

— Ei, chiar e păcat, dar dacă ești obosită, atunci mai bine du-te 
devreme la culcare. Restaurantul nu pleacă nicăieri, te iau altădată 
cu mine. 

— Da. Aşa voi face. Îmi ung cu ceva o felie de pâine și mă bag la 
somn, spune Kira, căscând. 

— Așa să faci. Noapte bună! 

— Mulţumesc! Și dumneavoastră, poftă bună! 

Werner iese și închide ușa. 

De când o ştiu eu pe Kira, nu s-a întâmplat niciodată să meargă de 
bunăvoie devreme la culcare. Cu atât mai puţin când alternativa este 
o pizza savuroasă. Ceva nu se leagă. Foarte suspect! 


Incep căutările! 


v 


— Winston, au plecat? întreabă Kira, scoțând capul pe ușă și 
trăgând cu ochiul pe culoar. 

Eu miorlăi strașnic, ca să-i dau de înțeles că Werner, Ana și 
babuşca au ieşit din casă. Kira pare să priceapă, pentru că iese 
imediat din camera ei și se ghemuiește lângă mine. 

— Eşti gata de o aventură, grăsanule? 

Cum adică grăsan?? Dar da, sunt pregătit! 

— Tocmai a sunat Tom, îmi explică ea. 

Ah, de aceea i-am auzit glasul mai devreme! Nu vorbea singură; 
vorbea la telefon cu Tom. 

— L-a căutat mama Emiliei. l-a mulțumit pentru vizita noastră de 
astăzi și a spus că s-ar bucura s-o ajutăm. Dar în secret. Tatăl Emiliei 
și poliția nu trebuie să ştie. Aşa că trebuie să mergem repede la casa 
familiei Stetten. Pentru că diseară domnul Stetten nu este acolo. 

Sfântă sardină în ulei! Şi asta tocmai când voiam să mă fac comod 
pe canapea! Sunt trist. Dar nu las să se vadă. Kira nu trebuie să știe 
că mi-a cam pierit cheful de aventură pe ziua de azi. 

— Poate că nu vrei să vii cu noi, agent Winston? 

Fir-ar să fie! A observat, totuşi. O viață de agent este însă și 
obositoare. Ridic lăbuţele din faţă și miorlăi cu putere. Bineînţeles că 
vin ȘI eu. 

— Atunci haide! Este ocazia perfectă. Două ore tot o să stea la 
restaurant mama și ceilalți. Nici n-o să-și dea seama c-am lipsit. 

Dă fuga la şifonier, își ia jacheta şi deschide ușa apartamentului. 
Mă ţin după ea. 

Odată ajunşi în stradă, mă trăsneşte ideea că trebuie neapărat s-o 
pun pe Kira la curent cu planul celor patru animale cu muşchi tari. 
De fapt, trebuie mai întâi să-i explic că cele patru animale cu mușchi 


tari există. Chiar dacă faţă de Spike şi Caramel am făcut pe grozavul, 
lăudând buna înţelegere dintre copii şi pisici, n-o să-mi fie ușor s-o 
fac pe Kira să priceapă. Acu-i acu! 

O iau înaintea Kirei și o cotesc în curte. 

— Hei, Winston! Nu în curte! N-avem timp. Dacă nu suntem 
acasă când se întorc mama, Werner și babușca, sigur o să se lase cu 
scandal. Vino odată! 

Hm, cum s-o fac pe Kira să înțeleagă că trebuie să-i luăm cu noi pe 
Odette, Spike și Caramel? Mă opresc și miorlăi din răsputeri. 

Kira vine la mine. 

— Winston! Trebuie să ajungem repede la familia Stetten! Pauli şi 
Tom sunt deja pe drum, să nu-i lăsăm să ne aștepte. Dar dacă tu nu 
vrei să vii, rămâi aici. Te culeg eu de aici când mă întorc. 

Miorlau! Alt moment când mi-aș dori ca fata asta să-mi mai poată 
citi gândurile. Era mult mai practic așa. Acum însă trebuie să găsesc 
altă soluție. Cu mult efort, mă ridic pe picioarele dinapoi și arăt cu 
laba când spre poartă, când spre curte. 

— Ce faci acolo? râde Kira. Ce înseamnă asta? Tare caraghios eşti, 
mă tăvălesc de râs! 

OK. Să încerc altfel. Fug la poartă, miorlăi tare, mă plimb în cerc şi 
apoi mă întorc la Kira. Probabil că, în locul ei, nici eu n-aş înţelege ce 
înseamnă asta, dar așa, la repezeală, nu-mi vine nimic mai bun în 
minte. 

— Hm, se gândeşte Kira, ce vrei? 

Se uită prin curte, care e deja cufundată în întuneric. Oare ar 
pricepe dacă aș alerga la platformă? Doar ştie că ăsta e locul de 
întâlnire al pisicilor din curte. Din păcate, niciuna dintre ele nu se 
vede, dar poate că se prinde Kira și aşa. O iau la fugă spre pubele, 
fac un salt pe platformă, miorlăi acolo în toate direcțiile, sar iarăşi jos 
și fug din nou la Kira. 


yvy 


— Mda, deci... încearcă ea să ghicească, vrei... ăăă... ca eu să... 

Se scarpină în cap, apoi un zâmbet îi luminează fața. 

— Vrei să-i luăm cu noi pe prietenii tăi? Asta e? 

Bingo! Am nimerit-o! Încep imediat să torc, ca să înțeleagă că a 
nimerit-o. 

— Deci asta era! Dar de ce? 

Of, Doamne, of, Doamne, of, Doamne! Pe mustățile mele! Cum să- 
i explic? N-am cum să-i împărtășesc prin pantomimă complicatul 
nostru plan pisicesc cu investigaţiile de la școală. Nu poate să aibă şi 
ea încredere în mine, fără să mai pună atâtea întrebări? Mai trag un 
miorlăit și fac semn cu lăbuţa spre curte. Kira oftează. 

— Bine, bine, dacă chiar trebuie! Dar nu putem să așteptăm cu 
orele ca prietenii tăi să-şi facă apariția. Ori vin imediat când îi chem, 
ori plecăm fără ei. Clar? 

Miau. Clar ca lumina zilei. 

Kira merge cu mine la platformă şi o lovește cu palma. 

— Odette! Pisicilor! Unde sunteţi? Veniţi aici, repede! 

Miorlăi, la rândul meu: 

— Haideţi, colegi! Sus, ne cheamă aventura! 

Încet de tot, se strecoară spre platformă Odette. 

— Hei, Winston! Ia zi, i-ai explicat Kirei planul nostru? 

— Da, i-am explicat. 

— Super. Păcat că Spike şi Caramel nu sunt aici. N-au crezut c-o 
să reuşești. Şi ce-a spus Kira? Cum i se pare planul? 

— Păi da, ce să zic... i se pare bun. 

Asta nu e chiar o minciună. Sunt sigur că i se va părea bun când îl 
va afla. Într-un fel, i l-am și explicat. Adică, aproape. Oarecum. Eh, o 
să afle detaliile pe parcurs. 

— Foarte bine, Winston! Atunci putem, în sfârșit, să plecăm şi să 
salvăm bietul copil! 


— Exact. Dar unde sunt Caramel și Spike? Ai vreo idee? 

— Nu. Nu i-am mai văzut de la mica noastră discuţie. Probabil că 
zac pe undeva și dorm. Spike nu e cel mai sprinten motan din lume, 
iar Caramel e destul de fricos. Cred că ziua de azi i-a dat gata. 

Oftez. Pe două dintre cele patru animale cu mușchi tari deja nu 
mai pot să contez. Bună treabă! 

— Acum ce mai e, Winston? întreabă Kira. Vine şi Odette cu noi? 

Miorlăi în semn de răspuns şi tropăi pe lângă Kira, care iese pe 
stradă. Odette ne urmează și pornim toți trei spre casa Emiliei. O fată 
și două pisici. Deodată, mi se pare că ideea de a o salva tocmai noi pe 
Emilia este cam nebunească. Dar poate că e din cauză că și ziua mea 
a fost destul de lungă. 


XXX 


— Ce frumos din partea ta că ai venit atât de repede! Cei doi 
prieteni ai tăi sunt deja aici, ne întâmpină cu prietenie mama Emiliei 
și ne invită în casă. Ah, a mai sosit o pisică. Nostime, cele două! 

Nostime? Noi nu suntem nostime! Suntem agenţi secreți! Deşi îmi 
dau seama că remarca a fost făcută cu simpatie, pe mine mă supără. 
Şi îmi trezește din nou ambițiile de erou. Dacă e s-o salveze cineva pe 
Emilia, atunci noi o s-o facem! 

Doamna Stetten o conduce pe Kira în camera de zi. Tom şi Pauli 
sunt deja acolo, pe canapea, și ne salută amical. 

— Bună, Kira, bună, Winston! spune Tom, după care, zărind-o pe 
Odette, zice: Ah, ea cine e? 

— Odette, îl lămureşte Kira. O pisică din curtea noastră. Dar 
foarte isteațţă. În caz că avem nevoie de sprijin patruped, cu 
siguranță putem conta pe ea. 

Odette mă împunge cu coada. 


— Hei, parcă ziceai că știe planul. 

— Ăăă, da, îl știe. 

— Atunci ce înseamnă „în caz că avem nevoie de sprijin 
patruped”? E taman invers: noi avem nevoie de sprijin biped. Rolul 
principal îl avem noi, pisicile. lar când vom afla cine e răpitorul, îl 
vom denunța — adică tu le vei spune copiilor. Așa am stabilit! 

Pe tăvița mea cu nisip, Odette poate fi foarte obositoare! 

— Să nu despicăm firu-n patru. Eu i-am explicat Kirei că putem să 
colaborăm într-un fel sau în altul la rezolvarea cazului. Şi așa o să şi 
facem. 

— Hm, mormăie Odette, aruncându-mi o privire sceptică. 

Mă hotărăsc să n-o mai iau în seamă. N-avem timp de palavre. La 
urma urmelor, avem un copil de salvat, miorlau! 

Doamna Stetten pune pe masă câteva pahare şi le toarnă copiilor 
ceva de băut. Apoi se aşază și ea. Pare foarte obosită și palidă, ca și 
cum n-ar fi dormit deloc noaptea trecută. 

— Mă bucur foarte mult că ați venit. Soţul meu n-a fost tocmai 
prietenos cu voi astăzi, dar ne facem foarte multe griji pentru Emilia. 
Nu e în apele lui. Sper că înţelegeți. 

Tom, Pauli şi Kira încuviințează. Eu nu zic nimic, dar înţeleg și eu. 
Nici nu vreau să mă gândesc cum ar fi dacă cineva ar răpi-o pe Kira! 

— Dar eu una cred că ajutorul vostru ne-ar prinde bine. De aceea, 
am căutat în lista clasei numărul de telefon al lui Tom și l-am rugat 
să mai vină o dată aici. 

Oftează și se uită în jur. 

— Momentan, poliţia încă nu are o pistă clară. Este exact aşa cum 
ați presupus voi: a existat o încercare de a preda banii de 
răscumpărare, dar șantajistul a observat că poliția era prezentă şi nu 
s-a arătat. Data viitoare trebuie neapărat să reuşim, altminteri... 


Vocea începe să-i tremure, apoi se frânge. Tom, care stă chiar 
lângă ea, o ia de umeri. 

— Doamnă Stetten, eu cred că vă putem ajuta să daţi de urma 
șantajistului. Suntem mult mai puţin bătători la ochi decât poliţiştii. 
Nouă sigur n-o să ne dea nicio atenţie. 

lar mie și lui Odette, încă și mai puţină. La drept vorbind, cu 
siguranță nu este nimic mai puțin frapant decât două pisici care 
umblă brambura, aparent fără nicio treabă. Prin urmare, n-ar trebui 
să mai pierdem vremea, ci să începem, în sfârșit, căutările. De fapt, 
eu trebuie să încep. Poate că mai găsesc pe aici vreun indiciu, ceva 
care să miroasă a pom de Crăciun. 

Mă dau jos de pe canapea și traversez în grabă camera, cu nasul 
foarte aproape de parchet, adulmecând. Probabil că semăn cu un 
tâmpit de câine, dar mi-e indiferent. În orice caz, este pentru o cauză 
bună. 

— Hei, ce faci? mă întreabă Odette, care a rămas lângă canapea. 

— Caut indicii, zic eu după o clipă de gândire. O tactică de 
investigare foarte importantă. 

— Aha, face Odette, apropiindu-se. Şi? Ai găsit ceva? 

Clatin din cap și adulmec mai departe. Sper să descopăr curând 
ceva. Nu vreau să mă fac de râs degeaba în faţa lui Odette. 

Când adulmec în dreptul ușii, aud un foșnet ușor. O secundă mai 
târziu, prin deschizătura uşii simt un damf de brad. Sar ca 
electrocutat! Mă reped pe culoar, luându-mă după miros. Şi iată că 
zăresc un plic pe jos. Cineva trebuie să-l fi aruncat prin fanta cutiei 
de scrisori de la uşa de la intrare. Îl apuc cu grijă: nu m-am înșelat! 
Miroase a brad! 


De-a puia gaia 


— Odette! Vino repede! 

În câteva secunde, Odette e lângă mine. 

— Da. Miroase a brad. Trebuie să fie o nouă scrisoare de 
răscumpărare! Tocmai a fost aruncată înăuntru. Hai să chemăm 
repede oamenii. Trebuie să ne deschidă uşa. Poate înhățăm 
șantajistul! 

Intru ca fulgerul în camera de zi, cu scrisoarea în bot. Sar hotărât 
pe măsuţa de cafea, aterizez cu o oarecare grație printre paharele cu 
apă ale copiilor și las scrisoarea din bot. 

— Winston! Poartă-te frumos şi dă-te jos de pe masă, îmi șuieră 
Kira. 

— Hei, strigă surprinsă Pauli, ia uitaţi ce a adus! O scrisoare! 

— Poate că e o nouă scrisoare de șantaj! sare Tom. 

Dă s-o apuce, dar mama Emiliei i-o ia înainte şi ridică plicul de pe 
masă folosindu-se de o batistă. 

— Atenţie! Dacă este, într-adevăr, un bilet de la șantajist, trebuie 
să avem grijă să nu ștergem urmele. Staţi o clipă, să aduc un cuţit de 
deschis plicuri. 

Să așteptăm? Ce idee proastă! Până deschidem noi plicul, 
răpitorul o să fie departe. Sar de pe masă și încep să pufai și să 
miorlăi. Mă duc repede la ușa sufrageriei, pufăind întruna. 

— Winston vrea să-l urmăm! strigă Kira și aleargă după mine. 

Ceilalți se ridică și ei și ies din cameră. Alerg mai departe pe 
culoar, mă opresc în fața ușii de la intrare şi încep s-o zgârii cu 
ghearele. Odette mă imită. Acum oamenii trebuie, totuşi, să înțeleagă 
că vrem să deschidă ușa. 

Asta şi fac! Kira apucă clanţa și o apasă. Nici nu se deschide bine 
uşa, că am şi luat-o la goană. Pe treptele din faţa casei încă se mai 


simte un iz de brad, dar afară este mai dificil să depistezi un miros. 
Încet-încet, încep să capăt ceva respect față de simţul olfactiv al 
câinilor. Nu este deloc așa de simplu, mai ales când în aer plutesc şi 
se amestecă atât de multe mirosuri. După cum spune Werner mereu: 
„Fiecare e bun la câte ceva”. Iar câinii se pricep să se ghideze după 
miros. Chiar dacă nu sunt atât de perspicace ca noi, pisicile. 

Mă așez pe treapta cea mai de jos și mă uit în jur. Nu se vede 
nimeni. Logic. Nici nu era de așteptat ca infractorul să stea așa de 
mult prin preajmă, așteptând să dăm noi peste el. 

Odette se așază lângă mine. 

— Fir-ar să fie! Cred că l-am pierdut, nu? 

— Da, așa se pare, zic eu şi las capul în jos. 

— Ah, doar n-o să ne descurajăm din atâta lucru. Vino. Eu o iau 
pe stradă la stânga, tu — la dreapta. Poate că avem noroc și îi luăm 
urma din nou. 

— De acord, bună idee. Haide! 

Înainte să pornesc, Kira vine la mine. 

— Hei, Winston! De unde provine scrisoarea asta misterioasă, ai 
vreo bănuială? Sau ştii chiar unde se află infractorul? Ai fi cu 
adevărat Super-Winston! 

În primul rând, eu sunt deja Super-Winston, iar în al doilea, acum, 
din păcate, n-am deloc timp să stau la taclale cu Kira. Pornesc 
neabătut în căutarea infractorului și o las pe Kira cu ochii-n soare. 
Am noroc: după câţiva metri, descopăr din întâmplare un şervețel 
folosit, mototolit. OK, nu e ceva fantastic în sine, dar şi el miroase a 
brad! Mă întorc — Odette este suficient de aproape ca să o pot striga. 

— Hei, vino-ncoace! îi strig eu. Am găsit ceva. 

— Ce e? zice Odette, venind imediat lângă mine. 

— Uite, șervețelul ăsta. 


— Folosit! Ce scârbos! se strâmbă Odette şi, cu toate acestea, îl 
adulmecă. Ai dreptate! Miroase a brad. Este un indiciu! Răpitorul 
pare să aibă guturai. Poate avem noroc și mai aruncă niște şerveţele! 

Fugim mai departe și curând dăm de următoarea batistă. Iarăşi 
simțim o adiere de brad. Zici că ne jucăm de-a puia gaia! Mă uit în 
jur. La o oarecare depărtare, la marginea străzii, doi oameni stau și 
discută. Unul dintre ei ridică mâna și își şterge nasul. Ne repezim 
amândoi în direcția aceea, dar când ajung ceva mai aproape, văd că 
cei doi sunt copii. 

Odette are acelaşi gând ca și mine. 

— Păcat! Copii. Ce zici, ne mai apropiem puţin? 

Cântăresc situația. Pentru că simt din nou furnicături în vârful 
cozii, hotărăsc să mă uit mai de aproape. N-are ce să strice și oricum 
n-avem altă urmă. 

Mă apropii pe furiș de cei doi copii. Un băiat și o fată, ceva mai 
mici decât Kira și prietenii ei. 

— Ah, uite, două pisici! se bucură fata şi se apleacă să mă 
mângâie. 

Imediat mirosul de brad mă înţeapă în nas. Mâna fetei miroase 
exact ca plicul scrisorii. Așa deci! 

— Repede, Odette! Adu-o pe Kira! Fata asta are ceva de-a face cu 
scrisoarea! Între timp, eu încerc să-i ţin pe loc pe copii. 

Odette o ia la fugă fără o vorbă. 

— Vino, Lotti, trebuie să mergem acasă, deja se întunecă, spune 
băiatul. 

Ah, nu, aşteptaţi măcar două minute! Mă străduiesc să fiu cât mai 
drăgălaș. Poate reușesc să o fac pe fată să mai rămână un pic. 

Mă frec cu abilitate de picioarele ei şi miorlăi cât mai drăgăstos. 
Fata chicoteşte şi continuă să mă mângâie. Când îmi atinge capul, 
încep să-i ling degetele. Ea chicoteşte și mai tare. 


— Uită-te, Finn, pisica asta mă place. Ce mult aş vrea să am o 
pisică! Deja am început să pun bani deoparte pentru asta. 

— Atunci poţi să-ți pui în pușculiță și cei cinci euro, zice băiatul. 

— Asta şi fac! O să vezi tu, în curând o să am pisica mea. O să mă 
joc toată ziua cu ea şi noaptea o s-o las să doarmă în patul meu. 

Îmi zâmbește încântată. Dacă aș putea, i-aş zâmbi și eu. N-am 
nimic cu oamenii care iubesc pisicile! 

— Hei, Lotti, s-a făcut târziu, hai să mergem. Altfel o să avem 
probleme! 

Fir-ar să fie! Mai știu niște iubitori de pisici, dar pe unde tot 
întârzie? Nu reuşeşte Odette să le explice că este nevoie urgentă de ei 
aici? Ar fi chiar grozav dacă ar veni, fiindcă am impresia că suntem 
foarte aproape de a face un pas hotărâtor în cazul răpirii. Asta dacă 
ajunge Kira aici înainte să plece copiii acasă. 

Poate că ar trebui să schimb tactica: mă întorc dinspre Lotti spre 
Finn şi mă pisicesc pe lângă picioarele lui. Apoi torc în toată legea. Îi 
arunc o privire, să văd dacă funcționează. 

Funcţionează! Acum zâmbește şi Finn și întinde mâna spre mine. 

— Dulce mai e așa o pisică! Când o s-o ai tu pe a ta, o să pot să mă 
joc şi eu cu ea? 

— Fie, spune fata cu un aer condescendent. Dacă îmi împrumuţi 
kickboardul tău. 

— i-l dau, se învoieşte Finn, mângâindu-mă pe cap și 
îndreptându-se de spinare. Mergem? 

— OK. Pa, pisico, îmi spune fata. 

Pe când mă chinuiam să mai scornesc ceva ca să-i împiedic să 
plece, în sfârșit, ÎN SFÂRȘIT, apare Odette, urmată îndeaproape de 
Kira. 

— Hei, voi doi, vreau să vă întreb ceva. 

Lotti şi Finn se întorc spre Kira, privind-o curioși. 


— Ce anume? zice Finn. 

— Aţi văzut cumva întâmplător pe cineva care a adus o scrisoare 
la casa de acolo? 

Cei doi copii nu spun nimic. Stau cu privirea pironită în pământ. 

— Deci aţi văzut sau nu? insistă Kira. 

— Da, era... începe Lotti, apoi tace și se uită întrebător la Finn. 

Acesta trage aer în piept. 

— Ăăă, păi, da... bâiguie el. 

— Ce-i cu tine? Vreau doar să ştiu dacă ați văzut pe cineva 
băgând ceva în fanta de scrisori a casei ăleia. 

Lotti oftează. 

— Ştiam eu c-o să avem necazuri, îi spune ea lui Finn. Noi am 
băgat scrisoarea. 

— Ce?! strigă Kira. Voi erați? 

Lotti o priveşte cu ochi mari. 

— Am făcut ceva rău? Ce e cu scrisoarea? 

Kira nu răspunde. În schimb, o apucă pe Lotti de umeri, smucind- 
o aşa de tare, încât fata tresare. 

— De unde aveţi scrisoarea? 

— Ne-a dat-o cineva. O femeie, răspunde Lotti speriată. 

— O femeie? 

Kira pare la fel de consternată ca și mine. Nu știu de ce, dar eram 
destul de sigur că răpitorul e bărbat. Poate pentru că nu credeam că 
femeile ar fi în stare de lucruri atât de urâte? Uite numai cât de tare 
poţi să te înșeli! 

— Da, o femeie, confirmă Finn. Una destul de înaltă. 

— Avea părul lung și blond. Şi purta niște ochelari de soare uriași, 
nici n-am putut să-i văd bine fața. A spus că, dacă ducem scrisoarea, 
primim amândoi câte cinci euro. 


Băiatul scormoneşte prin buzunarele pantalonilor şi scoate la 
iveală o bancnotă foarte boţită. 

— Uite. Aștia sunt banii. Crede-mă, mai mult nu știm. 

Eu mă caţăr pe picioarele lui Finn, ca să adulmec bancnota. Şi de 
data asta am nimerit-o! Un nor de miros de brad învăluie bancnota. 
Pufăi tare. 

Băiatul se trage înapoi. 

— Hei, ce-a apucat-o? Până acum a fost foarte drăguță! 

— În primul rând: Winston e motan, nu pisică. În al doilea rând: 
el este mereu tare drăguţ. Cu siguranţă îl supără ceva la bancnotă. 
Probabil şi-a dat seama că aveţi banii de la un răufăcător, spune Kira 
după o clipă de gândire. 

— De la un răufăcător? strigă la unison Lotti şi Finn. 

— Da, încuviințează Kira cu o mișcare din cap. De la un 
răufăcător. Nu este vina voastră, dar se pare că ați livrat o scrisoare 
de șantaj. 

Copiii au amuţit. Se uită ţintă la Kira, speriați. Finn îi dă un ghiont 
lui Lotti. 

— Hai s-o ștergem! 

— Stai! strigă Kira. Nu merge așa. Sunteţi martori importanți. Am 
nevoie de numele și de numerele voastre de telefon, în caz că mai am 
vreo întrebare. În afară de asta, vreau să-mi mai povestiți o dată, cu 
toate detaliile, cum s-a petrecut întâlnirea cu femeia. E important. 

Sfântă sardină în ulei! Kira pare aşa de fermă și de sigură pe ea, 
încât ai crede că este polițist. Sunt foarte impresionat și văd cu coada 
ochiului că și Odette este: se uită fascinată la Kira. Finn și Lotti mai 
ezită o clipă, dar apoi Lotti încuviinţează din cap. 

— OK, ai dreptate. Dacă nu durează mult, venim cu tine și îţi 
povestim totul pe îndelete. Dar dacă nu suntem acasă în jumătate de 
oră, o să avem mari necazuri! 


— Știu perfect ce vrei să spui, oftează Kira. Mă tem că și eu am 
aceeași problemă. Dacă mama şi bunica mea vin acasă şi bagă de 
seamă că nu sunt acolo, o să-mi facă mare tărăboi. Dar nu mai pot 
schimba asta acum. Mai întâi trebuie să salvez pe cineva! 

Draga mea Kira! Când e vorba să-i ajute pe alţii, nici măcar o 
ceartă cu babușca n-o mai tulbură. În clipa asta, sunt destul de 
mândru de curajoasa și isteața mea prietenă. 

Cei doi copii pornesc tropăind în urma Kirei. Nici n-am ajuns bine 
în faţa casei, că Tom ne și iese în întâmpinare, gesticulând agitat. 

— Am deschis plicul, înăuntru e o scrisoare de la răpitor! Vorbeşte 
serios, doamna Stetten este terminată de spaimă! Emilia este în mare 
pericol! 


Comandoul „Salvați-o pe Emilia”. Fără James Bond. Dar cu 
Winston, agentul cu lăbuţe moi 


„Ultima voastră șansă! Luni, la ora 16.00. Depozitul de fier vechi 
din Strada Alte Werder. Lângă cabina macaralei stă un Golf III 
albastru. Punga cu bani în spaţiul pentru picioare al scaunului 
însoțitorului. Dacă se face plata, marți la prânz, Emilia va fi din nou 
acasă. Altminteri... dar asta știți deja, cu siguranţă.” 


Așadar, instinctul nu m-a înșelat: în plic era o scrisoare de 
răscumpărare. Acum se află pe măsuţa de cafea și arată exact ca cea 
dinaintea lui: un text compus din litere decupate și lipite pe o foaie 
albă. Nu mă pot bucura din toată inima de flerul meu, fiindcă toată 
lumea este la pământ. Doamna Stetten plânge, iar Tom, Pauli şi Kira 
o privesc năuciți. 

— Bietul meu copil! suspină disperată mama Emiliei. Trebuie să-l 
sun imediat pe soțul meu. Vă mulțumesc mult pentru sprijin, dar 
momentan nu pot schiţa niciun plan cu voi, atât de bulversată sunt. 
Deocamdată am nevoie de un pic de linişte. Îmi pare rău c-aţi mai 
venit o dată aici! 

Kira îşi drege glasul. 

— Nu vă faceți griji, vă înțelegem. S-a făcut oricum destul de 
târziu. Aici, pe biletul acesta, v-am notat adresele și numerele de 
telefon ale celor doi copii care l-au văzut pe răpitor. De fapt, pe 
răpitoare! spune ea, întinzându-i doamnei Stetten o bucată de hârtie. 
Şi dacă ne mai vine ceva în minte sau mai descoperim un indiciu, o 
să vă anunțăm imediat. 


— Mulţumesc, Kira. Mă bucur că Emilia are prieteni atât de buni! 
zice doamna Stetten, încercând să schiţeze un zâmbet. 

Puah, dacă ar ști că Pauli, Tom şi Kira nu sunt deloc prietenii 
tâmpitei de Emilia! Dar probabil nu este tocmai momentul potrivit 
pentru a clarifica această neînțelegere. 

Afară în stradă, Kira scoate mobilul din buzunarul pantalonilor. 

— Hm, e aproape nouă. Dacă vrem ca mica noastră excursie să 
rămână un secret, e cazul să plec. 

— Da, de fapt, şi eu, spune Tom. Dar şi mai important este să 
stabilim urgent ce facem mai departe. Nici James Bond n-are timp 
liber când răufăcătorii umblă în libertate. 

James Bond! Pe ăsta îl ştiu de la televizor! James Bond e un agent 
secret faimos, destul de arătos pentru un biped, care reuşeşte 
întotdeauna să dejoace planurile răufăcătorilor și după care suspină 
toate damele. În esenţă, e exact ca mine. Numai că eu nu sunt faimos. 
Încă. Motanul Winston — agentul cu lăbuţe moi! 

Kira chicoteşte. Mi-o fi citit gândurile? 

— James Bond! Sigur că da! Dar el n-are o bunică rusoaică, care 
întoarce casa cu fundu-n sus dacă ajunge odrasla prea târziu acasă. 

— Mda, eu mai am ceva timp. Paula face o strâmbătură. l-am spus 
mamei că azi înnoptez la tine, Kira. I-a căzut bine, am rămas cu 
impresia că își făcuse planuri pentru azi. 

— Asta înseamnă că acum vrei să vii cu noi? îşi dă Kira ochii peste 
cap. 

— Exact. 

— Şi cum îi explic eu asta mamei? 

— Stai liniştită, o să ne gândim noi la ceva. Ar fi super, am putea 
să discutăm cazul toată noaptea! 

— Ce idee trăsnet! strigă Tom, după care scoate mobilul din 
buzunar şi tastează un număr. Bună, tati, Tom la telefon! Ascultă, 


încă n-am terminat repetițiile. Ar fi OK dacă aş înnopta azi la Kira? 
Paula are voie, mama ei n-are nimic împotrivă. OK? Mulţumesc! zice 
el, băgându-și mobilul în buzunar. Așa, sunt şi eu cu voi! Îi dăm 
drumul? 

— Hei, staţi așa! Nu putem să facem, nitam nisam, petrecere în 
pijamale la mine acasă! Mama o să-şi iasă din pepeni când o să dea 
de voi acolo! De astăzi o avem în vizită pe bunica mea şi babuşca 
este al naibii de severă. Pe cât de flexibilă este altminteri mama mea, 
astăzi nu merge! 

Ce să spun? Nu pot decât să confirm! Nici n-aş vrea să-mi 
închipui ce s-ar întâmpla dacă mâine, la micul dejun, ar apărea trei 
copii în loc de unul. Asta sigur nu se potriveşte cu ce crede babușca 
despre buna-creștere. 

— Oho-ho, dragă Kira, spune Pauli cu un glas dulce, mama ta n-o 
să ne lase-n fața uşii în toiul nopţii. Circumstanţe deosebite reclamă 
măsuri deosebite. Doar ai citit scrisoarea: poimâine după-masă este 
planificată următoarea predare a răscumpărării. Dacă vrem să le-o 
luăm înainte poliţiştilor, trebuie să ne punem imediat în mișcare. 

— Bine, bine. Atunci veniți cu mine! Dar o să meargă doar dacă 
mama și bunica încă nu sunt acasă. Atunci ne putem strecura pe 
furiș. Dacă nu, va trebui să plecați la casele voastre. 

— S-a făcut! 

Odette îmi dă un ghiont. 

— Hei, dacă e vorba să discute cazul, vreau să fiu și eu de față. 
Vin şi eu cu voi, de acord? 

Pe de o parte, mi se pare o idee grozavă — Odette, în casa mea, 
incredibil! Pe de altă parte, babușca! Şi mie mi-e puțin frică de ea! 
Dar apoi mă gândesc la James Bond și hotărăsc că nici agenţii secreți 
cu patru labe nu se tem de bunici! 


XXX 


— Psst! Încet! Faceţi prea mult zgomot! Cred că tocmai au sosit 
acasă! 

Kira încearcă să-i potolească pe toți cu șoapte şi bombăneli, ceea 
ce nu-i reușește decât pe jumătate. Camera ei a devenit între timp 
sediul comandoului „Salvaţi-o pe Emilia”. Kira, Tom şi Pauli stau în 
cerc pe podea, iar Odette și cu mine stăm ghemuiţi lângă ei. 

Într-adevăr, a zăngănit yala de la intrare şi acum se aud clar voci 
pe culoar: glasul grav şi deferent al lui Werner și ciripelile Anei. 
Babușca pare obosită, pentru că nu spune nimic. Bine şi așa. Odată şi 
odată, orice zmeu încetează să mai arunce flăcări pe nări. 

Copiii trag cu urechea fără să scoată un sunet până când vocile se 
mută de pe culoar în camera de zi. Am avut noroc! O clipă m-am 
temut că Ana va vrea să se uite în camera Kirei. Mai face asta din 
când în când înainte să meargă la culcare. Am văzut-o de câteva ori 
făcând asta și întotdeauna mi s-a părut un gest înduioşător de 
grijuliu. Dar astăzi ar fi fost dezastruos! 

Pauli începe să chicotească. 

— Abia aştept să văd ce figură o să facă mama ta mâine, când o să 
mărșăluim toţi trei afară din camera ta. 

— A, da? spune Kira supărată. Eu n-aş vrea deloc să asist la aşa 
ceva. Chiar voiam să propun să punem deșteptătorul să sune la ora 
cinci. Ca să apucaţi s-o ștergeți de-aici înainte ca mama sau Werner 
să se prindă. 

— La ora cinci? se scandalizează Tom, dându-și o palmă peste 
frunte. Aiurezi! Ne dai afară cu noaptea-n cap? 

Acum este rândul Kirei să chicotească. 

— Tom, ești un mototol. La cinci este deja dimineaţă. Mai bine am 
dormi acum un pic, ca să ne putem trezi devreme. lar după micul 


dejun ne întâlnim din nou cu toţii, aşa cum am discutat, la depozitul 
de fier vechi. Asta înseamnă pe la nouă, OK? 

O oră mai târziu, planul pe care l-am pus la cale — de fapt, pe care 
copiii l-au pus la cale — arată așa: folosindu-ne de informațiile din 
noua scrisoare de răscumpărare și din declaraţiile lui Finn și Lotti, ne 
ducem dimineaţa să cercetăm temeinic depozitul de fier vechi în 
căutarea unei femei cu părul lung și blond. Dacă o găsim, o urmărim 
ca să ne conducă la locul în care e ascunsă Emilia. Şi, odată ce 
descoperim locul, anunțăm poliția, ca să o elibereze pe Emilia. Acum 
mai trebuie doar să le explic copiilor că este mult mai bine ca, pe 
lângă cei trei agenţi, să fie incluse în operaţiunea de urmărire şi 
patru animale cu mușchi tari — și atunci un plan bun va deveni un 
superplan. 

Așadar, mă adun cumva, sar între ei și pufai cât de tare pot. 

— Hm, dacă aş şti ce vrea Winston să ne spună... se întreabă Kira. 
Cu siguranţă e ceva important! 

Exact! Pufai încă o dată. 

— Winston mă uluiește mereu, zice Pauli. Oare toate pisicile sunt 
atât de istețe? Sau poate e din cauză că ați făcut schimb de corpuri? 

Odette miorlăie, iar copiii o privesc consternați. 

— Fantastic! strigă Tom. Încet-încet, pisicile astea ajung să te bage 
în sperieți! Eu şi-așa mă întreb mereu de unde a ştiut Winston că 
scrisoarea de aseară era de la răpitor. Ştia sau nu? 

Mă priveşte iscoditor, iar eu miaun ca să-i dau de înţeles că știam. 

— Să nu uităm că azi dimineaţă a adus scrisoarea. Și pe urmă 
treaba cu cei doi copii. Cum de i-a găsit Winston? Că doar nu erau în 
fața casei, ci o bună bucată de drum mai încolo. Eu nu pot să scap de 
senzaţia că pisicile astea două ştiu ceva ce noi încă n-am priceput. 

Aşa este. În acest caz, voi încerca să vă iniţiez, bipezilor, în stadiul 
actual al investigaţiilor noastre. Îmi lipesc botul de podea şi încerc să 


scot zgomote care să aducă a adulmecat. Apoi adulmec în cerc, mă 
aşez din nou şi miaun. 

— Ce-i asta? întreabă Kira, scărpinându-se în cap. 

— Nu cred că te-au înțeles, comentează sec Odette. Ce-ai făcut a 
fost cam ciudat, ce-i drept. În orice caz, nu ești un actor bun. 

— Mulţumesc frumos, îi răspund eu iritat. Atunci fă tu singură 
ceva, dacă ai o idee mai bună! 

— Chiar am! zice ea, dând fuga la Kira și adulmecându-i mâinile. 

— Hei, mă gâdili! strigă Kira. 

— Mda, o idee super, Odette! o ironizez eu. Kira s-a prins imediat! 

Odette nu spune nimic, ci adulmecă mai departe mâinile Kirei. Se 
opreşte, fuge la biroul Kirei, sare pe masă și începe să adulmece un 
morman de hârtii. 

— Hm, cred că asta trebuie să însemne „adulmecat”, spune, în 
cele din urmă, Pauli. 

— Crezi? 

Tom pare sceptic. 

— Da. Mai întâi pisica albă a adulmecat mâinile Kirei, acum 
hârtia. Deci pisicile încearcă să ne spună că au descoperit ceva 
adulmecând. 

— Exact! strigă deodată Kira. Când Odette adulmecă hârtia, se 
gândește probabil la scrisoarea răpitorului. Probabil că biletul are un 
miros pe care pisicile l-au recunoscut. Poate că aşa i-au și găsit pe 
copii. Pentru că şi ei miroseau la fel. 

Sfântă sardină în ulei, în sfârşit! A durat mult, ce-i drept, dar 
acum i-am pus pe bipezii noștri pe pista corectă. Torc mulțumit. 

— Așa e, Winston? mă întreabă Kira, cercetându-mă din priviri. 

Eu torc şi mai tare. 

— Dacă așa este, atunci mâine dimineaţă trebuie neapărat să-i 
luăm cu noi pe Odette și pe Winston. 


— Ura! 

După un mieunat prelung, Odette sare din nou jos de pe birou și 
fuge la mine. 

— Nu m-aș fi gândit că oamenii şi pisicile se pot înţelege cu atâta 
uşurinţă, strigă ea entuziasmată. Ce simplu e! Mai trebuie doar să-i 
luăm cu noi pe Caramel şi pe Spike și atunci totul va merge exact 
conform planului. Hai, Winston, spune c-am făcut o treabă bună! 

— Da, ai făcut o treabă bună. Dar presupun că de data asta a fost 
așa de simplu numai pentru că Kira știe cum e să fii pisică. Ne 
înţelege comportamentul. Cei mai mulți oameni sigur nu cred că 
putem să gândim logic. 

— Pah! face Odette indignată. Nu se poate! Poliţia oamenilor 
lucrează cu câini! lar dacă se bazează pe ajutorul câinilor, în noi ar 
trebui să aibă și mai multă încredere! Ce obrăznicie! 

— Păi da... ce să spun... câinii sunt... mai puţin complicaţi. Din 
punctul de vedere al oamenilor, vreau să spun. Cred că pur și simplu 
îi ajută pe oameni cu plăcere. lar poliția se foloseşte de această 
însușire a lor. 

— Dar şi noi îi ajutăm cu plăcere! 

— Da, aşa facem. Dar în felul nostru. Ce le place oamenilor la 
câini este că fac exact așa cum li se spune — eu asta cred. Poţi să le dai 
ordine într-o oarecare măsură. 

— Da, ai dreptate. Eu n-aş accepta să mi se dea ordine. Dar ajut cu 
plăcere! Chiar şi pe oameni! 

Dacă aş putea să zâmbesc, aș face-o. Odette este extraordinar de 
dulce când se înfurie. 


O călătorie veselă pe apă. Veselă, mai ales dacă nu participi 
la ea... 


De neconceput! Era extrem de important ca tâmpitul de 
deșteptător să sune. Şi, tocmai când ai nevoie de el, nu sună! 
Altminteri, obiectul ăsta mizerabil zbârnâie atât de tare, încât, de 
groază, cad din coșulețul meu de pe culoar! Dacă nu mă aflu în patul 
Kirei. Dar azi dimineaţă, nimic! Şi așa se face că nu suntem treziți de 
deșteptător la ora cinci, ci la ora nouă, de către babuşca. Pe tăvița 
mea de nisip, ce porcărie! 

— A ăta şto işio takoie? Kak mnoga detei i kak mnoga koșăk! strigă ea, 
ceea ce înseamnă: „Ce mai e și asta? De unde atâția copii și atâtea 
pisici?”. 

Pentru babușca, priveliștea asta e un coşmar, asta-i clar. La urma 
urmei, ea nu știe nimic de comandoul nostru secret şi cred că așa 
este mai bine. Tare mă-ndoiesc că, în viziunea ei, copiii cuminţi 
vânează răufăcători. 

Kira se ridică din aşternut şi-şi freacă adormită ochii. Apoi se uită 
în jur și sare ca mușcată de șarpe. 

— Ah, nu se poate! Ăăă... bună dimineaţa, babușca! Pot să explic 
tot. 

Babușca își rotește uluită privirea prin cameră, dar nu mai spune 
nimic. În schimb, de pe culoar răsună vocea Anei. 

— Mamușca, Kira! Unde sunteţi? Micul dejun e gata! 

Se aud pași apropiindu-se şi furnicăturile din vârful cozii mă 
anunţă că ne paşte un scandal monstru. Mare de tot. Imens. Ana 
bagă capul pe ușă. 

— Mai fierb niște ouă. Voi două mai vreţi şi... 

Nu-și mai termină fraza. Într-o clipă, este lângă babuşca. 

— Ce se petrece aici? strigă ea și pare să nu-și revină din uimire. 


Acum ies de sub pături și Pauli şi Tom, iar Odette îşi ridică 
încântătorul ei căpșor. 

— Kira! leri n-ai venit cu noi pentru că ai zis că ești obosită! la 
spune, ai dat pe ascuns o petrecere? 

Vocea Anei prevestește cel puțin patru săptămâni de arest la 
domiciliu. Şi niciun cadou de Crăciun. Aoleu! 

Babușca îşi clatină capul și mormăie: „ioi, ioi!”. Probabil că se 
întreabă dacă n-ar fi nimerit acum să ţină un frumos discurs despre 
educația copiilor în Rusia și în ce feluri e ea mult superioară celei din 
Germania. 

— Nu, nici vorbă, începe Kira şi, după o clipă de ezitare, continuă: 
eu tocmai voiam să-i explic babușcăi că ieri a trebuit să mai facem o 
repetiție pentru musicalul nostru. Au fost așa de multe schimbări! Şi 
acum eu joc rolul principal. Așa că este extrem de important să fiu 
foarte bine pregătită. 

— Așa? face Ana circumspectă. 

Asta e bine. Puteam să pun pariu c-o să înceapă să urle. Dar ce 
tacticiană rafinată este Kira! Dacă ţine Ana la ceva, asta e școala și tot 
ce are legătură cu școala. Încă îmi amintesc cu oroare de perioada 
când trebuia să merg la școală în locul Kirei. La temele de 
matematică nu era de joacă cu Ana. lar rolul principal în musicalul 
școlii sigur îi face să-i bată mai tare inima de mamă. 

— Da, ştii, a trebuit să lupt din răsputeri pentru rolul ăsta, pentru 
că mai întâi l-a primit altă fată. Dar pe urmă ea s-a îmbolnăvit şi așa 
s-a ivit șansa mea. 

Văd cu coada ochiului că pe buzele babușcăi înflorește un zâmbet 
blând. Chiar binevoitor. N-o știam deloc aşa! E clar că și ea e o 
susținătoare înfocată a ambiţiei școlare. 

Kira pare să îi observat și ea schimbarea de dispoziţie, fiindcă 
adaugă: 


— Ca să iasă bine, trebuie să joc impecabil. Din păcate, mai am de 
recuperat, fiindcă îmi lipsesc câteva zile de repetiții pentru rolul 
principal. Ieri nici n-am putut să dorm de griji, deşi eram atât de 
obosită! De aceea i-am sunat pe Tom şi Pauli și i-am întrebat dacă mă 
pot ajuta. 

Kira îi aruncă mamei ei o privire plină de candoare. Am mai 
văzut-o doar la câini, dar Kira şi-a însușit-o perfect. Mă uit la Ana. O 
să înghită minciuna asta gogonată? 

A înghiţit-o! Chipul ei radiază. Numai dacă nu eşti purtător de 
blană, aşa ca mine, poţi să zâmbești așa de frumos. 

— Bine, asta e cu totul altceva, draga mea! spune ea, ducându-se 
la Kira și îmbrățişând-o. Sunt foarte mândră de tine. Şi pe urmă, 
după micul dejun, probabil că iar vreți să repetați, nu-i aşa? 

— Da, da. Chiar așa. O să studiem în continuare cântecele și 
textele vorbite, pentru ca mâine, la următoarea repetiție, să meargă 
totul strună. Pauli a mai adus o pisică, ca să putem să exersăm un 
număr cu animale de-a dreptul fantastic pentru reprezentație. Doar 
știi că Winston are și el un rol. 

Un număr fantastic cu animale? Cu Odette și cu mine? Acum Kira 
chiar exagerează, Ana ar putea să se prindă! Doar nu suntem niște 
caniși dresați, care trec prin roți în flăcări, ca la circ! Incredibil! 

Anei însă nu i se pare nimic suspect. Ba dimpotrivă, este 
entuziasmată peste măsură. 

— Foarte bine! strigă ea. Atunci mai pun două farfurii în plus, 
pentru ca Tom și Pauli să-și refacă şi ei forțele. 


XXX 


Puțin mai târziu, oamenii mei stau binedispuşi la masă și-și iau 
micul dejun. Werner a adus chifle proaspete și Ana îi povestește 


entuziasmată de rolul principal pe care-l va interpreta Kira. Werner 
zâmbeşte. 

— Ce veste bună! Asta înseamnă că în curând o să avem de făcut 
un drum la școală! Pot să vin și eu, nu-i așa? 

— Sigur, ne-ar face tuturor mare plăcere, spune Kira. Până atunci, 
repetăm ca lumea, pentru ca totul să iasă bine. O să luăm imediat 
textul şi mai trecem o dată prin el. 

— Ah, face Werner dezamăgit. Eu am împrumutat pentru astăzi 
barca cu pânze a fratelui meu, pentru o excursie de familie. Voiam s- 
o iau pe bunica ta într-o plimbare pe Alster, ca să-i arăt părţile cele 
mai frumoase ale Hamburgului. 

— Astăzi, din păcate, nu pot să vin, trebuie să rămânem aici și să 
repetăm, se scuză Kira. Încă am probleme la cântece. 

Isteaţă mai e Kira! Cu asta chiar am scăpat de adulți şi putem să 
căutăm netulburați indicii la depozitul de fier vechi. 

— Jos pălăria! zice Werner cu un zâmbet căznit. Atunci va fi o 
excursie mai restrânsă, numai cu mama şi bunica ta. 

— Vai, domnule profesor! Vă daţi atâta osteneală pentru mama! 
Nu este nevoie, sunteți un om atât de ocupat! intervine Ana. 

— O fac cu plăcere. Este şi pentru mine o bună ocazie să mai 
navighez. Mult prea rar ajung să mai fac așa ceva. Toată lumea are 
de câștigat. Win-win. 

N-am priceput nimic. Win-win? Ce-i asta, „navigaţie” în chineză? 

— Dar dacă e vorba mai ales de cântece, gândește Ana cu glas 
tare, poate că e mai bine să rămân aici şi să acompaniez copiii la 
pian. Le-ar fi de ajutor. 

Miorlau! Nu, nu se poate! Înseamnă că nu mai putem merge la 
depozitul de fier vechi. 

— Ah, nu! Ana, sunt chiar dezamăgit, dacă nici dumneata nu vii 
cu noi! se plânge Werner. Cu siguranţă n-ai mai fost pe Alster cu o 


barcă cu pânze şi ai rata o experienţă minunată. Este superb! 

— Da, şi mie mi se pare extraordinară ideea, dar... 

— Niciun „dar”, o întrerupe Kira. Doar n-o să-l dezamăgești pe 
domnul profesor Hagedorn. Dacă tot a împrumutat deja barca. Noi 
ne descurcăm și singuri. Mai bine mergeţi să vă plimbaţi cu barca! 

— Am eu o idee! se bagă în vorbă şi babușca. Nu merg cu barca, ci 
cânt la pian pentru copii. Foarte drăguţ de la profesor, dar pe barcă 
mi se face repede rău. Ajut mai bine copiii. Ana, tu mergi cu barcă și 
eu rămân aici. Când sunt gata cu repetiţii, fac pelmeni. 

— Ah, ai face asta, mamușca? se bucură Ana. 

Preţ de o clipă, sper că Werner o să încerce s-o facă să se 
răzgândească, doar luase barca special pentru babuşca! Dar și lui 
Werner pare să-i surâdă ideea unei mici excursii cu barca, numai cu 
Ana. În orice caz, zâmbește vesel și dintr-odată îmi trece prin gând 
că îi convine de minune să iasă în larg fără babușca. 

— Atunci, mai bine așa decât să vi se facă rău, doamnă 
Kovalenko... Ana, dacă eşti dispusă să vii în excursie fără mama 
dumitale, o să-mi facă mare plăcere să-ți arăt Hamburgul de pe apă. 
Iar dumneavoastră, doamnă Kovalenko, puteţi, desigur, să vă aşezaţi 
la pian. Mă bucur că am găsit o ocupaţie pentru dumneavoastră. 

Cu tot efortul ei, Kira şi-a dat cu stângu-n dreptul. Nu peste mult 
timp, vom începe repetițiile cu babușca și nu cred că va avea voie 
vreun copil să iasă din casă înainte ca toate textele și cântecele să fi 
fost învăţate la perfecţie și înainte ca pisicile să execute un „număr 
cu animale” de toată frumusețea. Gata cu investigația, ne mutăm la 
circ! 


XA 


Se întâmplă cum trebuia să se întâmple: nici n-au ieșit bine pe uşă 
Werner și Ana, că babușca și-a și îndreptat cu o mână exersată 
coafura ei ca un turn şi a bătut din palme. 

— Brrravo, copii! strigă ea. Începem repetițiile! Unde sunt notele? 

Kira, Tom și Pauli se uită unul la altul. 

— OK, oftează Kira, îmi aduc caietul. 

Pleacă din cameră, iar Pauli, Tom şi cu mine ne luăm după ea. 
Numai Odette mai rămâne sub masa de sufragerie. Probabil că speră 
să mai apuce câteva firimituri de la micul dejun. Poate să le ia pe 
toate. Deocamdată mie mi-a trecut orice foame! 

Pe culoar, Pauli îi dă un ghiont Kirei. 

— Kira, şopteşte ea, nu putem să facem repetiții pentru musicalul 
ăla cretin în timp ce Emilia poate că e legată în vreo pivniţă, cu un 
căluș în gură! Nu se poate! Trebuie să ieşim şi s-o căutăm! 

— Ce să fac? îi răspunde în şoaptă Kira. Tu n-o știi pe babuşca. 
Dacă-și pune ceva în cap, n-o mai faci să se răzgândească. Trebuie 
măcar să ne prefacem că repetăm replicile. 

— Nu! zice Tom. Pauli are dreptate. Dacă nu-i spui acum că 
trebuie neapărat să plecăm, atunci o s-o fac eu. Tot respectul pentru 
bunica ta, dar nu putem să mai aşteptăm doar ca să n-ai tu probleme 
cu ea! 

— Pauli, Tom, vă rog! spune Kira. Doar o jumătate de oră! Apoi 
născocesc o minciună și o ştergem. 

— Unde ajungem cu minciunile? S-a văzut deja. Uite în ce belea 
ne-a băgat minciuna ta, zice Pauli cu o privire sumbră. 

— Nu fiți așa! se apără Kira. Am minţit pentru că n-aveam 
încotro. Altminteri mama și-ar fi ieşit din fire. Spuneţi că voi n-aţi 
făcut niciodată aşa! 

— Bineînţeles că am mai mințit și eu când a fost nevoie, dar acum 
e altceva: cineva este în primejdie, chiar avem o urgenţă. 


— Exact, confirmă Tom, acum trebuie să avem destul curaj să-i 
spunem adevărul mamei tale, bunicii tale sau cui o mai fi. Chiar dacă 
o să avem necazuri din cauza asta. În comparaţie cu ce trebuie să 
îndure acum Emilia, asta e o nimica toată. 

— În afară de asta, bunica ta o să observe imediat că am mințit, 
declară Pauli, iar Tom o aprobă din cap. 

— Cum aşa? întreabă consternată Kira și nici eu nu știu de ce Tom 
și Pauli sunt atât de siguri. 

— Ei, cum! o ironizează Tom. Ce text să repetăm împreună? Ai și 
uitat: eu mă ocup de scenă şi Pauli, de costume. N-avem niciun text. 
Şi nici nu cântăm. Şi atunci de ce te vizităm noaptea ca să repetăm 
împreună? 

— Bine, probabil că aveţi dreptate. 

Oftează din adâncul rărunchilor și face cale întoarsă. Încă un oftat, 
apoi apasă clanța ușii de la camera de zi. 

— Atunci, haide! 

Între timp, babuşca s-a așezat la pian și se uită la noi intrigată. 

— Unde sunt note? Şi carte? 

— Da, să vezi, începe Kira, trebuie să-ți povestesc ceva rău de tot, 
babușca. 


Remarcabil de discreți 


— Cel mai important e că nu batem la ochi, ne asigură Kira când 
ajungem la depozitul de fier vechi. 

Cred că glumeşte. Echipa noastră arată în felul următor: trei copii, 
printre care o punkistă cu părul ţepos. O doamnă mai în vârstă, care 
străluceşte ca un pom de Crăciun și care, pe deasupra, mai poartă şi 
o coafură înaltă, cu efect dramatic. Și patru pisici. Una albă, una 
neagră, una grasă şi tigrată și una maronie, zbârlită. Spike şi Caramel 
s-au hotărât în ultimul moment să se alăture comandoului nostru. 
Nici nu pot să-mi imaginez ce-ar putea să bată la ochi mai tare ca 
ceata noastră pestriță, adunată la nimereală. Și încă într-un depozit 
de fier vechi — nu tocmai un loc în care te-ai aştepta să dai de copii, 
pisici şi bunici. 

Apropo de bunici: spre marea mea surprindere, babuşca n-a 
leșinat imediat ce Kira i-a povestit de răpire. Eu cred că bunica 
Hagedorn ar fi avut nevoie de cel puţin cinci păhărele de lichior de 
ouă pentru a-și veni în fire și a digera o asemenea veste. În schimb, 
babuşca doar a ridicat din sprâncene și a spus: „Bine, fac pelmeni 
mai târziu. Acum vă ajut să prindeţi răufăcător!”. 

Pe mine numai gândul la prinderea răufăcătorului mă face să 
tremur de frică. Sfântă sardină în ulei, sper că n-o să avem probleme! 
Dacă răpitorul ar observa că suntem pe urmele lui... nici nu vreau să 
mă gândesc la ce s-ar putea întâmpla! Mi se zburlesc mustățţile, nu 
alta! 

— Hei, Winston, e totul în ordine? 

Odette a remarcat, evident, că nu sunt sută la sută convins de 
planul nostru de a cerceta depozitul, căscând bine ochii şi ciulind 
urechile, ca apoi să trecem în revistă observaţiile. Dacă îi sare cuiva 
în ochi ceva suspect, ne mai uităm o dată mai atent. Până aici, toate 


bune şi frumoase. Dar ar fi și mai bine dacă n-am bate la ochi atât de 
tare! 

— Da, n-am nimic. Mă întreb doar ce s-ar întâmpla dacă răpitorul 
ne observă el pe noi înainte să-l observăm noi pe el. Avantajul nostru 
față de poliţie era, până la urmă, că noi putem să-l căutăm cu mai 
multă discreţie, dar acum ne-am făcut ditamai echipa. Ca să nu mai 
spun că babuşca nu e tocmai o prezenţă pe care s-o treci ușor cu 
vederea. 

— Nu-ţi mai face atâtea griji, Winston! Gusturile vestimentare ale 
babuşcăi sunt destul de neobișnuite și, desigur, copiii nu sunt 
niciodată atât de silențioşi pe cât ar trebui să fie ca agenţi. Dar putem 
să privim lucrurile şi altfel: cu cât oamenii îi distrag mai mult atenţia 
răufăcătorului, cu atât mai nestingherite putem noi, pisicile, să 
cercetăm depozitul. 

— OK, sună logic, spun eu după o clipă de gândire. Nebuna de 
babuşca este diversiunea perfectă. Dacă Spike şi Caramel se 
mobilizează puțin mai mult decât până acum, poate chiar reuşim să 
dăm de un indiciu important. Ar fi tocmai succesul de care avem 
nevoie ca să ne putem numi în continuare „Cele patru animale cu 
mușchi tari”. 

— Așa e! toarce Odette. Cât despre animalele cu mușchi tari, aș 
avea de făcut o observaţie. 

— Da? 

— Vezi tu, de fapt, ele se numesc altfel. 

— Ştiu. Winston, Odette, Spike și Caramel nu sunt tocmai nume 
demne de cavaleri sau soldaţi sau ce-or mai fi. 

— Nu, nu mă refer la numele noastre. Vreau să spun că, în carte, 
animalele cu mușchi tari nu se numesc „animale cu mușchi tari”. 

— Hă? 


Poate că sunt eu cam tare de cap, dar zău dacă pricep ce vrea 
Odette să-mi spună. 

— Da, da. Se numeau „muschetari”, nu „animale cu mușchi tari”. 
Cartea din care ai luat tu deviza -— ştii doar: „unul pentru toți şi toți 
pentru unul” — se numește Cei trei muschetari. Pentru că arma lor era 
o muschetă, adică un fel de pușcă. Nu din cauza mușchilor lor. În 
fond, nu e mare brânză, dar voiam să-ţi spun. 

Muschetari. Așa e. Așa se numeau! Acum mi-am amintit şi eu. 
Când Werner a citit prima dată din cartea asta, cuvântul mi s-a părut 
caraghios. Mi se urcă sângele până în vârful urechilor. Mi-e tare 
ruşine că am greșit și că Odette a ştiut asta tot timpul. Ce pisică 
isteață și educată este Odette! Şi cât de penibil pentru mine! 

— Dar de ce nu mi-ai spus imediat? 

— Nu mi s-a părut aşa de important. Şi, în afară de asta, nu voiam 
să te fac de ruşine în faţa lui Spike și a lui Caramel. M-am gândit că e 
cam aiurea pentru tine să te corectez în fața lor. 

Aşa e. Și mie mi s-ar fi părut aiurea. Ce frumos din partea lui 
Odette! 

— Mulţumesc că te-ai gândit la mine! 

— Nicio problemă. Cu plăcere. Eu... ăăă... am o părere bună 
despre tine. 

Miorlau! Acum chiar că mi se urcă sângele la cap, numai că de 
data asta nu de rușine. Chiar dimpotrivă! Odette spune că mă place: 
inima îmi bate mai repede şi mă gândesc că în clipa asta aș vrea să 
fiu în altă parte, numai cu ea. Pe o insulă pustie, de exemplu. 

— Hei, voi doi! îmi întrerupe Spike şirul gândurilor. Acum ce mai 
facem? Nu mi se pare o idee prea isteață să ne ţinem după bunica 
asta ciudată. 

Revin cu lăbuţele pe pământ. 


— Exact asta discutam acum cu Odette. Cel mai bine ar fi să ne 
ținem la distanță de oameni în timp ce căutăm. Ca să ne mărim 
șansele de a nu fi descoperiți. 

— Bun plan! îl laudă Spike. 

— Eu cred că ar trebui să formăm echipe de câte doi, propune 
Caramel, apropiindu-se tiptil. S-ar putea să ni se întâmple ceva şi 
atunci măcar unul din echipă ar putea să aducă ajutoare. 

Odette miaună. 

— Eşti un iepure fricos! Dar ideea nu e rea. Echipa numărul 1 
suntem Winston și cu mine. 

— Ei, asta-i, uite ce surpriză, ne ironizează Spike. 

N-are decât, mi-e indiferent. Principalul e că eu sunt în echipă cu 
Odette. 


XXX 


În timp ce Caramel şi Spike se furişează în partea depozitului care 
dă la stradă, Odette și cu mine ne ocupăm de cealaltă parte. Aici se 
află o magazie strâmbă, lângă care se află o grămadă de anvelope 
vechi şi de fiare ruginite. Ușa magaziei e întredeschisă. 

— Uite, Winston, în căsuţa aia ar fi ușor de ascuns un copil. Hai să 
aruncăm o privire înăuntru. 

Ideea nu prea mă încântă. Într-un spaţiu închis n-am putea scăpa 
cu una, cu două de răufăcător, în caz că ne descoperă. Dar nu vreau 
în niciun caz să trec și eu drept un iepure fricos în fața lui Odette. Mă 
gândesc. 

— Mai întâi ar trebui să ne uităm pe unde umblă babuşca. Dacă e 
destul de departe, putem porni de la ideea că răpitorul nu este în 
apropierea noastră și atunci putem arunca o privire în magazie. 


— Bine. Probabil că ai dreptate. Vino, hai să ne cățărăm pe 
acoperiș, de acolo o să avem o privire de ansamblu asupra 
depozitului. 

Chiar așa e. De pe acoperișul magaziei se poate vedea bine tot 
locul de depozitare. Nu departe de magazie este macaraua de care 
era vorba în scrisoarea răpitorului. Este destul de mare și are un braț 
care îmi aminteşte de departe de un păianjen. Dinaintea macaralei se 
află un morman uriaş de fiare vechi. Nu cu mult timp înainte, toate 
astea fuseseră automobile. În orice caz, în unele locuri se mai zăresc 
lacul şi cromul. Ce-i drept, eu nu prea mă pricep la automobile. 
Werner n-are mașină, el merge numai cu bicicleta. Spune că dacă toți 
oamenii din lume ar merge cu mașina, în curând Pământul s-ar 
sufoca cu gaze de eşapament. Nu vrea să fie părtaş la așa ceva! 

Lângă piesele de automobile mai există încă multe alte grămezi a 
căror provenienţă n-ar putea fi precizată cu ușurință. În spate e un 
teren mai mare, pe care sunt parcate mașini care n-au fost casate. 
Printre rândurile de mașini zăresc coafura înaltă a babușcăi. Se ridică 
deasupra acoperişurilor maşinilor, n-ai cum să n-o vezi. Bine. Dacă 
răpitorul se află, într-adevăr, aici, n-are cum să n-o depisteze pe 
babușca. 

— Nici urmă de răpitor, îi spun lui Odette şi sar jos de pe 
acoperișul magaziei. 

Ea mă urmează și imediat ne strecurăm botul pe ușa întredeschisă 
a magaziei. Înăuntru este destul de întuneric, dar, după cum se știe, 
asta nu este o problemă pentru ochii pisicilor. Ne strecurăm în 
spaţiul îngust și ne uităm mai atent în jurul nostru. Un dulap, un 
birou cu un scaun, pe perete atârnă un calendar. În ansamblu, 
magazia este mobilată destul de modest. Când trece prin faţa 
dulapului, Odette rămâne stană de piatră. 

— Winston! Vino repede! 


— Ce e? zic eu, venind în fugă. 

— Miroase! 

Adulmec. Într-adevăr: un iz de brad! 

— Sfântă tăviţă de nisip! Ăsta e mirosul pe care-l căutăm! 

— Nu-i așa? Ceva din dulăpiorul ăsta miroase așa. Ce-o fi? 

— Să ne uităm mai atent. Vino sus! 

Odette şi cu mine facem un salt pe primul raft. Este suficient de 
adânc ca două pisici de mărimea noastră să poată sta comod pe el. 
Chiar în fața noastră este o cutie de carton mare și pun pariu că ea 
miroase a brad. 

Odette are aceeaşi impresie. 

— Cred că e ceva în cutia asta, zice ea, ridicându-se pe picioarele 
dinapoi şi băgând capul în cutie. Aha, aici e! Arată ca... 

Înainte să poată spune ce vede, uşa magaziei se izbeşte de perete 
și în prag apare un bărbat. De spaimă, era să cad de pe raft. De-abia 
apuc să mă prind de lemn cu ghearele. Odette încă nu-și dă seama că 
tocmai se petrece o catastrofă. 

— Hei, voi doi! Ce faceţi în biroul meu? strigă bărbatul și dintr-un 
pas e lângă dulăpior. 

Sar de pe raft și mă vâr sub birou. Odette scoate capul din cutie și 
miaună speriată. 

— Căutaţi ceva de haleală sau de ce adulmecaţi pe aici? 

Vocea individului mi se pare cunoscută. Am mai auzit-o undeva. 
Din păcate, din ascunzătoarea mea de sub birou, nu-i văd decât 
pantofii. 

Odette miaună întruna. Pantofii se apropie ea. Aoleu, ce pune la 
cale individul? 

— Aşa, pisicuţo, dispari de-aici. Nu pot să sufăr să-și vâre cineva 
nasul în lucrurile mele. Șterge-o! 


N-am cum să văd, dar cred că bărbatul încearcă s-o tragă pe 
Odette jos de pe raft. Tipul mai face un pas în faţă. Apoi un strigăt! 
Nimeni nu poate s-o înșface așa, pur și simplu, pe Odette. Îmi 
închipui că i-a tras tipului o zgârietură s-o țină minte. În orice caz, 
individul se trage înapoi şi scoate niște chelălăituri. 

— Au, vai, bestie idioată! Ce te-a apucat? 

Se scutură, apoi se repede din nou la dulăpior. 

— Pun eu mâna pe tine, afurisito! 

Dintr-odată, mi se zburleşte părul de la ceafă: am mai trăit asta o 
dată! Eram chiar aici și tipul ăsta încerca să o prindă pe Odette. Cum 
se poate? Aşa ceva nu e posibil! 

Odette sare de pe raft şi se duce repede în celălalt colț al camerei. 
Când o văd ghemuită acolo, imediat îmi dă prin minte: n-am trăit 
asta, am visat-o! Visul meu de acum câteva zile! Uite că pare să se 
adeverească! Atunci știu ce am de făcut. Sunt Winston Churchill, 
motan fără pată şi prihană! Este exact ca în vis: eu sar pe umerii lui, 
simt mirosul de tutun şi de brad și îmi înfig ghearele în obrajii 
răufăcătorului. 

— Aaau! Ce-i asta? 

Îşi retrage grăbit braţul dinspre Odette şi încearcă, în schimb, să 
mă înhaţe pe mine. Dar nu mă prinde -— sunt prea agil pentru el. 
Odette, cea mai frumoasă pisică albă din lume, sare din colţul ei. 

— Fugi, Odette, fugi de-aici! îi strig. O să-i distrag eu atenţia! 

— Nu, Winston, nu plec fără tine! 

— Ba da, e mai bine! Pleacă! strig eu încă o dată, dar inimioara 
mea de pisică tresaltă de bucurie, pentru că Odette vrea să rămână 
lângă mine. 

Înainte ca individul să scape din ghearele mele, îi mai trag o 
lovitură de labă. El scoate un urlet și iar încearcă să mă prindă. 

— Ah, Winston, șoptește Odette, ești atât de... 


Din păcate, ăsta e momentul în care m-am trezit, așa că nu ştiu ce 
se întâmplă mai departe. 

— ...Curajos, o mai aud pe Odette șoptind, ceea ce e, desigur, 
extraordinar, dar cu asta, din păcate, se şi sfârşeşte partea frumoasă a 
episodului ăstuia. 

Trezindu-mă din reverie, individul mă apucă de ceafă şi mă 
ridică. MIAU! Doare! Nu aşa se ține o pisică! 

Individului nici că-i pasă. Dimpotrivă: acum mă scutură şi mai 
abitir. 

— Așa, amice. Ai noroc dacă te duc direct la adăpost și nu te 
arunc imediat în malaxorul de fiare vechi! La fel şi prietena ta de aici, 
zice el, după care întinde mână după Odette și o apucă şi pe ea de 
grumaz. Bestii idioate! Mie oricum nu-mi plac pisicile! 

Oricât am da noi din lăbuţe, nu ajută la nimic. Individul are niște 
gheare de oţel. Sfântă sardină în ulei, nu vreau să ajung la adăpost!!! 

Deodată, uşa e din nou izbită de perete și tot ce pot eu să văd din 
poziția mea foarte incomodă este un munte uriaş de păr negru 
adunat într-un turn. Babușca! Niciodată n-am mai fost atât de 
bucuros s-o văd! 

— Hei! Ce faci mătăluță cu pisică dragă mie? Vrei s-o furi? 
Imediat să mi-o dai! spune ea cu o voce tunătoare, care nu îngăduie 
nicio opoziție. Altfel chem poliție! 

Înmărmurit, individul ne dă drumul. N-am o cădere tocmai lină, 
dar mi-e perfect egal. Cel mai important este să scap de durerea de la 
ceafă. Întins pe podea, îmi amintesc deodată, ca într-o străfulgerare, 
de unde îl cunosc pe mitocanul ăsta: este intendentul școlii. Mai bine 
zis, tipul care îi ţine locul. 


Fără coltunaşi pentru Werner. In schimb, o nouă misiune 
pentru nişte muschetari involuntari 


— Iarăşi crochete de pește pané? 

Întors din plimbarea cu barca, Werner este dezamăgit să constate 
că nu este așteptat cu pelmenii sperați și că prin casă adie un suflu 
delicat de file de somon de mare. Babușca, care tocmai iese din 
bucătărie, nu spune nimic, ci doar ne face conspirativ cu ochiul. Kira, 
Pauli şi Tom îi răspund prin același gest. Stăm pe podea în fața 
pianului şi ne prefacem că tocmai am terminat repetițiile. De fapt, 
numai copiii se prefac, pentru că eu nu pot nici să fac cu ochiul, nici 
să răsfoiesc textele. Mă străduiesc să mă uit un pic conspirativ. Grea 
mai e viața de motan! Și trebuie să trec singur prin toate — după 
excursia noastră la depozitul de fier vechi, Odette, Caramel și Spike 
au rămas jos în curte. Patru pisici în casă ar fi fost prea mult de 
îndurat pentru babuşca. 

— Se pare că Winston va rămâne unicul membru al familiei 
Hagedorn care a apucat să guste din această specialitate, oftează 
Werner. 

— Nicio grijă, domnule Hagedorn, îl consolează Ana, bătându-l 
pe umăr. O să fie şi pelmeni. Dar este grozav că au muncit cu toţii cu 
atâta sârguință, încât mama n-a mai apucat nici măcar să gătească, 
zice ea, după care se întoarce spre noi. Așa, acum vrem să auzim 
ceva interpretat de artiștii noștri! 

Chipul Kirei își schimbă culoarea. Eu cred că se înroșește. Dar nu 
știu sigur, pentru că, fiind motan, nu sunt mare meșter la culori. Dar 
știu de pe vremea când eram fată că lumea este destul de pestriță și 
că oamenii se fac ca sfecla atunci când dau de dificultăţi. La fel şi 
Kira în acest moment. 


— Ăăă, vezi tu, trebuie să fie o surpriză, bâiguie ea. Dacă ne 
ascultați acum, spectacolul n-o să mai fie la fel de captivant pentru 
voi. 

— Ah, asta nu mă deranjează, insistă Ana. 

— Da, dar, din păcate, mă cam doare-n gât, chiar nu mai pot să 
cânt, spune Kira. 

— Hm, atunci, după ce mâncăm, trebuie să ne despărțim de 
prietenii tăi, zice Ana, încruntându-se. Nu cumva să te alegi cu o 
răceală şi să-i molipseşti pe toți. Poate că măcar astăzi te duci și tu 
mai devreme la culcare, pentru ca mâine să fii în formă la școală. 

Miorlau! M-am săturat de pălăvrăgeala asta — odată ce începe, cu 
greu se mai termină. Noi voiam să mai discutăm despre caz şi să 
punem cap la cap observaţiile noastre. Dar trebuie spus că, în esenţă, 
n-am făcut decât să constatăm că Albert Schmidt, intendentul 
general, este suspectul principal. De fapt, unicul nostru suspect, dacă 
o lăsăm la o parte pe femeia cu părul blond. În privinţa asta suntem 
cu toții de acord: după plecarea vijelioasă a babuşcăi cu cele două 
pisici în brațe, domnul Schmidt a ieşit din magazie şi a fost 
recunoscut de Tom, Pauli şi Kira, care stăteau la pândă în spatele 
unei grămezi de fiare vechi. Ce căuta administratorul şcolii la locul 
în care urma să se facă predarea răscumpărării? Asta li s-a părut 
copiilor extrem de suspect! Folosindu-mă de talentul meu 
pantomimic, am reușit să le explic bipezilor mei că sunt de părere că 
răpitorul este domnul Schmidt. De fiecare dată când copiii 
pomeneau numele lui, adulmecam ca turbat în jur. Kira şi-a dat 
seama ce încercam să le comunic şi le-a spus şi celorlalți. Tipul nu 
numai că arată suspect, dar şi miroase suspect! 

Acum însă, ce ne facem? Vrem, nu vrem, va trebui să discutăm 
mâine la şcoală, fiindcă acum e clar că trebuie să se ducă toţi acasă, 


înainte să ne surprindă Werner și Ana. Mă îndoiesc că ei ar fi tot atât 
de stăpâni pe ei ca babușca. Mai bine să nu afle nimic. 

În schimb, ştiu că pot să contez pe babușca, apărătoarea pisicilor. 
De la apariţia ei salutară din magazie o văd, într-adevăr, cu alți ochi: 
e o bunică nemaipomenită! Până acum, în afară de un „ioi, ioi”, 
însoțit de clătinarea capului, n-a spus mare lucru. Ceea ce dovedeşte 
că este cu totul altfel decât ceilalți adulți pe care îi cunosc eu. 
Probabil că este ceea ce Kira numește „super”. De aceea, ar fi bine ca 
babuşca să rămână mai departe în echipă. Dar mâine n-avem cum s- 
o luăm cu noi la şcoală. Când Kira m-a adus pe ascuns pentru prima 
oară în clasa ei, m-a ascuns în ghiozdan. Babuşca nu cred c-o să 
poată să intre, fie şi numai din cauza coafurii ei ca un turn! 


XXX 


— Fraţilor, suntem pe calea cea bună! spune Kira, iar ochii ei 
strălucesc de-a dreptul când, a doua zi dimineaţă, îi întâlnește în fața 
școlii pe Pauli și Tom. Azi-noapte n-am închis un ochi, pentru că m- 
am tot gândit cum să organizăm azi lucrurile. Este cât se poate de 
clar: asta e ultima noastră şansă de a o salva pe Emilia. Când se va 
plăti răscumpărarea, poliţia va face tot ce-i va sta în putinţă ca să-l 
aresteze pe individ. Dar dacă o dăm în bară, s-a zis cu operațiunea 
de salvare! 

Tom îşi drege glasul. 

— Pentru mine, lucrurile sunt clare. Acum suntem aproape siguri 
că răpitorul este acest ciudat domn Schmidt. De ce să nu ne ducem la 
poliţie şi să povestim tot ce știm? 

— Nu! spune Pauli, clătinând cu vehemenţă din cap. Ce ştim de 
fapt? Ştim că domnul Schmidt îi ţine locul administratorului nostru 


și că lucrează la depozit. Nu e nimic senzaţional în asta. Nu cred că 
poliţia s-ar deranja pentru așa ceva. 

— Şi mai ştim că miroase ca scrisorile răpitorului — asta a stabilit 
Winston, intervine Kira. 

— Da, spune Pauli, după care rămâne tăcută. 

Asta mă supără. Chiar mai mult decât dacă ar fi spus că nu mă 
crede. O să-i arăt eu ei! 

— OK, să spunem că avem o suspiciune întemeiată, cugetă Tom 
cu glas tare. Nu e de-ajuns. Trebuie să continuăm cu urmărirea 
domnului Schmidt. Mai ales când pleacă de la şcoală. Pornim după 
el, fără să atragem atenţia nimănui, şi nu-l mai scăpăm din ochi. 

— Cum o să facem asta? întreabă Pauli. Trebuie să fim la şcoală. 
Nu cred că Pretorius ne lasă să alergăm de nebuni prin clădirea şcolii 
în timpul orei de biologie. Cum o să-i explici asta? 

— Nu știu, ridică Tom din umeri. 

— Păcat că domnul Schmidt l-a văzut pe Winston, altminteri el l- 
ar fi putut urmări pas cu pas şi ne-ar fi arătat imediat dacă ar fi 
descoperit ceva, spune Kira. 

Pauli nu zice nici acum nimic, dar îi citesc scepticismul din priviri. 
Grrr, în curând o să mi se răsucească în sus mustăţile de ciudă! Ce-a 
apucat-o să se îndoiască așa de mine? Ce mult mi-aş dori să-i 
dovedesc fără întârziere că Kira are dreptate și că e floare la ureche 
pentru mine să-l filez pe Schmidt. Dar, din păcate, Kira are dreptate 
când zice că el deja mă ştie. Bine, nu sunt singura pisică neagră din 
lume, dar ar putea să intre la bănuieli. Ia stai aşa! Asta e! Eu nu sunt 
singura pisică din lume. Și nici din Hamburg. Mai există şi Spike şi 
Caramel! Ar avea, în sfârşit, ocazia să arate de ce sunt în stare. Să 
sperăm că nu sunt doar două pisicuțe răsfățate, ci niște lei curajoși! 

Hotărăsc să fug acasă şi să-i aduc pe amândoi. O să-i pun să stea 
în faţa porţii şcolii până apare Schmidt şi pe urmă să-l urmărească. 


Un plan simplu — grăsanul şi fricosul ar putea să-l ducă la capăt! 

De aceea, când Tom, Kira şi Pauli dau să urce scările din dreptul 
intrării, mă întorc să plec. 

— Hei, Winston, încotro? 

Kira aleargă după mine, se lasă în genunchi și mă mângâie pe 
spinare. Mă aşez şi mă uit drept în ochii ei. Dragă Kira, ştiu că nu 
mai poți să mă auzi, dar ai încredere în mine: ştiu ce fac! 

— OK, Winston, îmi zâmbeşte ea. Tu ştii ce faci. Dă-i drumul! 

Oare m-a înțeles? A mai rămas un pic de telepatie între noi? 


XXX 


— Am înțeles eu bine? Vrei să-l prindem pe individul ăsta 
periculos, care voia să vă gâtuiască pe tine şi pe Odette? Iar voi nu 
veniți pentru că vă e frică? 

Sfântă sardină în ulei, ce laş e Caramel! De o jumătate de oră stau 
ghemuit cu el şi cu Spike în curtea din spate şi încerc să-i conving să 
vină la şcoală. Deocamdată fără succes. Măcar de-ar fi Odette aici! Ea 
i-ar fi convins de mult. Dar, din păcate, nici urmă de cea mai 
frumoasă pisică din lume. Oftez din greu. 

— Greşșeşti, Caramel. Nu trebuie să-l prindeţi. Trebuie doar să fiți 
cu băgare de seamă să nu ne scape printre degete. Vă aşezaţi 
confortabil în fața şcolii și, dacă domnul Schmidt vrea să plece, vă 
ţineţi scai de el. De îndată ce ştiţi încotro vrea s-o apuce, unul dintre 
voi rămâne cu el şi celălalt mă aduce pe mine. Niciun risc, niciun 
pericol, ai înțeles? 

— Nu ştiu ce să zic, ezită Caramel. Dacă ne face ceva? Și de ce nu 
pot copiii să-l urmărească? Nici pe ei nu i-a văzut, nu-i aşa? 

Aşa e. Domnul Schmidt nu i-a descoperit pe Kira, Pauli şi Tom 
atunci când a ieşit din magazie după babușca. Dar din întrebarea lui 


Caramel se vede că habar n-are ce se întâmplă într-o şcoală. De altfel, 
lui, ca motan, nici nu poţi să-i reproşezi așa ceva. 

Trag aer adânc în piept și încerc să-l lămuresc: 

— Fii atent, Caramel, lucrurile stau așa: până la prânz, Kira, Tom 
și Pauli sunt la şcoală. Acolo nu poţi să vii şi să pleci după cum ai 
chef. Altfel ai băgat-o pe mânecă! 

Caramel și Spike mă privesc nedumeriți. 

— Cum adică ai băgat-o pe mânecă? întreabă Spike. Sunt destui 
copii acolo, ce contează unul în plus sau în minus? Chiar tu ai spus 
că în școală e cam multă gălăgie, pentru că sunt mulți copii care 
aleargă de colo colo. Profesorii ar trebui să se bucure dacă scapă şi ei 
o dată de trei copii. 

Bine. Sună convingător. Dacă eu aș fi profesor, chiar n-aş avea 
nimic de obiectat dacă aş scăpa de câţiva copii din clasă. Dar, din 
câte ştiu eu, școala nu funcționează așa. 

— Spike, nici eu nu știu de ce prezența în școală este atât de 
importantă. Știu numai că așa este. Şi că, din cauza asta, copiii nu pot 
să plece și să-l urmărească pe domnul Schmidt. 

— Ei, și? Nu e problema mea, miorlăie Caramel. 

— Zău aşa! pufăi eu, la capătul puterilor. Dacă şi eu aş fi gândit la 
fel când ai căzut tu în tomberon, acum sigur ai fi fost un ghemotoc 
de hârtie. Dar nu, eu am sărit după tine în pubelă şi te-am salvat. 
Deşi nu era câtuşi de puţin problema mea. 

— Aşa e, Caramel, Winston are dreptate, intervine în discuţie 
Spike. Așa am și ajuns la ideea cu animalele cu mușchi tari. 

— De fapt, se numesc muschetari, îl corectez eu pe Spike. 

— Hă? Cum așa, deodată? 

— Pentru că... ah, n-are importanţă. Tine minte că, de acum, se 
numesc muschetari. 

Spike scoate un fornăit. 


— Dacă aș fi știut unde vor duce toate astea, nu mi-aș fi dorit să 
fiu nici animal cu mușchi tari, nici muschetar. Mai bine rămâneam 
aici la soare. 

— Da. Dar e prea târziu pentru asta. Acum chiar trebuie s-o luăm 
din loc. Apropo, știți unde e Odette? 

Caramel și Spike se uită unul la altul, apoi clatină simultan din 
cap. 


— Nu. Habar n-avem. N-am mai văzut-o de aseară. 


Despre pomi parfumaţi, aspiratoare şi pături în carouri 


— Repede, tipul e iarăși la depozit! 

Caramel intră ca hăituit în sala în care copiii se pregătesc pentru 
repetiții. Eu mi-am luat deja locul pe scenă, dar, la auzul veștii, fug 
imediat la Kira. Pufai, miorlăi și mă frec de picioarele ei. 

— Oh, fir-ar să fie! face Kira. E acolo, nu? 

Îi răspund cu un „miau” tare — exact! 

Kira sare de pe scenă și se duce repede la Tom, care stă la pupitrul 
tehnic din fundul sălii. 

— Tom, începe! 

— Da, ştiu. Am pregătit luminile şi, dacă am băgat CD-ul corect, 
suntem gata. Așa că nu-ţi face probleme din cauza tehnicii. Doar un 
semn de la genialul nostru regizor și-i dau drumul! 

— Ah, nu la asta mă refer! Mă refer la comandoul nostru, „Salvaţi- 
o pe Emilia!”. Trebuie să plecăm! Acum! 

— Să mergem iarăși la depozit? zice Tom, scărpinându-se în cap. 

Eu miaun cât pot de tare. 

— Da, îmi traduce Kira miorlăitul. 

— Dar cum să facem? Repetiţia e programată la 14:30, poate să 
înceapă în orice moment. 

Într-adevăr, chiar în clipa asta, Leonie, regizorul nostru vedetă, se 
îndreaptă țanţoșă spre noi. 

— Hei, voi doi, ce faceţi, vă ţineţi de șuete? Îmi cer scuze că vă 
întrerup, dar noi suntem gata să începem.. 

Cum se face că tot ce scoate Leonie pe gură sună atât de sarcastic? 
De vină trebuie să fie mutra ei, pe care se vede întotdeauna că nu 
pune un gând bun nici măcar în lucrurile drăguţe pe care le spune. E 
incredibilă! 


— Aăă, este aşa de urgent...? Eu trebuie neapărat să plec, bâiguie 
Kira. O... programare la doctor. 

Leonie se uită la ea cu ochii cât cepele. Dar, în loc să răspundă 
ceva, se întoarce și-i strigă doamnei Heinson: 

— Doamnă Heinson, Kira spune că trebuie să plece! Să începem 
totuşi repetiţia? 

După nici două secunde, doamna Heinson este lângă noi. Nu se 
poate! Acum sigur o să ne certe. 

— Ce aud, Kira? Cred că glumeşti! Nu poţi să pleci acum. În 
niciun caz! 

— Da, ştiu, e aiurea, dar nu prea mă simt bine și mă gândeam să 
merg la doctor, se scuză Kira, frământându-și neliniştită mâinile. 

Doamna Heinson o măsoară din priviri, neîncrezătoare. 

— Dacă eşti bolnavă, asta e altceva. Dar ştii că fără protagonist 
trebuie să contramandăm totul. Am vorbit cu colegii mei să ne lase 
să continuăm repetițiile încă două ore în timpul programului de 
școală, dar înseamnă că totul a fost zadarnic. Aşa că, dacă se poate, te 
rog să rămâi aici. 

Leonie zâmbește ironic. 

— Am auzit eu că rușii sunt cam sensibili. Sunt în stare să zacă la 
pat pentru un amărât de guturai. 

Kira se cutremură de parcă Leonie ar fi pălmuit-o, și chiar și 
doamna Heinson se arată indignată. 

— Leonie, ce te-a apucat? Ce neruşinare! Scuză-te imediat față de 
Kira! 

— Scuze, ciripeşte cu nevinovăție Leonie, nici eu nu știu dacă e 
adevărat sau nu. 

— Fireşte că nu este adevărat, o repede Kira. Dimpotrivă, în 
Rusia, oamenii sunt foarte rezistenți. La fel ca mine. Acum nu mă 
simt prea bine, dar o să încerc să mai rezist două ore. 


Aoleu! Înţeleg că Kira nu vrea să lase o impresie proastă, dar nu e 
momentul potrivit să-i demonstreze ceva proastei de Leonie. 

În orice caz, doamna Heinson este bucuroasă că Kira şi-a schimbat 
intenția. 

— Foarte bine! Atunci putem să începem. Mulţumesc, Kira! 

Se îndreaptă spre scenă și bate din palme: 

— Așa, copii! Vă rog, fiecare la locul lui, începem! 

Tom se uită întrebător la Kira, apoi ridică din umeri şi pune un 
CD. 

Kira oftează și se apleacă spre mine. 

— Winston, ai auzit, nu pot să plec. Nu ne rămâne decât o singură 
posibilitate: tu şi prietenii tăi trebuie să mergeţi singuri la depozit. 
Când doamna Heinson îți va observa lipsa, voi spune că ai șters-o. Să 
fiți vigilenți. Noi venim cât de repede putem. Şi ai grijă să nu te 
prindă din nou! 

Eu trag un miorlăit. Nu, de data asta voi fi mai prudent. Fără 
surprize neplăcute! 


XXX 


Prima surpriză mă întâmpină de îndată ce ajung la depozit. Dar 
nu e una neplăcută: e Odette! Stă cât se poate de calmă în faţa intrării 
și își linge lăbuţele. 

— Odette! Eşti aici! Ti-am simţit lipsa. Ce faci aici? 

— Bună, Winston! Te aştept. Am mai aruncat un ochi pe aici. M- 
am gândit că e un prilej bun. Până la urmă, intendențţii sunt la şcoală 
dimineaţa. 

la te uită! O idee de nota zece! Trebuie să spun că multă vreme am 
crezut că eu sunt cea mai isteață pisică din împrejurimi. Dar Odette 


este şi mai isteață. Este realmente cea mai isteață pisică pe care o 
cunosc. Poate că eu sunt cel mai istet motan, dar asta e altceva. 

— Şi ai aflat ceva? mă interesez eu. 

— Da, am aflat. Mi-am dat seama de unde vine mirosul de brad. 
În cutia din magazie sunt o grămadă de pomișori care miros aşa. În 
vârf au o buclă de care să-i atârni, ca podoabele de Crăciun. 
Pomişorii nu sunt numai în ladă, ci atârnă și prin alte locuri pe-aici. 
Ciudatul domn Schmidt pare să-i colecționeze. Nicio mirare că și 
scrisorile de răscumpărare miros a brad. 

— Aha! Dar de ce i-ar colecţiona? 

— Habar n-am. Dar asta nu e tot ce am descoperit. Cred că maşina 
în care ar trebui lăsată răscumpărarea e deja aici. 

— Serios? 

— Da. E exact cum e descrisă în scrisoare: un automobil albastru, 
lângă cabina macaralei. 

Sfântă sardină în ulei! Mașina răpitorului! El trebuie să fie. Nu 
încape nicio îndoială, din moment ce albastrul e una dintre cele două 
culori pe care noi, pisicile, le recunoaștem bine. Mă trec fiori. 

— Ce facem acum? o întreb pe isteața Odette. 

— Cum adică „facem”? intervine Caramel. Parcă era vorba doar 
să-l ţinem sub observaţie pe Schmidt ăsta, fără să fim remarcați. 

— Caramel, pufnește Odette, nu fi laş! Domnul Schmidt tocmai a 
intrat în magazie. Îl supraveghează Spike. De îndată ce Schmidt 
părăseşte magazia, Spike ne va da de veste. Dincolo de asta, eu nu 
cred că aici mai găsim vreun indiciu privitor la Emilia. M-am uitat 
temeinic în jur și n-am descoperit nimic. 

Caramel nu spune nimic, cred că se simte jignit. N-are decât. La 
urma urmei, Odette are dreptate. 

— Ce-ar fi să ne uităm mai atent la automobil? propun eu. 
Oricum, este singurul loc pe unde știm sigur că va trece răpitorul. 


— Bună idee, mă laudă Odette. 

Cât despre Caramel, îmi aruncă fulgere din priviri, dar mi-e 
indiferent. Ne îndreptăm toţi trei spre macara. 

Așa e. Acolo se află automobilul albastru. Ieri sigur nu era acolo. 

— Ai văzut cum a ajuns aici? o întreb pe Odette. 

— Nu, din păcate, nu. Când am venit eu, era deja aici. Domnul 
Schmidt trebuie să-l fi parcat azi dimineaţă devreme, încă înainte de 
a se duce la școală. 

Mă plimb în jurul automobilului. Arată ca o maşină oarecare. 
Nimic nu-ți atrage atenţia. Un salt și aterizez pe capotă. Trag curios 
cu ochiul prin parbriz. Ceea ce îmi sare imediat în ochi este micuțul 
pom de hârtie care se leagănă în spatele parbrizului. Trebuie să fie 
unul dintre pomişorii aceia care miros a brad! Ce chestie! Să fie vreo 
vrajă? Poate ca să ţină poliţia la distanță? Dacă da, în cazul pisicilor 
nu funcționează. 

— Hei, veniţi aici sus! Şi aici atârnă un pomișor! le strig eu lui 
Odette și lui Caramel. 

Dar chiar înainte ca ei să mi se alăture, Spike vine în goană. Cu o 
viteză de care nu-l credeam în stare pe grăsanul ăsta. Se opreşte 
gâfâind şi pufăind în faţa lui Odette şi a lui Caramel. 

— Repede! Schmidt se apropie, ascundeţi-vă! 

Sfântă sardină în ulei! Nu trebuie să mi se spună de două ori. Sui 
imediat de pe capotă şi mă pitesc împreună cu ceilalți în spatele unei 
grămezi de anvelope vechi, depozitate între macara şi automobil. Şi, 
într-adevăr, de după colț apare Schmidt. Vine fluierând la mașină și 
deschide portiera. Apoi se duce la căsuţa de lângă macara, deschide 
ușa și scoate de-acolo ceva care seamănă cumva cu o bobină cu 
furtun. Ce poate să fie? Să fie oare ascunsă acolo Emilia? 

Fluierând, Schmidt târăște spre mașină bobina, care este legată cu 
un cablu de cabina macaralei, după care deschide portiera din față. 


Vâră înăuntru furtunul şi, puţin mai târziu, izbucneşte un zgomot 
asurzitor, care îmi pare destul de cunoscut — chestia aia ca o bobină 
este un aspirator! Domnul Schmidt aspiră maşina. 

Odette mă priveşte întrebător. 

— Ce face ăla acolo? 

— Vezi și tu! Aspiră maşina. 

— Dar de ce? 

— Habar n-am. Poate vine mama lui în vizită. Şi pe Ana a apucat- 
o mania curățeniei când s-a anunţat babușca. 

Între timp, Schmidt a deschis toate portierele şi aspiră într-o 
veselie locurile din față şi din spate. la o pătură în carouri de pe 
bancheta din spate, o împătureşte frumos și o pune din nou pe 
banchetă. 

— Sau poate vrea să șteargă urmele își dă cu părerea Caramel. În 
caz că a transportat-o pe Emilia în maşină, s-ar fi putut ca poliția să 
găsească ceva de-al ei pe banchete. 

Altă teorie bună. Ce-i drept, Caramel e un iepure fricos, dar prost 
nu e. 

Acum Schmidt scoate aspiratorul, bagă mâna în buzunarul 
pantalonilor şi scoate de acolo un mobil care sună. 

— Schmidt! Ah, da, salut! Tocmai asta fac. 

Ascultă încordat. 

— Da, trebuie să mă mişc repede. În birou, spuneți? Un moment, 
mă duc acolo. Vă sun eu când ajung. 

Vâră din nou mobilul şi fuge spre magazie. 

— Nu mai are liniște, constată sec Spike. În orice caz, nu pare 
neliniștit. Dacă eu aş fi atât de aproape de o răscumpărare, nu mi-ar 
arde să vorbesc la telefon. 

— Mai are ceva de aşteptat. Predarea are loc abia azi după-masă, 
intervine Odette. Și poate că Schmidt a mai făcut treburi d-astea. Cu 


timpul, înveţi să-ți stăpâneşti emoțiile mai bine. 

— Corect, așa se întâmplă, îi dau eu dreptate. Şi odată ce... 

Dar înainte să apuc să spun ce va face domnul Schmidt odată ce 
va pune mâna pe bani, rămân fără glas. Deoarece chiar în fața 
noastră apare mama Emiliei. Cu o pungă mare de plastic! 

— Nu se poate, pufăie Odette. Ce vrea să facă? 

Doamna Stetten fuge spre automobil și se apleacă spre locul de 
lângă şofer. Împinge punga sub scaun şi apoi îl trage în față, așa 
încât punga nu mai poate fi văzută. Se uită în jur şi dispare tot atât 
de repede cum a venit. Parcă nici n-ar fi fost! 

Odette îmi dă un ghiont. 

— Winston, pun pariu pe mustăţile mele că aici se întâmplă ceva 
extraordinar! Şi nu există decât o singură cale să descoperim ce. 

— Ah, da? Care anume? 

— Să intrăm în mașină, evident. Cât mai repede, înainte să se 
întoarcă Schmidt. 

— Ce? strigă Caramel. Ai înnebunit de-a binelea? Doar nu vrei să 
te urci în automobilul ăsta! 

Nu-mi face plăcere s-o recunosc, dar acum sunt de aceeaşi părere 
cu Caramel. Propunerea asta este mult prea riscantă. 

— Ba da, pufăie Odette. Asta e singura cale de a descoperi unde 
se află Emilia. Altfel Schmidt sigur o să dispară cu răscumpărarea. 
Hai, Winston! Eşti gata? 

— Înâ, îmi dreg eu glasul, deci eşti sigură că... 

— Atenţie! Se întoarce! ne avertizează Spike, care se achită de 
rolul lui de iscoadă cu toată cinstea. 

— Hei, ce-i asta? Vii? mă întreabă Odette, sfredelindu-mă cu 
privirea. 

Nici eu nu-mi cred ochilor, dar, două secunde mai târziu, mă 
trezesc ghemuit sub pătura în carouri de pe bancheta din spate a 


automobilului albastru. Slăvită tăviță cu nisip, în ce m-am băgat? 
Dar, mai ales, cum mai ies eu din asta? 


Nu știu de ce întotdeauna am crezut că răufăcătorii sunt 
proști. Din păcate, nu sunt 


Cât a durat călătoria, nu m-am gândit decât la ce fac răpitorii cu 
pisicile pe care le găsesc pe locul din spate al automobilului lor sub o 
pătură de lână în carouri. Dar, cum călătoria este uluitor de scurtă, 
nu apuc să ajung la nicio concluzie. Bine nu va fi de noi, de asta sunt 
sigur! 

Automobilul se zgâlțâie puţin și pare să coboare o pantă, după 
care se opreşte. În jurul nostru e beznă. Şi nu e numai din cauza 
păturii. 

— Crezi că am şi ajuns? şopteşte Odette care e ghemuită lângă 
mine. 

— Habar n-am! După cum ştii, stau pentru prima oară în 
automobilul ăsta. 

Miorlau! Cred că vorbele mele n-au sunat prea prietenos. 

— Hei, ai ceva cu mine? vine prompt replica. 

— Nu, nici vorbă. Doar că tremur de frică și mă minunez că tu ești 
atât de liniștită. 

— Hai că eşti caraghios! chicoteşte Odette. Ştii de ce? 

— Deloc. 

Nu văd ce-o amuză. 

— Ei bine, sunt liniştită pentru că eşti tu cu mine. Când sunt cu 
tine, mi se pare că nu mi se poate întâmpla nimic rău. Tu eşti eroul 
meu, pentru că o cauţi cu atâta hotărâre pe Emilia. Şi cum m-ai ajutat 
ieri... Ai fost foarte curajos. Poate n-o să mă crezi, dar am şi visat 
odată că mă salvezi. Ştiu, pur și simplu, că sunt în siguranţă lângă 
tine. Şi acum tocmai tu spui că ţi-e frică. Nu-i așa că e comic? 

În alte împrejurări, acum aş jubila. La urma urmelor, Odette 
tocmai a spus că sunt eroul ei. Şi că a avut același vis ca şi mine. E 


clar că între noi există o legătură absolut deosebită. Dar, din păcate, 
chiar când mă pregăteam să-i răspund că par mai curajos decât sunt, 
Schmidt începe să vorbească la telefon. 

— Alo, mă auziți? spune. Da, acum stau în parcarea subterană. 
Puteţi să veniți. 

Ah, de-asta s-a făcut dintr-odată întuneric: automobilul e într-o 
parcare. Eu nu mă pricep prea bine, dar în filmele polițiste pe care 
Werner şi cu mine le urmărim cu atâta plăcere la televizor, apar 
frecvent parcări de felul ăsta. În ele este mai mult întuneric și acolo 
au loc multe crime. Gulp! Fără să vreau, alunec ceva mai aproape de 
Odette, iar ea se lipește strâns de mine. Sfârrr, nu este deloc o 
senzație neplăcută. Poate reuşesc și eu să mă familiarizez cu statutul 
de erou. Oricum, sunt mai curajos decât Caramel. Dar asta nu e cine 
știe ce. 

Cred că s-a aprins lumina în garaj, pentru că pătura de lână s-a 
mai luminat. Schmidt deschide cu un mic zgomot ușa maşinii, şi ne 
dăm seama că a coborât. Arunc prudent o privire de sub pătură — ce- 
o face Schmidt aici? Și cu cine a vorbit la telefon? Poate cu un 
complice care i-o aduce acum pe Emilia? Aud apropiindu-se nişte 
paşi, dar încă nu pot să-mi dau seama cine e. 

— Bună ziua, domnule Schmidt! spune un bărbat, oprindu-se 
lângă automobil. Vă mulțumesc că aţi adus mașina până aici. În mod 
normal, nu era nicio problemă să merg pe jos cei câțiva metri și aș fi 
luat-o chiar eu, dar cu afurisita asta de rană la picior... Deocamdată, 
fiecare pas doare! 

— Nicio problemă. Mi-a făcut plăcere. Nici nu era nemaipomenit 
de murdară, m-am și mirat puţin. 

— Da, aveţi dreptate. Știţi, mama mea e foarte sensibilă la părul 
de animale și de curând mi-am luat un câine. Nu vreau ca la 
următoarea călătorie cu mașina să facă o criză şi să se sufoce. 


— Fiţi fără grijă! 

Ha? Păr de câine? Mamă? Să se sufoce? Despre ce e vorba? Vocea 
celuilalt bărbat îmi pare cunoscută. Am mai auzit-o, dar nu-mi dau 
seama unde. 

— Odette, șoptesc eu, cunoşti vocea asta? 

— Nu, de ce? 

— Mi se pare foarte familiară. 

— Mie nu. Mă mir doar că tipul povesteşte ceva despre un câine. 
Nu miroase deloc a câine aici. Şi crede-mă, un automobil nu poate fi 
atât de bine aspirat, încât să dispară mirosurile! De câini mi-e frică, 
îmi dau seama imediat când e unul prin apropiere. Și-ţi spun sigur 
că aici n-a fost niciunul. 

Hm. Dacă mă gândesc mai bine, Odette are dreptate. În mod 
normal, câinii răspândesc un miros puternic, pe care îl simţi chiar şi 
în locuri din care au plecat de mult. Mă cam îndoiesc că un aspirator 
ar putea îndepărta mirosul așa de ușor. Un lucru este clar: omul îl 
minte pe Schmidt. Dar de ce? 

— Şi, dacă tot sunteţi aici, domnule Schmidt, mai am o rugăminte, 
continuă el. O prietenă de-a mea ar vrea să-şi vândă automobilul. I- 
am spus că sunteți omul potrivit pentru a pune la punct hărăbaia. 
Ştiţi doar: un aspect îngrijit ridică cu siguranţă prețul cu câteva sute 
de euro. Ca să nu mai spun de noul dumitale odorizant de maşini — 
ăsta este visul oricărui cumpărător! 

Cei doi izbucnesc în râs. Nu mai înţeleg nimic. Noi stăm — în 
sensul propriu al cuvântului — pe două milioane de euro, iar tipii 
ăştia discută despre mașini vechi. 

— Mda, fac și eu ce pot, spune Schmidt. 

— Nu fiţi aşa modest! Dumneavoastră sunteți un adevărat 
maestru al curăţării mașinilor! îl laudă celălalt bărbat. Mașina 
prietenei mele are mare nevoie de serviciile dumneavoastră. Şi 


partea cea mai nostimă e că arată exact la fel ca automobilul meu: tot 
un Golf albastru. Poţi, te rog, să-l iei imediat? 

— Sigur, nicio problemă, oricum trebuie să mă întorc la depozit. 
Unde e micuța comoară? întreabă Schmidt. 

— Foarte aproape, pe partea cealaltă. Vino! 

Comoară? Se referă la automobil? Sau poate la Emilia? Îmi adun 
tot curajul și mă ridic în aşa fel încât să mă pot uita pe geam. Cei doi 
stau acum dinaintea altui automobil. Când individul de lângă 
domnul Schmidt se întoarce cu faţa la noi și vine din nou la mașina 
noastră, îl recunosc imediat: este domnul Salemke, profesorul de 
pian! Profesorul de pian al Emiliei! 

Dintr-odată, totul mi se limpezeșşte în cap: am urmărit tot timpul 
persoana greşită! Domnul Schmidt nu este răpitorul. El nici nu-şi dă 
seama că e părtaş la o infracţiune. Se pare că i-a adus domnului 
Salemke maşina fără să bănuiască nimic. Şi, o dată cu ea, banii de 
răscumpărare. De aceea i s-a cerut doamnei Stetten să ascundă bine 
punga sub scaunul din faţă: pentru ca Schmidt să n-o vadă. Şi asta cu 
mult înainte de ora la care trebuia să aibă loc, de fapt, depunerea 
banilor. Cu siguranţă astea au fost noile indicaţii ale lui Salemke, 
despre care poliția nu ştie nimic. Și acum Schmidt, tot fără să 
bănuiască nimic, o să ducă celălalt automobil albastru la depozit. 
Poliţia va ţine sub observaţie maşina falsă, în timp ce Salemke va 
fugi departe, departe, cu banii de răscumpărare cu tot! Cam aşa cred 
că arăta planul răpitorului! Sfântă sardină în ulei! E diabolic, dar 
genial! 

— Winston, ce e? întreabă Odette, ieșind și ea de sub pătură. 
Chiar îl cunoşti pe omul ăla? 

— Da, este profesorul de pian al Emiliei, domnul Salemke. L-am 
mai văzut la şcoală, pentru că ne ajută cu montarea musicalului. 


— Serios? Ce coincidenţă să apeleze tocmai la serviciile domnului 
Schmidt! 

— Nu, o contrazic eu, nu cred că este o coincidență. Cred că, de 
fapt, Salemke este răpitorul. Și l-a convins pe Schmidt să-i aducă 
banii de răscumpărare fără să bănuiască absolut nimic. 

— Hm, nu înţeleg cum vine asta. Cum ţi-a venit ideea? Scrisorile 
miroseau toate ca acest domn Schmidt. 

— Mda, nu știu exact cum se explică asta, dar trebuie să existe o 
explicaţie logică. Restul ţi-l spun mai târziu, când ne-om linişti, 
Odette. Acum trebuie să ne gândim cum să ieşim din bucluc. Fiindcă 
Schmidt va pleca imediat cu celălalt automobil la depozit, iar noi 
vom rămâne singuri aici cu un infractor în garaj. Ce ar trebui să 
facem acum...? 

Deodată, cineva smucește portiera din spate a maşinii. Eu sunt 
atât de uluit, încât nu mai reuşesc să mă ascund sub pătura de lână. 
În schimb, mă trezesc faţă-n faţă cu Salemke. Pe tăviţa mea cu nisip, 
asta nu e deloc bine! 

— Domnule Schmidt! strigă Salemke, surprins la culme. Aţi adus 
cu dumneavoastră două pisici? 

— Două pisici? Nu, cum așa? se miră el, venind în fugă spre noi. 
Ah, nu! Nu se poate! Ce-i cu voi iarăși aici? 

— Le ştii pe astea două? spune Salemke, iar vocea lui sună atât de 
ascuțit, încât cu ea s-ar putea tăia lejer în cuburi mici niște ficat de 
pasăre proaspăt gătit. 

— Vorba vine. S-au tot fâțâit ieri prin depozit. Erau însoţite de o 
doamnă mai în vârstă. Foarte ciudată tipa! Rusoaică sau cam aşa 
ceva. Am avut impresia că pisicile caută ceva la mine în birou, 
povestește el, pufnind în râs. Nişte nebune! Ce să caute la mine două 
mâţe? 


Salemke nu râde, ci ne ţintuiește cu privirea. Nu mă simt în largul 
meu. De fapt, de mult nu m-am mai simţit în largul meu. Încerc să 
mă fac mic de tot şi să-mi schimb cumva înfățișarea. Din păcate, e în 
zadar! 

— Pe tine te-am mai văzut eu undeva, zice el, încercând să-și 
amintească. Exact. La școală. Tu ești motanul din Motanul încălțat — 
mâţa fetei ăleia, Kira sau cum o chema-o. Ce coincidență, mâţelor, 
nu-i așa? 

Acum și Schmidt se uită mai atent la noi. 

— Hm, acum, dacă spuneți dumneavoastră, s-ar putea, într- 
adevăr, să fie animalul pe care l-au adus cu ei copiii în prima zi de 
repetiții. Mie ideea lor mi s-a părut de-a dreptul prostească, dar 
copiii ăștia nu dau doi bani pe ce zic eu. 

— Da da. Artiști, ce să-i faci? 

Vocea lui Salemke sună atât de rece, încât mă trec fiori pe șira 
spinării. Se întoarce din nou spre Schmidt. 

— Atunci, bine. Lăsaţi pisicile în grija mea. Acum duceți-vă cu 
automobilul prietenei mele la depozit, am eu grijă ca fugarii ăştia să 
ajungă cu bine acasă. 

Aș fi gata să pun pariu pe o porție uriașă de ficat de pasăre că 
Salemke nu are nicio prietenă şi că nici n-are de gând să ne ducă 
acasă. Nu cu bine. Ba chiar dimpotrivă! 


Salvare în ultimul minut! Sau nu? 


Observ cum crește panica în mine. Cam așa trebuie să se fi simţit 
Caramel când era înțepenit în pubelă. Cu totul neajutorat și expus. 
De cealaltă parte a cutiei de carton în care ne aflăm, se aude înăbușit 
vocea lui Salemke: 

— Haideţi, gata cu gălăgia! Aici oricum nu vă aude nimeni. Cei 
doi pensionari de la parter sunt la cumpărături şi neroada de 
Schneider întotdeauna uită să-şi ducă gunoiul. Dacă în două ore, să 
zicem, vin gunoierii, atunci s-a zis cu voi mai repede decât puteți 
spune Whiskas. 

Whiskas? Cum aș putea să vreau să spun Whiskas într-o situaţie 
atât de îngrijorătoare? Dau din picioare cât mă ţin puterile, 
împingând peretele cutiei de carton în care tocmai ne-a băgat 
Salemke. 

— Liniște! strigă din nou Salemke. Lighioanelor! Nici acum nu pot 
să cred că sticleţii au fost prea cretini ca să mă găsească, iar două 
patrupede mi-au dat de urmă. N-o să pricep niciodată de ce aţi vrut 
să vă amestecați în povestea asta și ce plan aveaţi. Dar că aţi avut un 
plan, asta este evident. N-are cum să fie o întâmplare faptul că 
apăreţi peste tot. Ei, lasă acum, nu mai contează. În orice caz, mie n-o 
să-mi mai faceți neplăceri. 

Eu mă străduiesc mai departe să scap din închisoarea asta, dar, 
din păcate, cartonul este atât de neted, încât, în ciuda ghearelor mele 
ascuţite, alunec întruna. Mi se pune un nod în gât. Îmi este şi cumplit 
de cald. Și pe urmă mai e şi duhoarea asta incredibilă: un infern! 

— În zadar! oftează Odette. N-o scoatem la capăt. Curând omul 
ăsta groaznic o să plece şi o să ne lase în voia sorții. Și atunci... 

Vocea i se frânge. Încetez să mă zbat și mă aşez lângă ea pe fundul 
cutiei. 


— Să nu ne pierdem cu firea, Odette! Da, nu e deloc bine, dar 
cumva tot o să ieşim noi de aici. Îți promit! 

De fapt, cred că n-avem nicio șansă, dar mi se pare important 
acum să-i transmit calm și siguranţă. La urma urmelor, eu sunt eroul 
lui Odette. 

— Hei, v-aţi potolit, în sfârșit? Foarte bine. Vă promit un lucru: 
când voi ajunge în Caraibe cu cele două milioane — ceea ce ar putea 
să se întâmple mâine pe la prânz —, voi aprinde două lumânări în 
amintirea voastră la prima biserică pe care o văd. Pentru cele două 
pisici curajoase, dar idioate, care au crezut că pot să mă tragă pe 
sfoară, râde el cu răutate. Două pisici împotriva unui om! Ha! Ha! 

Incredibil! Câtă nemernicie! Îmi iau pentru ultima oară avânt şi 
alunec din nou de-a lungul peretelui de carton. 

— Adio! Să nu vă mai văd! 

Paşii lui se depărtează. Curând nu mai pot fi auziţi şi se face 
linişte deplină. Sfântă sardină în ulei, ce ne facem acum? 

— Winston? 

— Hm? 

— În caz că nu scăpăm cu viață, vreau să-ți mai spun o dată că mă 
bucur să te am ca prieten. M-am simţit foarte bine cu tine. lar când 
am zis că eşti eroul meu, am vorbit foarte serios. 

Simt că mă cuprinde un val de căldură. Şi, în mod cu totul 
excepțional, nu e din cauza temperaturii din cutie. 

— Da, păi... 

Pe scândura mea de ascuţit ghearele! De ce mă bâlbâi? Sunt de-a 
dreptul penibil! Chiar şi în pragul morţii, ca erou, ar trebui să pot să 
mă exprim ceva mai șlefuit! Mai încerc o dată: 

— Cred că fără tine n-aş fi fost aşa de curajos, ştii asta? Tu mă faci 
să fiu curajos. 

Odette mă priveşte ţintă, cu ochi mari. 


— Ce vrei să spui? 

— M-ai auzit. Fără tine aş fi luat-o la sănătoasa ca un laş în loc să-l 
ajut pe Caramel. Şi cu siguranță n-aş fi format echipa celor patru 
animale cu mușchi tari, ăăă, muschetari. Cred că am vrut să te 
impresionez. Și acum, când ar fi cu adevărat important să fiu un 
erou, nu pot nici măcar să te scot din idioata asta de cutie. După 
mine, sunt mai degrabă un ratat. 

— Hei! zice Odette, dându-mi un ghiont. Nici vorbă de aşa ceva! 
Eşti un motan superinteligent. La drept vorbind, eu nu cunosc altă 
pisică mai inteligentă decât tine! 

— Dar eu cunosc. 

— Da? Pe cine? Precis nu e vorba de Caramel sau de Spike, 
glumeşte ea. 

— Nu. Mă refer la tine, bineînţeles. Tu eşti cea mai inteligentă. 

„Şi cea mai frumoasă”, adaug eu în gând, dar prefer să n-o spun. 
O cutie de carton aruncată într-un tomberon nu mi se pare deloc 
ambianța potrivită pentru o asemenea mărturisire. 

Apoi niciunul nu mai spune nimic. Este o linişte deplină. Ce-i 
drept, după un timp, afară începe să se audă un zgomot de mașină 
hodorogită. Sfântă sardină în ulei, asta trebuie să fie mașina de 
gunoi! Rămâi cu bine, lume minunată! 

Dar nu este maşina de salubrizare. Când vehiculul se apropie, 
recunosc voci omenești. Kira! Și Tom! Şi Pauli! Bunule zeu al 
pisicilor, ne-ai auzit rugăciunile! Dar mă întreb ce scoate zgomotul 
ăla — doar nu pantofii de sport ai copiilor! 

— Asta e ușa? o aud pe Kira întrebând. 

Niciun răspuns. În orice caz, nu unul pe care să-l pot auzi. În 
schimb, cineva începe să lovească niște obiecte de metal unul de 
altul. Cei puţin așa îmi sună, ca un ciocănit puternic. 


— Hm, aşa n-o să iasă nimic, constată Tom. Trebuie să încercăm s- 
o ridicăm cumva. 

Un sunet mai slab, ca un râcâit, apoi dintr-odată un pocnet tare. 
Kira, Tom și Pauli jubilează. Au reușit! Acum cineva îşi face de lucru 
cu tomberonul, pentru că suntem zgâlțâiți zdravăn. Și deodată pe 
lângă cutie pare să treacă un curent de aer răcoros. Odette şi cu mine 
începem un adevărat tărăboi. Câteva minute mai târziu, cutia se 
clatină: cineva ne ridică şi deschide capacul. Dintr-un salt, Odette și 
cu mine am ieșit din cutie. Ura! În sfârşit, suntem din nou liberi! 

Odată ajunși la aer liber, văd că n-au venit doar Kira, Tom şi 
Pauli: din echipa de salvare fac parte şi Caramel și Spike. Kira se 
apleacă și mă ia în braţe. 

— Bietul de tine! Cum ai nimerit aici? 

Scot un miorlăit sfâşietor şi Kira mă strânge imediat în brațe. 
Splendid! Prinde bine după tot stresul! 

— Fii fericit că ai nişte prieteni atât de grozavi! spune apoi Kira. 
Dacă ăștia doi nu ne-ar fi căutat la şcoală, niciodată n-am fi venit aici! 

Şi atunci Odette şi cu mine am fi aterizat în maşina de gunoi? Vai 
de mine! Deci ne datorăm salvarea lui Spike și lui Caramel? Ei, acum 
chiar am rămas uluit! Miorlăi şi mă uit la cei doi. Kira pare să 
înțeleagă. 

— Da, au făcut așa o gălăgie la şcoală, încât m-am speriat 
groaznic. Mi-am dat seama că trebuie să se fi întâmplat ceva rău. Așa 
că am fugit de la repetiții. 

Tom și Pauli confirmă cu o mișcare din cap. 

— Da, a fost foarte mișto, zice Tom. Trebuia să-i fi văzut pe 
Heinson şi pe dramaturgul ăla ciudat. Ce figuri au făcut când Kira a 
sărit, pur şi simplu, de pe scenă şi noi ne-am luat după ea. A fost o 
chestie de onoare! 


— Cum de ați știut unde suntem? îl întreb pe Spike, cu ochii în 
pământ. 

— Caramel a avut un fel de presentiment — zicea că nu poate să-și 
închipuie cum caraghiosul de Schmidt ar putea să se plimbe prin tot 
orașul cu banii la el. Este mult prea periculos, dacă poliţia era pe 
urmele lui. Așa că s-a luat după voi și a ajuns chiar la ţanc: din 
mașină, voi probabil nu v-aţi dat seama, dar aţi luat-o imediat după 
colț şi apoi aţi tras în garajul ăsta. Şi atunci Caramel s-a strecurat 
înăuntru și a văzut totul. 

— Uau, Caramel, nu te-aș fi crezut în stare! Ce idee extraordinară 
ai avut! Ne-ai salvat viaţa! 

— Ah, ce spui! protestează Caramel cu modestie. Doar era firesc 
să fac așa. Unul pentru toți și toți pentru unul, nu? M-am cam speriat 
când am văzut ce face cu voi tipul ăla. Nici eu nu voiam să aterizez 
din nou în pubelă. Așa că m-am ascuns bine și am ieșit din nou când 
individul a plecat din garaj. Apoi l-am luat pe Spike de la depozit şi 
am fugit la școală. Iar restul poveştii îl știți. 

Odette este și ea mută de uimire. Caramel este eroul momentului, 
cine şi-ar fi închipuit? 

— Când am plecat de la școală, mai întâi am luat-o, bineînţeles, 
spre depozit, explică mai departe Kira, crezând că mai sunteți acolo, 
însă Caramel şi Spike ne-au îndrumat încoace destul de repede. Dar 
n-am reușit să deschidem ușa garajului. Așa că Tom s-a întors la 
depozit și a venit cu un cărucior şi câteva unelte de folos. Printre ele, 
a adus și o rangă. Cu asta am deschis ușa. 

Aha! Deci ranga făcea atâta zgomot! Cine s-ar fi gândit că, 
împreună, niște copii şi nişte pisici pot să facă atât de multe? 

— Acum mai trebuie doar s-o găsim pe Emilia şi cazul este 
încheiat, spune Tom. Ne-am descurcat destul de bine, nu-i așa? 

— Nu chiar! se aude deodată un glas de afară. 


Înţepenesc de groază: s-a întors Salemke! 

— Dacă credeţi că vă puteţi băga nasul în ciorba mea, trebuia să 
vă sculați mai devreme. Sau să fiți mai puţin zgomotoși. Puteam să 
vă aud și de la mine de-acasă. 

Din doi paşi rapizi, vine lângă noi şi o înșfacă pe Pauli. Ea strigă şi 
se zbate, dar Salemke o ţine strâns, cu brațul pe după gâtul ei. 

— Am ajuns la finalul spectacolului, dragi elevi și dragi pisici! 
Acum fiți cu toții așa drăguți și veniți cu mine! 

— Domnule Salemke! strigă Kira. Daţi-i imediat drumul lui Pauli! 
Ce v-a apucat? Și unde aţi ascuns-o pe Emilia? 

Dar Salemke nu face decât să râdă. 

— Hai că e nostim! Motanul încălțat s-a supărat pe mine. Ascultaţi 
la mine, ţânci fără minte ce sunteți, spune el cu asprime. Ori faceți 
imediat ce vă spun eu, ori o iau pe prietena voastră cu mine. Şi jur că 
n-o să-i placă! 

El pleacă și trage așa de tare de Pauli, încât ea de-abia mai respiră 
și începe să tușească. Este îngrozitor să priveşti așa ceva. Dar de data 
asta suntem complet neputincioşi, pentru că dacă îl atacăm pe 
Salemke, o va chinui şi mai tare pe Pauli. Aș urla dacă aș putea! 

Prin urmare, alergăm în urma lui Salemke, trecând printr-un 
culoar îngust într-o încăpere mică. Aici nu sunt decât nişte pereţi de 
lemn - trebuie să fie nişte cămări pentru locatari. 

Salemke deschide ușa uneia dintre ele. 

— Haide, înăuntru cu voi! 

Kira și Tom intră fără să crâcnească în cămară și noi după ei. 
Salemke mai rânjeşte o dată cu toată gura la noi, apoi o eliberează pe 
Pauli și-i dă şi ei un brânci în cămară. După aceea închide ușa de 
lemn cu un lacăt. 

— Aşa, acum puteți medita puţin la păcatele voastre. Veţi avea 
destul timp pentru asta. O să mai dureze ceva până veți fi găsiți aici. 


Acelaşi lucru e valabil și pentru draga voastră prietenă Emilia. Fără 
mine sigur nu vă găseşte nimeni. 

Râde strident și fuge iar pe culoar. Încă auzim ecoul râsului său. O 
lovitură zdravănă, un strigăt puternic, după care se lasă liniștea. 

O liniște de moarte. 


Întrebări peste întrebări! Şi destul de multe răspunsuri 


— Bun, dacă vă înţeleg corect, doamnă Kovalenko, eraţi în 
căutarea nepoatei dumneavoastră, Kira, care chiulea de la școală. Și 
atunci aţi trecut întâmplător pe lângă un depozit de fier vechi și ați 
văzut din întâmplare cum nepoata dumneavoastră, însoţită de doi 
colegi de clasă şi de două pisici, tocmai şterpelea o rangă. 

Babușca încuviinţează din cap mulțumită. 

— Korrektnâi! 

— Asta înseamnă „da”, explică Kira. 

— Bine. 

Polițistul oftează și contemplă foaia de hârtie pe care a notat 
declaraţia babușcăi. Noi, adică babuşca, Kira, Werner şi cu mine, 
suntem la circa de poliție şi trebuie să explicăm exact cum s-a 
petrecut ieri toată harababura. Werner a venit cu noi doar ca să ne 
ofere sprijin moral. În rest, habar n-are ce s-a întâmplat. Mă bucur, 
totuși, că e cu noi. În schimb, Ana s-a speriat ieri atât de tare, încât 
am fost de părere cu toții că ar fi mai bine să rămână acasă. În fond, o 
cădere nervoasă la circa de poliție n-ar fi fost de niciun ajutor. 

— Şi, după ce aţi zărit-o din întâmplare pe nepoata dumneavoastră, 
nu i-ați cerut socoteală, ci ați urmărit-o pe ascuns. Așa ați văzut din 
întâmplare că deschide forțat o poartă de garaj, continuă polițistul. 

— Korrektnâi. 

— Pe urmă ați văzut că toţi copiii intră în garaj. De aceea, v-aţi 
dus și dumneavoastră acolo şi ați observat cum suspectul îl ia ostatic 
pe unul din copii și apoi îi încuie pe toți. Apoi l-aţi lovit pe suspect 
cu ranga lăsată acolo. 

Babușca aprobă din cap. 

— Korrektnâi. Exact aşa a fost. 


— Adică un caz clasic de autoapărare! intervine Werner, care 
încearcă și el să se facă util. 

— Sunteţi jurist, domnule profesor? îl întreabă polițistul maliţios. 

— Nu. 

— Și atunci? 

— Sunt fizician. 

La asta polițistul nu mai face niciun comentariu, ci doar pufneşte 
disprețuitor. Asta spune multe, după părerea mea. O fi înțeles cum 
s-au petrecut lucrurile de fapt? 

A fost așa: după lovitura ușoară pe care a încasat-o Salemke în cap 
cu ranga (lovitură căreia, din fericire, i-a supravieţuit), noi am 
chemat imediat poliţia. Poliţiştii au venit și l-au arestat sau, mai bine 
zis, l-au luat de acolo. Pentru că nu se putea sta de vorbă cu el, a 
trebuit să fie chemată o ambulanţă. Abia trezit din leşin, Salemke a 
dezvăluit unde o ascunsese pe Emilia, așa că fata este acum din nou 
în siguranţă. 

Povestea s-a terminat cu bine pentru toţi în afară de Salemke, dar, 
în mod straniu, se pare că polițiștii nu se mulțumesc cu atât. Acum 
vor să știe tot ce s-a întâmplat, cu cât mai multe amănunte. 

Prin urmare, polițistul mai mâzgăleşte ceva în carnet şi se întoarce 
din nou spre babușca. 

— Dar de unde știați că nepoata dumneavoastră nu era la școală? 

Babușca face o figură de parcă i s-ar fi pus cea mai stupidă 
întrebare. 

— Profesoară sunat acasă. Fiica mea e la medic, deci mă duc eu la 
telefon. Profesoară era foarte furioasă, fiindcă copil fugit, pur şi 
simplu. Deci eu am promis să caut copil și să aduc înapoi. În Rusia 
copiii care merg la şcoală trebuie să fie ascultători! Fără excepție! 

Îşi încruntă sprâncenele şi coafura ei ca un turn se clatină puțin 
din cauza indignării față de atâta nesupunere în școlile germane. 


Ce-i drept, eu sunt destul de sigur că nu face decât să joace teatru 
pentru poliţie. În realitate, după telefonul doamnei Heinson, babuşca 
a priceput imediat că Kira încerca s-o salveze pe Emilia şi că poate 
avea nevoie de ajutor. Altminteri de ce ne-ar fi căutat bătrâna la 
depozit? Nu, nu. Nu mai pot să zic nimic rău despre babuşca. Ea a 
pus imediat totul cap la cap, şi-a dat seama de gravitatea situației și 
apoi, cu o lovitură zdravănă, l-a scos din joc pe maleficul Salemke. O 
femeie de toată isprava, babuşca noastră! 

— Hm, tuşește ușor polițistul, și după asta aţi găsit-o din prima. la 
te uită, ce întâmplare! 

— Korrektnâi, zâmbeşte babuşca. Și cum merge bărbat? 

— Vă referiți la răpitor? Are un cucui cât toate zilele şi o să 
trebuiască să mai rămână puţin în spital. 

— Aha! face babușca mulțumită. Deci pot pleca? Trebuie încă 
gătesc și răpitor acum la închisoare. Totul bine, nu? 

— Desigur. Deocamdată puteţi pleca. O să scriu mai târziu 
procesul-verbal, probabil c-o să trebuiască să mai veniți o dată aici ca 
să-l semnaţi. 

Babuşca se ridică și întinde mâna după poşeta ei. În acelaşi 
moment, un bărbat intră în camera de audieri. L-am mai văzut — în 
camera de zi a familiei Stetten. 

— Bună, salută el amical. Sunt comisar-șef Michael Bayer. Conduc 
SOKO Emilia. 

— SOKO? repetă Kira. 

—  Sonderkommission, Comisia Specială, explică Bayer. Este 
unitatea specială care a avut misiunea de a o găsi pe Emilia. Dar n- 
am făcut decât s-o căutăm. De găsit, aţi găsit-o voi. De aceea sunt 
acum aici. Voiam să-ți mulțumesc pentru curajul tău, Kira. Chiar 
dacă ai fost cam nesăbuită şi, de fapt, ar trebui să te dojenesc. 

— Cum se simte Emilia? întreabă Kira cu toată modestia. 


— Se poate spune că e bine, zâmbește Bayer. S-a întors acasă la 
părinţii ei, dar va avea cu siguranță nevoie de ceva timp ca să 
înțeleagă ce s-a întâmplat. O să primească, fireşte, ajutorul nostru. 
Sper că se va reface repede. 

Kira încuviinţează. 

— Credeţi că o putem vizita curând? 

— Cred că da. Are mare noroc cu prietenii ei. Nu știu dacă am fi 
găsit-o fără ajutorul vostru. Cum am spus: de fapt, ar trebui să vă 
cert, dar ați avut dreptate în privinţa lui Salemke. Cum de-aţi ajuns 
la el? 

— Ăăă, se bâlbâie Kira, care sigur nu vrea să îi spună că succesul 
trebuie pus pe seama colaborării excelente dintre copii şi pisici. Se 
purta atât de suspect, că am început să-l urmărim. Aşa a fost. 

— Mda, înseamnă că unul dintre voi a avut nas bun. Noi îl 
bănuiam pe proprietarul depozitului, care lucrează și la școala 
voastră. Dar n-am băgat de seamă că a transportat, din greşeală, 
banii. Credeam că predarea banilor se va face abia după două ore. 
Aşa se precizase în scrisoare. Dar se vede că după aceea Salemke a 
sunat-o pe doamna Stetten și a chemat-o mai devreme la depozit. lar 
dumneaei nu ne-a spus nimic, pentru că se temea pentru copilul ei. 
Bine că aţi fost voi acolo! 

Babușca ascultă explicaţiile polițistului vădit plictisită. Cască. 

În schimb, Werner e numai ochi şi urechi şi mai are o întrebare 
care-i stă pe suflet. 

— Un lucru n-am înțeles: de unde se cunosc Schmidt și Salemke? 
Cum se face că unul îi duce celuilalt acasă automobilul? Schmidt 
trebuie să fie și el implicat cumva în povestea asta. 

— Nu, nu cred, răspunde comisarul. După datele noastre, 
lucrurile stau aşa: Schmidt nu lucrează numai ca intendent, ci a și 
închiriat depozitul de fiare vechi, unde comercializează din când în 


când maşini vechi, pe care mai înainte le recondiţionează. Salemke 
fie l-a cunoscut la școală, fie îl ştia dinainte, pentru că locuiește lângă 
depozit. În orice caz, într-o zi a cumpărat o mașină folosită de la 
Schmidt. 

— Aha, face Werner, dar se vede din privirea lui că nu e foarte 
convins. În orice caz, acum înţeleg în sfârşit de ce scrisorile de șantaj 
miroseau atât de puternic a domnul Schmidt: pentru că el pune 
întotdeauna în mașinile pe care le vinde câte un odorizant cu parfum 
de brad. Dacă Salemke a venit de fiecare dată cu mașina când a adus 
scrisorile, ele au luat, firește, mirosul acesta puternic. Se explică. Așa 
trebuie să fi fost! 

— Pentru că Salemke a observat că Schmidt își recondiţionează 
întotdeauna mașinile lângă macara, i-a venit ideea să-l folosească, 
fără ştirea lui, ca om de legătură, explică în continuare Bayer. Dar i-a 
văzut pe poliţişti la prima încercare de predare a banilor și a devenit 
prudent. 

— Nu înțeleg, mărturisește Werner. Schmidt ar fi putut să-și 
curețe mașina şi altundeva. Cum putea Salemke să fie atât de sigur 
că mașina se va afla exact unde a precizat el în scrisoarea de 
răscumpărare? 

— Nu, nu, Schmidt își curăță mașinile întotdeauna în același loc, 
spune Michael Bayer. L-am şi întrebat. Lângă macara este aspiratorul 
industrial. Astfel, Salemke a găsit exact locul potrivit pentru 
predarea banilor. Când doamna Stetten era pe drum, el l-a sunat pe 
Schmidt, ca să-l facă să plece de lângă mașină. Cât a lipsit domnul 
Schmidt, doamna Stetten a ascuns în așa fel banii de răscumpărare, 
încât să nu se vadă. lar mai înainte Salemke şi-a mai procurat o 
maşină, aproape identică cu a lui. Ba i-a şi prins același număr de 
înmatriculare. Cred că şi-a făcut socoteala că vom ţine destul de mult 


timp sub observaţie maşina falsă, dându-i răgaz să fugă. Şi probabil 
că asta am fi făcut, dacă nu l-ar fi demascat copiii. 

— Aha. Și de unde o cunoștea el atât de bine pe Emilia? 

— Era profesorul ei de pian. De aceea a avut fata încredere în el. 
lar el știa că părinţii ei sunt avuţi. A ascuns-o într-unul dintre 
apartamentele închiriate de el. Totul a fost pregătit cu mult timp 
înainte. 

— Spuneţi-mi, întreabă prudent Kira, sunteţi sigur că nimeni nu l- 
a ajutat pe Salemke? Doi copii mi-au povestit la un moment dat că o 
femeie le-a dat una dintre scrisorile de răscumpărare. Mi-e teamă să 
nu fi avut un complice care să caute acum să se răzbune pe noi. 

Miorlau! Corect! Un gând nu prea liniștitor! 

— Nicio grijă! râde polițistul. În apartamentul în care era ascunsă 
Emilia am găsit şi o perucă blondă. Cred că femeia cu pricina era tot 
Salemke. 

— Ha! strigă Kira. Acum m-am liniștit. Atunci mai am o singură 
întrebare. 

— Care anume? 

Adulții o privesc surprinşi pe Kira. 

— Cine preia acum dirijarea orchestrei pentru musicalul nostru? 
Domnul Salemke sigur nu mai are cum! 


Motanul încălțat 


Cu puţin timp înaintea premierei, starea de spirit este atât de 
încordată, încât aproape c-aş putea cânta pe mustăţile mele ca la 
vioară! Miorlau! Mă simt groaznic. Oare asta e ceea ce domnul 
Fernandez numește „trac”? 

Emilia vine în spatele cortinei. 

— Hei, vă mai spun tuturor încă o dată: pumnii strânşi și bateți în 
lemn! 

Pumni și bătaie? Asta nu sună prea prietenos! Trag un miorlăit. 

Kira râde. 

— Nu, Winston, așa se spune la teatru. Dacă spui, pur şi simplu, 
„Mult succes!”, se pare că aduce ghinion. 

la te uită! Păi de unde să ştie un motan toate astea? 

— Aşa e, spune Emilia. Dar o s-o scoateţi voi la capăt! Pe mai 
târziu! 

— Emilia! strigă Kira în urma ei înainte ca fata să dispară de 
cealaltă parte a cortinei. 

— Da? 

— Eşti sigură că nu te superi? 

— De ce să mă supăr? 

— Că joc eu rolul tău. 

Emilia râde. 

— Absolut deloc, Kira! Mă bucur că sunt din nou în siguranţă. Să 
joc teatru ar fi fost prea obositor pentru mine acum. Dar ia aminte: 
următorul rol principal ţi-l suflu garantat! 

Amândouă fetele râd, apoi Emilia pleacă. Eu încerc să mă relaxez. 
Odette, Spike şi Caramel or fi tot atât de agitați ca mine? Oricum, 
împreună cu mine, ei formează o ceată de pisici care, în următoarea 
oră și jumătate, îl va însoţi pe scenă pe Motanul încălțat. Domnului 


Fernandez i s-a părut genială ideea de a aduce pe scenă mai multe 
pisici. Şi aşa se face că cei patru muschetari și-au găsit o nouă 
misiune. 

Atenţie! Muzica! Începe spectacolul! 


Când cortina se lasă pentru ultima oară, izbucnește o larmă 
asurzitoare. Trag cu ochiul pe sub bucata de stofă: oamenii sar de pe 
locurile lor pentru a aplauda. Uralele răsună cu tot mai multă putere, 
colegele și colegii bat din picioare de entuziasm. Pe mine mă trec 
toate transpiraţiile. De ușurare. Şi de bucurie! Căci, cu toată 
modestia, am fost fantastici! Mai ales, Kira, care și-a făcut o intrare 
de pomină în lumea teatrului. 

Colegii mei de scenă se prind de mâini și trec de cealaltă parte a 
cortinei. Noi, pisicile, fugim după ei şi ne așezăm la marginea scenei. 
Coada lui Caramel zvâcneşte suspect. 

— Vai, bătrâne, ce gălăgie e aici, se plânge el. 

— Nu te prosti, bucură-te și tu! îl ceartă Odette. 

— Asta şi fac! 

Dacă ar putea zâmbi, Caramel ar zâmbi. 

Când publicul s-a mai liniștit, doamna Heinson și domnul 
Fernandez vin pe scenă. Fac o plecăciune, după care doamna 
Heinson cere un microfon. 

— Dragi iubitori de teatru, dragi elevi, dragi părinţi și bunici! 
Cred că suntem cu toții de acord că am asistat la o prestație 
extraordinară. 

Din nou aplauze. Doamna Heinson așteaptă să se potolească. 

— Toată echipa a muncit din greu. Le mulțumesc tuturor pentru 
asta şi îi mulțumesc în special domnului Fernandez, care, ca 
dramaturg, este un adevărat profesionist și a muncit foarte intens cu 
noi în ultimele săptămâni. Multe mulțumiri, domnule Fernandez! 


Aplauze, aplauze. 

— La început, această reprezentaţie n-a părut să stea sub bune 
auspicii. Ne-am confruntat cu niște probleme neprevăzute. Dacă 
totul a mers apoi atât de bine, asta se datorează, printre altele, și unei 
persoane pe care ţin să o amintesc acum: Ana Kovalenko s-a declarat 
gata să preia conducerea orchestrei după ce, din cauza unor 
împrejurări neașteptate, n-am mai putut recurge la serviciile 
dirijorului nostru. Doamnă Kovalenko, vă rog să veniți puţin pe 
scenă! 

Un freamăt străbate publicul. Firește că toată lumea din sală ştie 
ce s-a întâmplat. Ana s-a ridicat de la pian şi a venit pe scenă. Când, 
în cele din urmă, se află lângă doamna Heinson, aceasta îi oferă un 
buchet de flori. 

— Multe mulțumiri, doamnă Kovalenko! Aţi fost salvarea noastră. 
Dragul nostru public merită o explicaţie: doamna Kovalenko este 
mama Motanului nostru încălțat, Kira. A studiat pianul la Omsk și 
nu cred că dezvălui prea mult spunând că pe viitor sper s-o pot 
câștiga pe doamna Kovalenko şi pentru alte proiecte. 

Ia stai aşa! Cum adică „alte proiecte”? Sper că asta nu înseamnă că 
iarăși trebuie să ne căutăm o nouă menajeră, nu? Mă ia cu furnicături 
în vârful cozii! Dar nu mă pot gândi la asta acum, fiindcă publicul a 
izbucnit din nou în ropote de aplauze şi cere un bis. Temerile mele se 
topesc într-un ultim cântec, dar rămân cu o ușoară indispoziție. 


XXX 


O oră întreagă și câteva porţii de pelmeni mai târziu, s-a topit și 
indispoziția mea într-o stare de bine. Ca să sărbătorim, babuşca a 
gătit o oală uriașă de pelmeni, cu o porție suplimentară pentru toate 
pisicile. Şi aşa se face că acum toți stăm cu botul în castronel și 


mâncăm cu poftă până când în burticile noastre de pisici nu mai 
încape absolut nimic. Delicios! Şi trebuie să spun că pelmenii 
babușcăi sunt mai gustoși până și decât cei ai Anei. 

Îndopat cum sunt, mă târăsc în sufragerie, să mai stau cu bipezii. 
Şi acolo domnește o liniște de mâncăcioși. 

În cele din urmă, Werner își pune deoparte furculiţa și ridică 
paharul. 

— Dragii mei, nu pot să nu beau din nou în cinstea bucătăresei! 
Doamnă Kovalenko, totul a fost delicios! Ce bine că n-am mai ratat 
prânzul, ar fi fost o catastrofă. 

Adulții ridică toți paharele şi chiar şi Kira își ridică paharul cu 
suc. 

— OK, atunci în cinstea bucătăresei, dragă bunico, spune ea și 
apoi adaugă: Și, fireşte, pentru draga mea mamă! Mamă, sunt tare 
mândră de tine şi mă bucur că pe viitor ai s-o ajuţi pe doamna 
Heinson şi cu alte lucruri! 

Toţi beau şi pe urmă pun din nou paharele pe masă. 

Werner își drege glasul. 

— Apropo de ajutor: ar trebui să-mi fac griji? Ana, sper că nu te 
pierd la fel de repede cum te-am găsit! Ar fi groaznic! 

Aha! Werner îşi face exact aceleași griji ca și mine! 

— Nu, nu! râde Ana. O să dau cu plăcere o mână de ajutor la 
școală din când în când, dar nu vă las baltă pe dumneavoastră! 
Promit. 

Miorlau! Mi-a luat o piatră de pe inima mea de motan. 

— Ah, am şi eu idee de ajutor, ia cuvântul babușca, iar Werner, 
Ana și Kira o privesc încordaţi. Constatat că voi în trecut nu ieșiți 
bine fără ajutorul meu. De aceea am bună veste pentru voi: am 
hotărât să rămân în Hamburg. 


Babușca zâmbește cu bunătate. Kira sare în sus şi o strânge în 
braţe. 

— Ah, babuşca, super! Fantastic! 

Este foarte frumos să vezi cât de apropiate au devenit babușca și 
Kira în urma aventurii noastre. Dacă mi s-ar fi spus asta în ziua în 
care a sosit babușca, n-aș fi crezut. 

În schimb, Ana și Werner arată de parcă i-ar fi lovit cineva în 
moalele capului. Nu par prea entuziasmați. Spre deosebire de mine. 
Mie ideea mi se pare excelentă! Mi-e clar acum că de aici lipsea 
cineva ca babușca. 

— Ah, mamușca, ce frumos din partea ta, spune Ana. Dar te-ai 
gândit bine? 

Babușca încuviințează din cap. 

— Da. Foarrrte bine! Și când tu ești în şcoală, eu ajut profesor. Așa 
simplu e. 

Werner tușeşte uşor, apoi ridică paharul. 

— Mda, în cazul ăsta... în cinstea unei colaborări fructuoase! 

Între timp, Odette a terminat și ea de mâncat și a venit în 
sufragerie. 

— Ei, e totul în ordine aici? se interesează ea. 

— Sigur, de ce n-ar fi? 

— Păi oamenii mari au o privire cam ciudată, aşa mi se pare. Cel 
puţin Ana şi Werner. 

— Ah, nu. Şi-au dat doar seama c-o să mai aibă parte de aventuri 
și de acum încolo. Și se bucură. 

— Aha! Înţeleg. Vrei să-ți spun ceva? Şi eu mă bucur. 

— Hă? Te bucuri de noi aventuri cu profesorul Hagedorn? 

— Uf, tolomacule! Mă bucur că voi avea parte de noi aventuri cu 
tine, Winston Churchill! 

Iarăşi mă gâdilă în vârful cozii. Dar de data asta e de bine. 


Mulţumiri 
Sau sfântă sardină în ulei, bine că m-au ajutat aşa de mulți 
oameni... 


În primul rând, mă adresez cititorilor mei mici și mari: multe 
mulțumiri pentru primirea copleşitoare pe care i-ați făcut-o lui 
Winston Churchill! M-am bucurat cu adevărat ENORM de fiecare e- 
mail şi de fiecare scrisoare în parte! Reacţiile voastre la aventurile din 
primul volum au fost atât de entuziaste, încât n-am putut să nu scriu 
imediat volumul al doilea. E drept că mi-a pricinuit ceva stres, dar 
trebuie să recunosc că și eu voiam să ştiu ce se întâmplă mai departe 
cu Winston și Kira. 

În al doilea rând, datorită babușcăi, volumul acesta a căpătat în 
mod evident mai mult suflet rusesc decât volumul anterior. Aşadar, 
am avut nevoie de o specialistă în limba rusă, în educaţia copiilor şi 
în gastronomie: Vilija Giliazitvinova, studentă în pedagogie la 
Universitatea din Hamburg şi, înainte de asta, o formidabilă au-pair 
în familia noastră (prâslea al nostru vrea și acum să se căsătorească 
cu ea...). 

Mulţumesc, dragă Vilija, pentru traduceri și pentru numeroasele 
mâncăruri delicioase pe care ni le-ai pregătit! 

Pentru volumul al doilea, Winston și cu mine am primit 
îndrumarea unui nou lector: Christiane Arold. Dragă Christiane, ai 
făcut ca schimbarea aceasta să fie foarte ușoară pentru noi, pentru că 
lucrul cu tine a fost foarte distractiv (sper că și pentru tine...)! 
Mulţumesc mult pentru extraordinarul tău simţ al limbii și pentru 
viziunea ta dramaturgică. Și, dacă pot să-mi exprim o dorinţă: aş 
vrea să mai avem multe alte proiecte împreună! Așadar, rămâi acolo, 
da? 


Desigur, mulțumesc din nou întregii echipe Loewe -— este o 
adevărată bucurie să scriu cărți cu voi. Nu se termină totul la scris și, 
de aceea, aș vrea să-i mulţumesc în mod deosebit lui Judith 
Schwemmlein pentru sfaturile excelente pe care mi le-a dat pe 
parcursul lecturii! 

Apropo de citit: Bettina Keil, agentul meu literar, a citit cartea, ca 
întotdeauna, o dată cu mine şi nu a făcut rabat la sprijinul 
profesional şi moral, atunci când acesta s-a impus. Dragă Bettina, 
mulțumesc pentru ajutorul tău valoros! 

În sfârşit, le mulţumesc micuţelor Scheunemann pentru 
contribuţia lor critică la volumul al doilea („Nu, mami, asta sună 
prea aiurea!”) și soțului meu pentru dragostea şi răbdarea sa. Sunt 
foarte fericită că vă am! 


Frauke Scheunemann, născută în 1969 la Dusseldorf, este doctor 
în Drept. A lucrat ca voluntară NDR, iar apoi ca jurnalistă și 
purtătoare de cuvânt. Din 2002 începe să scrie şi, împreună cu sora 
ei, Wiebke Lorenz, publică sub pseudonimul Anne Hertz romane de 
mare succes. 

Cărţile tipărite sub numele Anne Hertz au depășit un milion de 
exemplare vândute. În 2010 a apărut primul roman semnat Frauke 
Scheunemann, Dackelblick, care a devenit imediat un bestseller și a 
dat startul unei îndrăgite serii. 

Frauke Scheunemann este căsătorită şi locuiește la Hamburg 
împreună cu soțul ei, cei patru copii ai lor şi câinele Elmo. 


James Bond e un agent secret faimos, 
destul de arătos pentru un biped, care 
reuşeşte întotdeauna să dejoace planurile 
răufăcătorilor și după care suspină toate 
damele. În esenţă, e exact ca mine. 
Numai că eu nu sunt faimos. 

Încă, 

217 sil ction 


1) În original, joc de cuvinte intraductibil între gebildet („educat“) şi eingebildet 
(„înfumurat“) (n. tr.). 

(2) Din franceză: mais non („ba nu“). Preluat după cel de-al Doilea Război Mondial mai ales 
de către copiii din zona de ocupaţie franceză din Germania și răspândit apoi mai departe (n. 
tr.). 

(3) Îngheţată de vanilie servită sub formă de spaghetti, cu topping de căpşune în chip de sos 
de roşii (n. tr.). 

(4) Klassen-Buddy, lansat în Germania în 2014, este un program în care elevii participă activ 
la configurarea vieţii lor școlare, învățând să îşi asume răspunderi (n. tr.). 

(5) Winston face o confuzie între Muskeltier („animal musculos“) şi Musketier („muschetar“) 
(n. tr.). 


(6) Aluzie la un cvartet comic din zona orașului Köln (n. tr.). 


